Zamaanee valhoa mahuge fas raha eh!\nމިފްކޯއިން ނެރެފައިވާ ސްމޯކް ފިޝް-\nދިލަ ޖެއްސި މަސް ނޫނީ ވަޅޯ މަހަކީ އަހަރެމެން ކެއުންތަކުގައި އެންމެ މުހިންމު އެއް ބައެވެ. ވަޅޯ މަހުގެ މަސް ފެނާއި ވަޅޯ މަހު ކިރު ގަރުދިޔައަކީ ދިވެހިންނާ ވަކި ކުރެވޭވެނެ ރަހަ ތަކެއް ނޫނެވެ. ދިވެހި ކޮންމެ ބަދިގެއެއްގައި ވެސް ވަޅޯ މަސް ހުސްނުވެ ހުންނަނީ އެހެން ވެގެނެވެ. މިހާރު ކިޔާ ގޮތަށް ވިއްޔާ "ސްމޯކް ފިިޝް" ނުލައި ކެއްކުމަކީ ލޮނު ނުލައި ބަތް ކެއްކުން ފަދަ ކަމެކެވެ.\nއެކަމަކު މިހާރު ލައްވާލައިގެން މިއުޅެނީ އާއްމުކޮށް ލިބެން ހުންނަ ދިލަ ޖެއްސި މަސް ނޫނީ ވަޅޯ މަހުގެ ވާހަކަ އެއް ނޫނެވެ. މިއީ އާ ޒަމާނުގެ ވަޅޯ މަހެވެ. ނޫނީ ޒަމާނީ ވަޅޯމަހެވެ. ސަރުކާރު މަސް ކުންފުނި މިފްކޯ އިން މި ފަހަރު ރޯދަ މަހަށް ހާއްސަކޮށް ނެރުނު ޒަމާނީ ވަޅޯ މަހުގެ ވާހަކަ އެވެ. މިފްކޯގެ ޒަމާނީ ވަޅޯ މަސް، ނުވަތަ މިފްކޯ ސްމޯކް ފިޝް ތައްޔާރުކޮށްފައި ވަނީ ތަފާތު އެކި ފްލޭވާތައް އޭގައި ހިމަނައިގެންނެވެ. ކުރިން ދިވެހިން ކައި އުޅޭ ވަޅޯ މަހުގައި ދިލައިގެ ރަހައާއެކު ހަމައެކަނި އެއް ރަހައެއް ހިމެނުނު ނަމަވެސް ޒަމާނީ ވަޅޯމަހުގައި ތަފާތު ރަހަތައް ހުރެއެވެ.\n"މުޅިން ތަފާތު ވަޅޯ މަހެއް މިއީ. މީގައި އެބަހުރި ސޭންޑް ވިޗް ފަދަ އެއްޗިހި ތައްޔާރު ކޮށްލަން ހާއްސަ ރަހަ ތަކެއް ވެސް،" މިފްކޯގެ ކަނޑުއޮތް ގިރީގައި ތައްޔާރު ކުރާ، މި އުފެއްދުމުގެ މައުލޫމާތު ދެއްވަމުން، މިފްކޯގެ ލޯކަލް ޕްރޮޑަކްޓް މެނޭޖަރު، ނަހީޒް އަބްދުލް ގަފޫރު (ނާބެ) ވިދާޅުވި އެވެ.\nމިފްކޯއިން ޒަމާނީ ވަޅޯ މަސް އުފެއްދީ ޓެސްޓަކަށެވެ. ވަޅޯ މަހުގެ 15 ރަހަ އުފެއްދުމަށްފަހު ދިވެހިން އެންމެ ބޭނުންވާ ދިވެހިންގެ ރަހަ މިހާރު ވަނީ މިފްކޯގެ ހަރުގަނޑަށް ލައިދީފައެވެ.\n"އާއްމުން ނަށް އެންމެ ބޭނުންވާ އެތި ގެނެސް ދޭން އަޅުގަނޑުމެން ބޭނުން ވަނީ. އެހެންވެ، މި ފްލެވަރުތައް މި ގެނެސް ދިނީ. މި ބާވަތް ތަކަށް ބޮޑު ޑިމާންޑެއް މިހާރު އެބައޮތް،" ނަހީޒު ވިދާޅުވި އެވެ\nމިފްކޯ މަސް ފިހާރައަށް ވަންނަ އިރު މިފްކޯ ސްމޯކް ފިޝް ވިއްކާ ކައުންޓަރު މިހާރު ފެންނާނެ އެވެ. ކަންނެލި މަހުގައި ތައްޔާރު ކުރާ ޒަމާނީ ދިލަޖެއްސި މަހުގެ އުފެއްދުމުގައި ބޭނުންކޮށްފައި ހުންނަ ދިވެހިންގެ ކެއުންތަކުގައި އާއްމުކޮށް ބޭނުން ކުރާ ބާވަތް ތަކެވެ. މި އަހަރު މިފްކޯއިން ވަނީ "ސްޕައިސީ މޯލްޑިވިއަން ސްމޯކް ފިޝް" އާއި "ޕިކްލްސް ފްލޭވާޑް ސްމޯކް ޓޫނާ" އަދި ގެ އިތުރުން "ބްލެކް ކަމިން ފްލޭވާޑް ސްމޯކް ޓޫނާ" އާއި "ޗީޒް ފްލޭވާޑް ސްމޯކް ފިޝް" ގެ ނަމުގައި ރަހަތަކެއް ނެރެފަ އެވެ.\nބްލެކް ކަމިން ފްލެވާޑް ސްމޯކް ޓޫނާ\nބްލެކް ކަމިން ފްލެވާޑް ސްމޯކް ޓޫނާ ތައްޔާރު ކޮށްފައި ހުންނަނީ ކަޅުދިރި އާއި ޓޮމާޓޯ ސޯސް އަދި އަސޭމިރުހާއި ޗިލީ ސޯސް އާއި ލޮނު ބޭނުން ކޮށްގެންނެވެ. ކަޅުދިރި އަޅައިގެން އުފައްދާފައިވާ ދިލަ ޖެއްސި މި މަހަށް އާއްމުންގެ ބޮޑު ތަރުހީބެއް އެބައޮތެވެ.\n"މީގައި ގިނައިން ބޭނުންކޮށްފައި މި ހުންނަނީ ކަޅު ދިރި. އެހެންވެ މިއީ ބަނޑަށް ވަރަށް ފަސޭހަ އެއްޗެއް. ގޭސް ޓްރިކް މައްސަލަ ހުންނަ މީހުންނަށް ވަރަށް ހާއްސަ ވާނެ މި ޕްރޮޑަކްޓް،" ނަހީޒު ވިދާޅުވި އެވެ.\nސްޕައިސީ މޯލްޑިވިއަން ސްމޯކް ފިޝް\nރޯދަ މަހެއް ކަމަކު ކުޅިކޮށް ކާ މީހުން ހަމަ ކަނީ ކުޅިކޮށެވެ. އެހެންވެ، ކުޅިކޮށް ކާން ބޭނުންވާ މީހުންނަށް ހާއްސަކޮށް ތައްޔާރު ކޮށްފައި ހުންނަ "ސްޕައިސީ މޯލްޑިވިއަން ސްމޯކް ފިޝް" އެ ފަދަ މީހުނަށް މީރުވާނެ އެވެ. މި ވަޅޯމަސް ތައްޔާރު ކޮށްފައި ހުންނަނީ ކަންނެލި މަހާއި ފިޔާ އަދި ލޮނާއި މުގުރި އަސޭމިރުހާއި ހިކި މިރުހާއި ލުނބޯ ހިމަނައިގެންނެވެ. މިއީ ވަރަށް ކުޅި މަހެކެވެ.\nޕިކްލްސް ފްލޭވާޑް ސްމޯކް ޓޫނާ\nދިލަޖެއްސި މަހުގެ މި ބާވަތް ތައްޔާރު ކޮށްފައި ހުންނަނީ ކަންނެލި މަހާއި ލުނބޯ އަދި އަސާރަ އަދި ލޮނު ބޭނުން ކޮށްގެނެވެ. މިއީ ކުޅި މަޑުކޮށް ކާން ލޯބި ކުރާ މީހުންނަށް ހާއްސަ އެއްޗެކެވެ. ހާއްސަކޮށް ގަރު ދިޔަ އާއި ބަތް ކާއިރު އަސާރަ ކާނަމަ މި މަސް ބޭނުން ކުރެވިދާނެ އެވެ. ސަބަބަކީ މިއީ އަސާރައިގެ މަހަކަށްވުމެވެ.\nޗީޒް ފްލޭވާޑް ސްމޯކް ފިޝް\nޗީޒީކޮށް، ޗީޒް ކެއުން ތަކަށް ލޯބި ކުރަން ހެއްޔެވެ؟ އެހެންކަމަށްވާނަމަ މިއީ ހާއްސަ ބާވަތެވެ. މި ޗީޒް ފެލެވާޑް ސްމޯކް ޓޫނާ އަޅައިގެން ޕާސްތާ އާއި ސްޕެގެޓީ ތައްޔާރު ކުރެވިދާނެ އެވެ.\nޕެޕަ ފްލޭވާޑް ސްމޯކް ފިޝް\nސޯޔާ ސޯސްގެ އަޅައިގެން ކާން ލޯބި ކުރާ މީހުންނަށް ހާއްސަ މި ބާވަތް ތައްޔާރު ކޮށްފައި ހުންނަނީ އަސޭ މިރުސް އަދި ސީޒަނިން ސޯސް އާއި ސޯޔާ ސޯސް އަޅައިގެންނެވެ.\nމިފްކޯއިން މި ރޯދަ މަހު ގެނެސްދޭ މި ހާއްސަ ވަޅޯ މަސް ވެެގެން ދަނީ ޒަމާނީ ދިރިއުޅުމަށް ފަސޭހަކޮށްދޭ އެއްޗަކަށެވެ. ކުރިން ދިލަ ޖެއްސި ވަޅޯ މަހުގެ އެންމެ ރަހައެއް ލިބުނުނަމަވެސް މިފްކޯއިން މިވަނީ ދިލެޖެއްސި ވަޅޯމަހުގެ އާ ޒަމާނެއް ގެނެސްދީފަ އެވެ.


Januaru gai Barcelona in3kulhuntheriakah target kuranee | Mihaaru\nނެދަލެންޑްސް ފޯވާޑް އެމްފިސް ޑިޕާއީ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nޖެނުއަރީގައި ބާސެލޯނާ އިން ތިން ކުޅުންތެރިއަކަށް ޓާގެޓްކުރަނީ\n13 އޮކްޓޯބަރ 2020 - 09:50\nބާސެލޯނާ (އޮކްޓޫބަރު 13) – ބާސެލޯނާ އިން އަންނަ ޖެނުއަރީ މަހު ލިޔޯނުގެ ވިންގާ އެމްފިސް ޑިޕާއީ އާއި ލިވަޕޫލުގެ މިޑްފީލްޑަރު ގިނީ ވައިނަލްޑަމް އަދި މެންޗެސްޓާ ސިޓީގެ ޑިފެންޑަރު އެރިކް ގާސިއާ ގެންނަން ރާވަމުން އަންނަ ކަމަށް ސްޕެއިނުގެ މީޑިއާ ރިޕޯޓްތައް ބުނެފި އެވެ.\nމި ތިން ކުޅުންތެރިން ހޯދަން ބާސެލޯނާ އިން ދާދި ފަހުން ނިމުނު ޓްރާންސްފާ ބާޒާރުގައި މަސައްކަތްކުރި އެވެ. ތިން ކުޅުންތެރިންގެ ކޮންޓްރެކްޓް ވެސް ސީޒަން ނިމުމުން ހަމަވާނެތީ، ޖެނުއަރީ މަހު ކުޑަ އަގަކަށް ލިބުމުގެ ފުރުސަތު އޮންނާނެ އެވެ.\nޑިޕާއީ ވަނީ ލިޔޯނުގެ ކޮންޓްރެކްޓް އާނުކުރާނެ ކަމުގެ އިޝާރާތެއް ދީފަ އެވެ. ނެދަލެންޑްސް ގައުމީ ޓީމުގައި އޭނާ އަށް ކޯޗުކޮށްދިން ރޮނާލްޑް ކޫމަންގެ ކޯޗުކަމުގައި ބާސެލޯނާ އަށް ކުޅުމަކީ އޭނާ އަށް ހުވަފެނީ ބަދަލަކަށް ވާނެ ކަމަށް ބެލެވެ އެވެ.\nގާސިއާ ވެސް ބޭނުންވަނީ ސްޕެއިނަށް އެނބުރި ދާށެވެ. އެހެންވެ ޔޫތު ކެރިއަރު ހޭދަކުރި ބާސެލޯނާ އަށް އެނބުރި ދިއުމަކީ އުމުރުން 20 އަހަރުގެ ކުޅުންތެރިޔާ އަށް ވަރަށް އެކަށޭނެ ބަދަލެކެވެ. މިދިޔަ ސީޒަނުގައި އޭނާ އަށް ޕެޕް ގާޑިއޯލާ ފުރުސަތުތަކެއް ދިން ނަމަވެސް މި ސީޒަނުގައި އަދި މާބޮޑު ފުރުސަތެއް ނެތެވެ.\nއަނެއްކޮޅުން ސީޒަން ނިމުމުން ހިލޭ ދޫކޮށްލަން ޖެހުނަސް، ވައިނަލްޑަމް ޖެނުއަރީ މަހު ދޫކޮށްލަން ލިވަޕޫލުގެ ކޯޗު ޔާގެން ކްލޮޕް ބޭނުންނުވާ ކަމަށްވެ އެވެ. އެހެންވެ އެންމެ އުނދަގޫވާނެ ކަމަށް ބެލެވެނީ ވައިނަލްޑަމް ގެންނަން ކަމަށް ރިޕޯޓްތައް ބުނެ އެވެ.


Azmee ah ithuru faruvaa dheyn beyrah fonuvaifi | Mihaaru\nމުސްތަފާ އަޒްމީ: އޭނާއަށް އިތުރު ފަރުވާ ދޭން ބެންގަލޫރަށް ފޮނުވާލައިފި ކަމަށް އާއިލާއިން ބުނި -- ފޮޓޯ: އެސްޓީއޯ\nއަޒްމީ އަށް އިތުރު ފަރުވާދޭން ބޭރަށް ފޮނުވައިފި\n25 އެޕްރީލް 2019 - 10:55 10 comments\nމުހައްމަދު ޖަމީލު މިސްކިތުގެ މަސައްކަތެއްގައި އުޅެނިކޮށް އެތަނުގެ ދެ ވަނަ ބުރިން ހޮނިހިރު ދުވަހުގެ ރޭ ވެއްޓުނު މުސްތަފާ އަޒްމީ އަށް އިތުރު ފަރުވާ ދޭން ރޭ ބޭރަށް ފޮނުވާލައިފި އެވެ.\nއެސްޓީއޯގެ އިސް ވެރިއެއް ކަމަށްވާ އަޒްމީގެ އާއިލާގެ ފަރާތުން "މިހާރު" އަށް ވާހަކަދެއްކި މީހަކު ބުނީ ލިބިފައިވާ ޒަހަމްތަކަށް ރާއްޖޭގައި އިތުރު ފަރުވާ ދެވެން ނެތުމުން މިހާރު ވަނީ އިންޑިއާގެ ބެންގަލޫރަށް ފޮނުވާފައި ކަމަށެވެ.\nއަޒްމީ ވެއްޓި އޭނާގެ ބޮލަށާއި ފުއްޕާމެއަށް ބޮޑެތި ޒަހަމްތަކެއް ލިބުނެވެ.\n"ރާއްޖޭގައި ދެން ނެތް އަޒްމީއަށް އިތުރު ފަރުވާގެ ގޮތުގައި މާ ބޮޑު ކަމެއް ކުރެވޭކަށް. ބޭރަށް ގެންގޮސްގެން ނަމަވެސް ހާލަތު ރަނގަޅުކުރަން އަޅުގަނޑުމެން މި މަސައްކަތްކުރަނީ،" އޭނާގެ އާއިލާގެ ފަރާތުން ވާހަކަ ދެއްކި މީހާ ބުންޏެވެ.\nއަޒްމީ އަކީ އައިޓީގައި ރާއްޖޭގައި އެފަދަ ދެވަނައެއް ނެތް ފަދަ ތަޖުރިބާކާރެއް: އާޒިމް https://t.co/thvAMQ0Y3O\n— Mihaaru (@Mihaarunews) April 23, 2019\nއިންޑިއާއަށް ގެންދިއުމުގެ ކުރިން އޭނާއަށް ފަރުވާ ދެމުން ދިޔައީ އޭޑީކޭގެ އައިސީޔޫގަ އެވެ. އަޒްމީއަށް ލިބުނު ޒަހަމްތަކުގެ ސަބަބުން އޭނާގެ ސިކުނޑީގެ ހަރަކާތްތައް ވަނީ ވަރަށް ދަށް ވެފަ އެވެ. އަދި ވެއްޓުނު އިރު މޭގެ ތިން ކަށިގަނޑެއް ބިނދި، ފުއްޕާމެއަށް ހެރުމުގެ ސަބަބުން އޭނާގެ ލޭގެ ޕްރެޝަރު ހިފެހެއްޓުމުގައި ދަތިތަކެއް ދިމާ ވެ އެވެ. އޭނާއަށް ފަރުވާދެމުން އަންނަނީ ވެންޓިލޭޓަރުގައި ބާއްވައިގެންނެވެ.\nއެސްޓީއޯގެ އައިޓީ ހެޑްގެ ގޮތުގައި މަސައްކަތްކުރާ އަޒްމީ އެ ކުންފުންޏަށް ހިދުމަތްކުރާތާ 25 އަހަރު ވެއްޖެ އެވެ. އުމުރުން 41 އަހަރުވެފައިވާ އަޒްމީއަކީ ލަކުޑީގެ އަތްތެރި މަސައްކަތަށް ވަރަށް ލޯބިކުރާ މީހެކެވެ.\nއިތުރު ލިޔުންތައް އިންޑިއާ ކޮންސްޓްރަކްޝަން ދާއިރާ އެސްޓީއޯ އޭޑީކޭ ހޮސްޕިޓަލް މިސްކިތްތައް\nޓެސްޓް ނުހަދާ ދޫކޮށްލާ ގޮތަށް ހަމަޖައްސައިފި


SunOnline: Saabithu kohdhenee thimaaveshi himaayaiy kuramun nafaa hoadheynekan!\nސާބިތުކޮށްދެނީ ތިމާވެށި ހިމާޔަތް ކުރަމުން ނަފާ ހޯދޭނެކަން!\nނަޖާހު މަސްއޫދު 17 Nov 2020, 12:11\nބަރާބަރު މީގެ ދެ އަހަރު ކުރިން ރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގަތީ "ނޫ އިގްތިސާދު"ގެ ވައުދާ އެކު އެވެ. ޖަޒީރާ ވަންތަ ސިފަތައް ދަމަހައްޓަމުން ރާއްޖެ އިގްތިސާދީ ގޮތުން ފުދުންތެރި ގައުމަކަށް ހެދުމުގެ ބޮޑު މަންޒަރެއް ކުރައްސަވަމުންނެވެ. މި އަމާޒަށް ވާސިލުވުމަށް ދެމެހެއްޓެނިވި ތަރައްގީ ވަރަށް މުހިންމެވެ.\nދެމެހެއްޓެނިވި ތަރައްގީގެ މަގުން އެމަނިކުފާނުގެ ސަރުކާރުގައި މިހާތަނަށް ހާސިލުކޮށްފައިވާ އެންމެ ބޮޑު އެއް ކަމަކީ، ދެކުނުގެ ދެ ސިޓީ، އައްޑުއާއި ފުވައްމުލަކަށް ޔުނެސްކޯގެ ބަޔޮސްފިއާ ރިޒާވްގެ ދަރަޖަ ހޯދައިދިނުމެވެ. ބަޔޮސްފިއާ ރިޒާވަކީ އެއްގަމާއި ކަނޑުގައި ބަޔޯޑައިވާސިޓީ ދެމެހެއްޓެނިވި ގޮތުގައި ހިމާޔަތްކުރުމަށްޓަކައި ގާއިމުކުރާ ބައިނަލްއަގްވާމީ ގޮތުން ބަލައިގަންނަ ސަރަހައްދުތަކެވެ. އެ ސަރަހައްދުތައް ގުދުރަތީ ވަސީލަތްތަކާއި ދިރޭތަކެތީގެ ނަސްލުތައް މުސްތަގުބަލުގެ ޖީލުތަކަށް ދަމަހައްޓައި އެކަމުން މަންފާ ހޯދޭނެ ގޮތްތަކަކަށް ތަރައްގީ ކުރެ އެވެ.\nއައްޑޫއާއި ފުވައްމުލައް ބަޔޮސްފިއާ ރިޒާވަށް ހެދުމުން، ހިތްގައިމު ކުޅިތަކަކުން ފެށިގެން ކުލަގަދަ މުރަކަތަކާ ހަމައަށް ހިމާޔަތް ކުރެވިއްޖެ އެވެ. މަންޓާ އަދި ވޭލް ޝާކް ފަދަ ދިރުންތައްވެސް ހިމާޔަތް ވެއްޖެ އެވެ. އެކަމަކު، ބައެއް އާންމުންގެ ސުވާލަކަށް ވަނީ އެ ތަންތަން ހިމާޔަތްކޮށްގެން ތިބުމުން ލިބޭނީ ކޮން ފައިދާއެއް ހެއްޔެވެ؟ ސަރުކާރުން ބުނަމުން ދަނީ އެއީ އިގްތިސާދީ މަންފާވެސް ނެރެވޭނެ ކަމެއް ކަމަށެވެ.\nއައްޑޫ ނޭޗާރ ޕާކާއި އީދިގަލި ކިޅި މަތިން ނަގާފައިވާ ފޮޓޯއެއް -- ސަން ފޮޓޯ/ ފަޔާޒު މޫސާ\nދެ ސިޓީއަށް ބަޔޮސްފިއާ ރިޒާވުގެ ދަރަޖަ ދިނުމާ ގުޅިގެން ބޭއްވި ރަސްމިއްޔާތުގައި ތިމާވެށީގެ ވަޒީރު ޑރ. ހުސެއިން ރަޝީދު ހަސަން ވިދާޅުވެފައި ވަނީ ބަޔޮސްފިއާ ރިޒާވަކަށް ހެދުމުން ލިބެނީ ހަމައެކަނި ތިމާވެށި ހިމާޔަތް ކުރެވުމުގެ ފައިދާ ނޫން ކަމަށެވެ. އެއީ ދެމެހެއްޓެނިވި ތަރައްގީގެ ގޮތުންވެސް ލިބޭ ބޮޑު ކުރިއެރުމެއް ކަމަށް ވިދާޅުވި އެވެ.\nއޭނާ ފާހަގަ ކުރެއްވީ ރާއްޖޭގެ ފުރަތަމަ ބަޔޮސްފިއާ ރިޒާވު ބ. އަތޮޅު ބަޔޮސްފިއާ ރިޒާވުން އެ އަތޮޅަށް ލިބުނު ފައިދާ އެވެ. ބ. އަތޮޅު ބަޔޮސްފިއާ ރިޒާވުން ލިބޭ ފައިސާ އެ އަތޮޅުގެ ތަރައްގީއަށް ފަންޑު ކުރަން ބޭނުން ކުރެ އެވެ.\nއެ ބަޔޮސްފިއާ ރިޒާވުން ސީދާ ރައްޔިތުންނަށާއި އިގްތިސާދަށް ކުރި ފައިދާ ފެނިފައިވާ ކަމަށް ޑރ. ހުސެއިން ވިދާޅުވި އެވެ. އެއީ ޑރ. ހުސެއިން އެ ދުވަހު ސިފަ ކުރެއްވި ގޮތުގައި "ސަކްސެސް ސްޓޯރީ" އެކެވެ. އޭނާ ވިދާޅުވީ، އައްޑޫ އާއި ފުވައްމުލަކު ބަޔޮސްފިއާ ރިޒާވުންވެސް ހޯދަން ބޭނުންވަނީ ބ. އަތޮޅުން ނެރެވުނު ފަދަ ނަތީޖާއެއް ކަމަށެވެ.\nޔުނެސްކޯ ބަޔޮސްފިއާ ރިޒާވްގެ ދަރަޖަ އައްޑުއާއި ފުވައްމުލަކަށް ލިބުމަކީ އެ ދެ ރަށުގެ ރައްޔިތުންނަށް އެކަނި ލިބުނު އުފަލެއް ނޫން ކަމަށާއި، އެއީ ގުދުރަތީ ރީތި ކަމަށް ބަރޯސާވެފައިވާ މުޅި މި ގައުމަށްވެސް ވަރަށް މުހިންމު ކަމެއް ކަމަށްވެސް ޑރ. ހުސެއިން ވިދާޅުވި އެވެ.\nފުވައްމުލަކު ދަނޑިމަގު ކިޅި ފްލޯޓިން ޕްލެޓްފޯމް -- ފޮޓޯ/ އެންވަޔަރަމެންޓް މިނިސްޓްރީ\nބަޔޮސްފިއާ ރިޒާވުގެ ދަރަޖަ ލިބުމުން އެކަނި ނިމުނީއެއް ނޫނެވެ. އެ ރިޒާވުތަކުގެ ނާޒުކު ސަރަހައްދުތަކުގެ މެނޭޖްމެންޓް ޕްލޭން ހެދި އެތަންތަން ދެމެހެއްޓެނިވި ގޮތްތަކަށް ތަރައްގީ ކުރަން ޖެހެ އެވެ. އީކޯ ޓޫރިޒަމް ފެސިލިޓީތައް ފަދަ ތަންތަން ގާއިމްކޮށް މަންފާ ހޯދާނެ ގޮތްތައް ރޭވެން ޖެހެެ އެވެ. އެކަންކަން ފުރިހަމަ ވުމުން ނޫނީ ބަޔޮސްފިއާ ރިޒާވުތަކުން ފުރިހަމަ މަންފާ ނުލިބޭނެ އެވެ.\nއައްޑޫ ސިޓީގެ ނޭޗާ ޕާކަކީ ދެމެހެއްޓެނިވި ތަރައްގީގެ މިސާލެކެވެ. އެއީ އެ ސިޓީއަށް މަންފާ ކުރާ ފަދަ ކޮންސެޕްޓަކަށް ހިންގާ ތަނެކެވެ. އީދިގަލި ކިޅިން ފަށައިގެން ކޯއްޓޭއާ ހިސާބަށް ހިމެނޭ ގުދުރަތީ މުއްސަނދިކަން އެތަނުން ހިމާޔަތް ކުރެ އެވެ. އަދި އެއާއެކު އެ ހިތްގައިމު މާހައުލު ބަލަން ދާ މީހުން އަތުން ފީއެއް ނަގައި އީކޯ ޓޫރިޒަމް ހިންގަ އެވެ. އެ ފީއިން އެއްބައި ޕާކުގެ ހަރަދުތަކަށް ބޭނުންކުރާއިރު އަނެއް ބައި ބޭނުން ކުރަން ހަމަޖެހިފައި ވަނީ ސިދާ އައްޑޫގެ ތަރައްގީގެ މަޝްރޫއުތަކަށެވެ.\nއެ ނޭޗާ ޕާކުން ވަޒީފާގެ ފުރުސަތުތަކެއްވެސް ހުޅުވިގެން ދިޔަ އެވެ. އަދި އެތަން ތަރައްގީ ކުރީ ސުވެނިއާ ވިޔަފާރި ފަދަ ކަންކަން ކުރުމަށްވެސް ސްޓޯލް ދޫކުރެވޭ ގޮތަށެވެ. އެތަން ރޭވިފައި އޮތީ އައްޑޫގެ އިގްތިސާދަށް ފައިދާވާ ގޮތަށެވެ.\nއައްޑު ނޭޗާރ ޕާކު -- ސަން ފޮޓޯ/ ފަޔާޒު މޫސާ\nމިފަދަ ކޮންސެޕްޓުތަކަށް އައްޑޫ އަދި ފުވައްމުލަކު ބަޔޮސްފިއާ ރިޒާވުގެ ތެރޭގައި އިތުރު ކަންކަން ހިންގައި، އިގްތިސާދީ މަންފާ ހޯދިދާނެ އެވެ.\nއީކޯ ޓޫރިޒަމް ފެސިލިޓީތައް ނޭޅިއަސް، ބަޔޮސްފިއާ ރިޒާވަކަށް ވުމަކީ އޭގެ ޒާތުގައިވެސް ފައިދާވާ ކަމެކެވެ.\nއައްޑޫގައި ލޯކަލް ޓޫރިޒަމްގެ ވިޔަފާރި ފަށަން އުޅޭ މީހަކު ބުނީ، ބަޔޮސްފިއާ ރިޒާވަކަށް ހެދުމުން ޓޫރިޒަމަށް އެކަމުން ފައިދާ ކުރާނެ ކަމަށެވެ. ބަޔޮސްފިއާ ރިޒާވަކީ ބައިނަލްއަގުވާމީ ލަގަބެއް ކަމުން އެއަށް ބިނާކޮށް، ޓޫރިޒަމްއަށް އިސްތިހާރު ކުރެވޭނެކަންވެސް އޭނާ ފާހަގަކުރި އެވެ.\n"އަޅުގަނޑުމެން މިތަން ބޭރަށް އިސްތިހާރު ކުރާ އިރު، އަޅުގަނޑުމެންގެ އެސްޓެބްލިޝްމެންޓު ހުންނަނީ ބަޔޮސްފިއާ ރިޒާވެއްގައޭ ބުނީމަ އޭގެ ވެލިއު އިތުރުވެގެންދާނެ،" އައްޑޫގައި ޓޫރިޒަމް ވިޔަފާރި ކުރާ ޒުވާނަކު ބުންޏެވެ.\nބަޔޮސްފިއާ ރިޒާވްގެ ދަރަޖަ ލިބިފައިވާ ސަރަހައްދުތަކަކީ ފަތުރުވެރިން އެތަންތަނަށް ޒިޔާރަތްކުރަން ބޭނުންވާ ތަންތަނެވެ. އެ ތަނަކުން ތައްޔާރުކޮށް ފަތުރުވެރިންނަށް ވިއްކާ އެކިއެކި އަމިއްލަ އުފެއްދުންތަކުގައިވެސް ޔުނެސްކޯ ބަޔޮސްފިއާ ރިޒާވްގެ ނަން ހިމަނައިގެން އިތުރު އަގަކާއިއެކު ވިއްކުމުގެ ފުރުސަތުވެސް އޮންނާނެ ކަމަށް އެންވަޔަރަމެންޓް މިނިސްޓްރީއިން ބުނެފައިވެ އެވެ.\nޓޫރިޒަމަށް ކުރާ ފައިދާގެ އިތުރުން، ދެ ސިޓީ ބައޮސްފިއާ ރިޒާވަށް ހެދުމުން ތިމާވެށީގެ މައްސަލަތަކާއި ދެމެހެއްޓެނިވި ތަރައްގީއާ މެދު ރައްޔިތުންގެ މެދުގައި ހޭލުންތެރިކަން އުފެދިގެންދާނެ ކަމަށް އެވެއެންވަޔަރަމެންޓް މިނިސްޓްރީއިން ބުނެފައިވެ އެވެ. އަދި ބަޔޮސްފިއާ ރިޒާވަކަށް ހެދުމަކީ އެސަރަޙައްދެއްގައި ހިންގޭ ތަފާތު މަޝްރޫއުތަކަށް ބޭރުގެ ފައިސާގެ އެހީ ލިބުންވެސް ފަސޭހަވެގެންދާނެ ކަމެއް ކަމަށްވެސް ބުނެފައިވެ އެވެ.\nބަޔޮސްފިއާ ރިޒާވްތައް ބެހިގެން ވަނީ ތިން ބަޔަށެވެ. އެއީ "ކޯ އޭރިއާ"، "ބަފާ ޒޯން" އަދި ޓްރާންސިޝަން އޭރިއާ އެވެ. ކޯ އޭރިއާ އަކީ ބަޔޮސްފިއާ ރިޒާވުގެ ތިމާވެށީގެ ގޮތުން އެންމެ ހާއްސަ، ނާޒުކު، ސަރައްހައްދެވެ. އެތަނެއްގައި ތަރައްގީގެ އެއްވެސް މަސައްކަތެއް ނުކުރެވޭނެ އެވެ. ބަފާ ޒޯން އަކީ ކޯ އޭރިއާގެ ވަށައިގެންވާ، ކޯ އޭރިއާއަށް ކުރާ އަސަރު ކުޑަ ކުރުމަށް ކަނޑައަޅާ "ބެލްޓެކެވެ." އެ ސަރަހައްދުތަކުގައި ކޯ އޭރިއާއަށް ސީދާ އަސަރު ނުކުރާ ބާވަތުގެ، ދެމެހެއްޓެނިވި ތަރައްގީގެ މަަސައްކަތް ކުރެވޭނެ އެވެ. ޓްރާންސިޝަން ޒޯން އަކީ އާދައިގެ މަތިން މީހުން އުޅޭ ސަރަހައްދެވެ.\nއެހެންކަމުން، ބަޔޮސްފިއާ ރިޒާވްގެ ދަރަޖަ ލިބުނަސް ގުދުރަތީ ރީތި މާހައުލުތަކަށް ގެއްލުން ނުވާނެ ގޮތަށް، ޓްރާންސިޝަން ޒޯންގައި އާދައިގެ މަތިން އުމްރާނީ ތަރައްގީގެ މަސައްކަތްތައް ހިންގޭނެއެވެ. އެފަދަ ކަންކަން ނުކުރެވޭނީ ހަމައެކަނި ކޯ އޭރިއާއާއި ބަފާ ޒޯންގަ އެވެ.\nއައްޑޫ ބަޔޮސްފިއާ ރިޒާވުގެ ސަރަހައްދުތައް --\nއައްޑޫ އަދި ފުވައްމުލަކު ސިޓީ ބަޔޮސްފިއާ ރިޒާވަކަށް ހެދީ ދެ ސިޓީގެ ރައްޔިތުންގެ މެދުގައި ސިޓީ ކައުންސިލް މެދުވެރިކޮށް ސާވޭއެއް ހެދުމަށްފަހު އެވެ. އެ ސާވޭގައި ބައިވެރިވި މީހުންގެ 90 ޕަސެންޓަށްވުރެ ގިނަ މީހުން އެ ދެ އަތޮޅު ބަޔޮސްފިއާ ރިޒާވަކަށް ހަދަން ބޭނުންވާ ކަމަށް އެންވަޔަރަމެންޓް މިނިސްޓްރީއިން ބުނެފައިވެ އެވެ.\nއައްޑޫއާއި ފުވައްމުލައް ބަޔޮސްފިއާ ރިޒާވަށް ހަދަން ޔުނެސްކޯއަށް ހުށަހެޅުމަށް ރައީސް ސާލިހު ނިންމެވީ މިދިޔަ އަހަރުގެ ސެޕްޓެމްބަރު މަހުގެ 17 ވަނަ ދުވަހު ބޭއްވި ވަޒީރުންގެ މަޖިލީހުގެ ޖަލްސާގަ އެވެ. އެއެކަމަށް ޕްރޮޕޯސަލް ތައްޔާރުކޮށް ޔުނެސްކޯއަށް ހުށައެޅީ މިދިޔަ އަހަރުގެ ސެޕްޓެމްބަރު މަހުގެ 30 ގައެވެ. ބަޔޮސްފިއާ ރިޒާވަކަށް ހަދައިދިނީ މި އަހަރުގެ އޮކްޓޯބަރު މަހުގެ 28 ވަނަ ދުވަހު އެވެ.


SunOnline: Rajjeygai furathama faharah konduhulhu badhalu kurumuge operation eh koffi\nރާއްޖޭގައި ފުރަތަމަ ފަހަރަށް ކޮނޑުހުޅު ބަދަލު ކުރުމުގެ އޮޕަރޭޝަނެއް ކޮށްފި\nފާޠިމަތު ނަޒީފާ އަޙްމަދު 16 May 2022, 09:41\nރާއްޖޭގައި ފުރަތަމަ ފަހަރަށް ކޮނޑުހުޅު ބަދަލު ކުރުމުގެ އޮޕަރޭޝަނަށް ފަހު މީޑިޔާއަށް މައުލޫމާތު ދެއްވަނީ -- ސަން ފޮޓޯ/ ނާއިލް ހުސައިން\nރާއްޖޭގައި ފުރަތަމަ ފަހަރަށް ކޮނޑުހުޅު ބަދަލު ކުރުމުގެ އޮޕަރޭޝަނެއް ކޮށްފިއެވެ.\nމިދިޔަ ބުރާސްފަތި ދުވަހު އޭޑީކޭ ހޮސްޕިޓަލުގައި 59 އަހަރުގެ ދިވެި ފިރިހެނެއްގެ ކޮނޑުހުޅު ބަދަލު ކުރުމުގެ އޮޕަރޭޝަން ވަނީ ކާމިޔާބު ކަމާއެކު ނިންމާލާފައެވެ.\nމި ސާޖަރީ ލީޑް ކުރައްވާފައި ވަނީ ޕްރޮފެސާ ބަންޗާ ޗާންޗުޖިތްއެވެ. އަދި ޑރ. މިޝްވާރުއާއި އޭޑީކޭގެ ޓީމެއް ވަނީ ސާޖަރީގައި އެހީތެރިވެދެއްވާފައެވެ.\nމި އޮޕަރޭޝަންގައި ބައިވެރިވި ޑޮކްޓަރުންގެ ޓީމުން ބުނީ ކަކުލުހުޅާ އަޅާ ބަލާއިރު، ކޮނޑުހުޅު ބަދަލުކުރަނީ ތަންކޮޅެއް މަދުން ނަމަވެސް އެފަދަ މީހުންނަށް، ކަކުލުހުޅުގެ މައްސަލަ ދިމާވާ މީހުންނަށް ވުރެ ބޮޑަށް ތަދު އިހުސާސް ކުރަން ޖެހޭ ކަމަށެވެ.\nކޮނޑުހުޅު ބަދަލުކުރި މީހާއަކީވެސް، ގާތްގަނޑަކަށް 25 ވަރަކަށް އަހަރު ތަކުލީފުތަކާއެކު އުޅެފައި ހުރި މީހެއްކަން ފާހަގަ ކުރަމުން، އޭޑީކޭ ހޮސްޕިޓަލުގެ މެނޭޖިން ޑިރެކްޓަރު އަޙުމަދު އައްފާލް ވިދާޅުވީ، އޮޕަރޭޝަން ކޮށްފިނަމަ، މިހާރަށްވުރެ ރަނގަޅަށް އެކި ކަންކަން ކުރުމުގެ ފުރުސަތު ލިބޭނެ ކަމަށެވެ.\nކޮނޑުހުޅު ބަދަލުކުރާ އޮޕަރޭޝަން ކުރަން ޖެހެނީ، ހުޅުގައި އިންނަ މަޑުކަށި ފަށަލަ ހަލާކުވެ، އެކަމުގެ އަސަރު ކަށިގަނޑަށް ކުރުމުން ކަމަށާއި އޭގެ ސަބަބުން މީހާއަށް ވަރަށް ބޮޑެތި އުނދަގޫތަކާ ކުރިމަލާން ޖެހޭ ކަމަށް ޑޮކްޓަރުން ފާހަގަ ކުރެއްވިއެވެ.\nއޭގެ ތެރޭގައި، އެ ކޮނޑުމައްޗަށް ވާގޮތަށް އޮށޯވެއޮވެ ނިދަން އުނދަގޫވުމާއި، އާއްމު ދިރިއުޅުމުގައި ކުރާ ބައެއް ކަހަލަ މަސައްކަތްތަކަށް އުނދަގޫވުން ހިމެނެއެވެ.\nއެހިސާބުން އޮޕަރޭޝަން ކުރުމަށް ޑޮކްޓަރުން ލަފާދެއެވެ.\nއާއްމުކޮށް މިފަދަ އޮޕަރޭޝަނެއް ކުރުމަށްފަހު، ރިކަވާވެ، ކުރިން ހުރި ގޮތަށް ދިއުމަށް އަށް ހަފްތާއާ 12 ހަފްތާއާ ދެމެދުގެ މުއްދަތެއް ނަގައެވެ.\nމިދިޔަ ބުރާސްފަތި ދުވަހު މި އޮޕަރޭޝަން ކޮށްފައި ވާއިރު، މިހާރުވެސް ބަލިމީހާ ވަރަށް ބޮޑަށް އިމްޕްރޫވް ވެފައި ވާކަމަށް ޑޮކްޓަރުންގެ ޓީމުން ފާހަކަ ކުރިއެވެ.\nޑޮކްޓަރުން ފާހަގަ ކުރެއްވި ގޮތުގައި ހުޅު ހަލާކުވާން ބައިވަރު ސަބަބުތައް ހުރެއެވެ. އޭގެ ތެރޭގައި އުމުރުން ދުވަސް ވުމާއި، އެކި ބަލިބަލި ތަހައްމަލު ކުރަން ޖެހުން ހިމެނެއެވެ.\nހުޅު ހަލާކު ވުމަށްފަހު މީހާގެ ދިރިއުޅުމަށް ވަރަށް އުނދަގޫ ބަދަލުތަކެއް އާދެއެވެ.\nކޮނޑު ހުޅުގެ ފުރަތަމަ ސާޖަރީއާއެކު، މިހާރުވެސް ބައެއް މީހުން އޭޑީކޭއިން އެ ސާޖަރީ ހެދުމަށް ޝައުގުވެރިކަން ފާޅުކުރާ ކަމަށް އައްފާލް ވިދާޅުވިއެވެ.\nއޭޑީކޭއިން މި ސާޖަރީ ކޮށްދެނީ 117،000 ރުފިޔާއަށެވެ.\nމިވަގުތު މި އޮޕަރޭޝަން އާސަންދައިގެ ދަށުން ނުކުރެވޭއިރު، މި ސާޖަރީގެ އަގު އާސަންދައިގެ ތެރެއިން ލިބޭނެ ގޮތެއް ހަމަޖެއްސުމަށް އެދި އޭޑީކޭއިން ވަނީ އާސަންދައަށް ހުށަހަޅާފައެވެ.


Advantage aa medhu visnumeh neh: Sekulovski\nއެޑްވާންޓޭޖާ މެދު ވިސްނުމެއް ނެތް: ސެކްލޮވްސްކީ\nއޭއެފްސި ކަޕްގެ ޕްރިލިމިނަރީ ސްޓޭޖުގެ ދެ ވަނަ ލެގްގައި މާދަމާ، މާލޭގައި ބަންގުލަދޭޝްގެ ޑާކާ އަބަހާނީ ލިމިޓެޑް އާ ދެކޮޅަށް ކުޅޭ މެޗުގައި މާޒިޔާއަށް އޮތް އެޑްވާންޓޭޖާ މެދު ނުވިސްނާ ކަމަށް މާޒިޔާގެ ކޯޗް މަރުޔާން ސެކްލޮވްސްކީ ބުނެފި އެވެ.\nމާދަމާ ހަވީރު، ގައުމީ ފުޓްބޯޅަ ދަނޑުގައި ކުޅޭ މެޗަށް ނުކުންނައިރު، މާޒިޔާއަށް އެޑްވާންޓޭޖެއް އެބައޮތެވެ. އެއީ ޑާކާގައި ކުޅުނު މެޗުގައި އަބާހަނީ ކޮޅަށް ޖެހި ދެ ގޯލާއެކު އަވޭ ދެ ގޯލެވެ. ޑާކާގައި ކުޅުނު މެޗު އެއްވަރުވީ 2-2 ންނެވެ. މާދަމާގެ މެޗު ލަނޑެއް ނުޖެހި އެއްވަރުވިޔަސް ޕްލޭއޮފް ބުރުން މާޒިޔާއަށް ޖާގަ ލިބޭނެ އެވެ.\nމާދަމާގެ މެޗަށް ނުކުތުމުގެ ކުރިން، ސްކްލޮވްސްކީ ބުނީ، އެޑްވާންޓޭޖާމެދު އޭނާ ނުވިސްނާ ކަމަށާއި ޑާކާގައި ކުޅުނު މެޗުގައި ހެދުނު މިސްޓޭކުތައް ރަނގަޅުކޮށް މާދާމާ މެޗަށް ނުކުންނަނީ މޮޅަކާއެކު ޕްލޭއޮފް ބުރަށް ދިއުމަށެވެ.\n"އަވޭ ދެ ގޯލްގެ އެޑްވާންޓޭޖު އޮތޭ ބުނެ މެޗު އެއްވަރު ކޮށްލާކަށް އަހަރެމެން ނުވިސްނަން،" ސެކްލޮވްސީ ވާހަކަ ދެއްކި އެވެ. "އަހަރެމެން މިތީބީ މޮޅަކާއެކު ޕްލޭއޮފް ބުރަށް ދިއުމަށް އަދި އެއަށްފަހު ގުރޫޕް ސްޓޭޖުން ޖާގަ ހޯދަން."\nމެސަޑޯނިއާގެ ކޯޗް ބުނީ، ޑާކާގައި މާޒިޔާއިން ދެ ފަހަރު ލީޑް ނެގިއިރުވެސް މެޗުގެ ނަތީޖާ ހަމަހަމަ ކުރީ އަބާހާނީ ޓީމުގެ ވަރުގަދަ ކަމަކުން ނޫން ކަމަށާއި އެއީ މާޒިޔާގެ ކުޅުންތެރިންނަށް އަމިއްލައަށް ހެދުނު ގޯސްތަކުން ކަމަށެވެ.\n"ތެދެއް އެ ޓީމަށް ފިޒިކަލީ އެޑްވާންޓޭޖުތަކެއް އެބަހުރި، ނަމަވެސް އަހަރެމެން ކޮޅަށް ދެ ގޯލް ވަނީ އަހަރެމެންގެ ކުޅުންތެރިންނަށް ޕޮޒެޝަން ނުބައި ކޮށްލެވިގެން،" ސެކްލޮސްކީ ތަފްސީލު ކޮށްދިނެވެ. "މިދިޔަ ހަތަރު ދުވަހު އަހަރެމެން ޓްރޭނިންތައް ކުރިއަށް ގެންދިޔައީ އެ މިސްޓޭކުތައް ރަނގަޅުކޮށްގެން މެޗަށް ތައްޔާރުވުމަށް."\n"ފުރަތަމަ ގޭމަށް ކުޅުންތެރިން ވަރަށް ރަނގަޅަށް ތައްޔާރުވި، އެ ޓީމުން ފެޑްރޭޝަން ކަޕްގައި ކުޅުނު ތިން މެޗުވެސް ބަލައިގެން އެއަށް ވިސްނައިގެން އަހަރެމެން ތައްޔާރުވީ، އެ ޓީމުން އަހަރެމެންނާ ދެކޮޅަށް ކުޅުނީ ހަމަ ފެޑްރޭޝަން ކަޕްގައި ކުޅުނު ސްޓައިލަށް، އަހަންނަށް ބުނެވިދާނެ ރާއްޖޭގެ ކުލަބަކުން މިހާތަނަށް ކުރިމަތި ނުލާ ސްޓައިލެއްގެ ގޭމްއަކާ އަހަރެމެންނަށް ކުރިމަތިލާން ޖެހުނީ، އެހެންވެ މި ބުނަނީ އަހަރެމެން އެ މެޗަށް ތައްޔުވެވުނުލެވެސް ރަނގަޅޭ."\n"މާދަމާ މެޗުގައި އަހަރެމެން ޖެހޭނީ އަހަރެމެންގެ ކޮލިޓީ ބޭނުން ކުރަން އަދި އަހަރެމެންނަށް ހެދާ ގޯސްތައް މަދުކޮށްފިއްޔާ އަހަރެމެންނަށް މެޗު ކާމިޔާބު ކުރެވޭނެ ކަމުގެ ޔަގީންކަން އެބައޮތް."\nއޭނާ ބުނީ މާދަމާ މާލޭގައި އަބަހާނީއާ ދެކޮލަށް ކުޅޭ މެޗުގައި ބަނގުލަދޭޝްގެ ސަޕޯޓަރުން ގިނަ ނަމަ އެކަމާ ހިތާމަ ކުރާނެ ކަމަށާއި މާޒިޔާގެ ލޯގޯގައި ކުޅުނަސް އެ ޓީމުން ތަމްސީލު ކުރަނީ ރާއްޖެ ކަމަށެވެ. އެހެންވެ ދިވެހިން ގިނަ އަދަދަކަށް ދަނޑަށް ވަނުމަށް އޭނާ އެދުނެވެ.


Ruthba ge makeup show eh dhiraagu tv ah\nމިއަދު ސޮއި ކުރި އެއްބަސްވުމުުގެ ތެރެއިން --\nދިރާގުޓީވީއަށް މޭކަޕްއާޓިސްޓް ރުތުބާގެ މޭކަޕް ޝޯ އެއް ފަށަން ސޮއި ކޮށްފި އެވެ.\nރުތްބާ އަކީ ރާއްޖޭގައި މޭކަޕް އާޓިސްޓެއްގެ ގޮތުގައި އަހަރުތަކެއް ވަންދެން މަސައްކަތް ކޮށްފައިވާ ފަރާތެކެވެ. ރުތްބާގެ އެންމެ ފާހަގަކޮށްލެވޭ އެއް މަސައްކަތެއް ފެނެގިންދިއައީ 2019 ވަނަ އަހަރު "ވައިޓް ފަޔަރ" ގެ ނަމުގައި މޫސުމަށް އަންނަ ބަދަލާ ބެހޭގޮތުންނާއި ފަރުތަކަށް ކުރާ ނޭދެވޭ އަސަރު ދައްކުވައިދޭން ފޮޓޯގްރާފަރު "ޑަބަލް ޑޮޓް" ބޭއްވި އެކްސިބިޝަނުގަ އެވެ. މީގެ އިތުރުން، ދިވެހި ފިލްމު "ބަވަތި"ގައި ރުތުބާ ކުރި މޭކަޕްތައްވެސް ފާހަގަކޮށްލެވެ އެވެ.\n"މޭކަޕް ބައި ރުތުބާ" ވާނީ މި ފަދަ ގޮތަކަށް ދިވެހި ޓީވީ ޕްލެޓްފޯމެއްގައި ނެރޭ ފުރަތަމަ ޝޯ އަށެވެ. މި ސީރީޒް ދިރާގުޓީވީގެ ވީޑިއޯ އޮން ޑިމާންޑް ލައިބްރަރީ އިން މިއަހަރު ތެރޭގައި އާންމުންނަށް ފެންނާނެ ކަމަށް ދިރާގުން ބުނެ އެވެ.\nރުތުބާ ބުނީ ދިރާގުޓީވީ އިން ދިވެހި ފަންނުވެރިން ކުރިއެރުވުމަށް ކުރަމުންދާ މަސައްކަތް ބަލައިގަންނަ ކަމަށާއި އެއީ އޭނާ އަށް ލިބިފައިހުރި ހުނަރާއި ތަޖުރިބާ އާންމުންނަށް ދަސްކޮއްދިނުމަށް ލިބޭ ފުރުސަތެއް ކަމަށެވެ.\nދިރާގުން މަސައްކަތް ކުރަނީ ދިރާގު ޓީވީ އިން ހަބަރާއި މުނިފުހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި ހެޔޮ އަގުގައި ފޯރުކޮށްދިނުމެވެ. ދިރާގު ޓީވީ މިހާރު ރާއްޖޭގެ އާބާދީގެ 74% އަށް ފޯރުކޮށްދެ އެވެ.


EC Ge Kureege Naaib Naaib Raees Majilihah Kurimathi Lavvanee\nby vomadmin January 5, 2019\nއިލެކްޝަންސް ކޮމިޝަން (އީސީ) ގެ ކުރީގެ ނާއިބު ރައީސް އަޙުމަދު ފަޔާޒު މިއަހަރު ބާއްވާ ރައްޔިތުންގެ މަޖިލީހުގެ އިންޚާބުގައި ވާދަކުރައްވަން ނިންމަވައިފިއެވެ.\nފާޔާޒު ވިދާޅުވީ އޭނާ ވާދަކުރައްވާނީ ހެންވޭރު އުތުރު ދާއިރާގެ ގޮނޑިއަށެވެ. އެގޮނޑިއަށް އޭނާ ވާދަކުރައްވާނީ އަމިއްލަ ގޮތުންނެވެ.\nފަޔާޒަކީ އީސީ ގެ މެމްބަރު ކަމުގައި ހުންނަވަނިކޮށް ސުޕްރީމްކޯޓުގެ ޙުކުމަކުން ވަޒީފާއިން ވަކިކުރައްވައިފައިވާ ބޭފުޅެކެވެ. އޭނާ ވަނީ އެ މައްސަލަ މުރާޖަޢަ ކޮށްދެއްވުން އެދި ސުޕްރީމް ކޯޓަށް ހުށަހަޅުއްވަން ނިންމަވައިފައެވެ.\nފަޔާޒުގެ އިތުރަށް އީސީގެ އޭރުގެ ރައީސް ފުވާދު ތައުފީގުގެ ވަޒީ ވެސް ގެއްލިފައިވާ ކަމަށް ސުޕްރީމް ކޯޓުން ވަނީ ނިންމަވައިފައެވެ. ސުޕްރީމްކޯޓުން އެދެބޭފުޅުން ވަޒީފާއިން ވަކިކުރައްވައިފައިވަނީ އެމަޤާމްތަކުގައި ތިއްބެވުމުގެ ޤާނޫނީ ޙައިސިއްޔަތު ގެއްލިފައިވާ ކަމަށް ކަނޑައެޅުއްވުމަށް ފަހުގައެވެ.\nއިލެކްޝަންސް ކޮމިޝަންގެ ރައީސް ފުއާދު ތައުފީގާއި ނާއިބު ރައީސް އަޙުމަދު ފަޔާޒު މެމްބަރުކަމުން ވަކިވެފައިވާ ކަމަށް ސުޕްރީމް ކޯޓުން ނިންމަވައިފައިވަނީ 2014 ވަނަ އަހަރުގެ މާރިޗު މަހުގައެވެ.


Maduvvareege rape gai fuluhehge baiverivumeh nufeney: NIC\nމަޑުއްވަރީ ރޭޕްގައި ފުލުހެއްގެ ބައިވެރިވުމެއް ނުފެނޭ: އެންއައިސީ\nރ. މަޑުއްވަރީގައި ގުރޫޕަކުން ރޭޕް ކުރި ކަމަށް ބުނާ އަންހެން ކުއްޖާގެ މައްސަލާގައި ފުލުހަކު ހިމެނޭ ކަމަށް ބުނެ އެ މައްސަލަ ބަލައި ދިނުމަށް ނެޝަނަލް އިންޓަގްރިޓީ ކޮމިޝަން (އެންއައިސީ) އަށް ހުށަހަޅައިފި އެވެ.\nއަވަސް އިން ކުރި ސުވާލަކަށް ޖަވާބު ދެއްވަމުން އެންއައިސީގެ އޮފިޝަލަކު ވިދާޅުވީ އެފަދަ މައްސަލައެއް ކޮމިޝަނަށް ލިބިފައިވާ ކަމަށެވެ. އެކަމަކު ބެލިބެލުމުގައި އެ މައްސަލައިގައި ފުލުހަކު ބައިވެރިވި ކަން މިހާތަނަށް އެނގިފައި ނުވާ ކަމަށެވެ.\n"އަޅުގަނޑުމެން މިދަނީ އަދިވެސް އެ މައްސަލަ ބަލަމުން. ޕޮލިސްގައި މިކަމާ ގުޅޭ މައުލޫމާތު ހޯދަން މިހާރުވެސް ވާނީ އެދިފައި،"\nތަހުގީގު ހިނގަމުންދާ މައްސަލަ އަކަށް ވާތީ އެންއައިސީގެ އޮފިޝަލް އިތުރު މައުލޫމާތު ހިއްސާ ކުރައްވާފައެއް ނުވެ އެވެ.\nމަޑުއްވަރީގައި ގުރޫޕަކުން ރޭޕް ކުރި ކަމަށް ބުނާ އަންހެން ކުއްޖާގެ މައްސަލަ ރައްޔިތުންގެ މަޖިލީހާއި، ޖެންޑާ މިނިސްޓްރީއާއި، ފުލުހުންގެ އިދާރާ އިން ވެސް ބަލަ އެވެ. ރޭޕްގެ އެ މައްސަލާގައި މިހާތަނަށް މީހަކު ހައްޔަރު ކޮށްފައެއް ވެސް ނުވެ އެވެ. އެކަމަކު އެ މައްސަލައާއި ގުޅިގެން ތުހުމަތު ކުރެވޭ މީހުން ހައްޔަރު ކުރުމަށް ގޮވާލައި މަޑުއްވަރީގައި ތިބޭ ފުލުހުންނާ ކުރިމަތިލި ކަމަށް ބުނެ 10 މީހަކު މީގެ ކުރިން ހައްޔަރުކުރި އެވެ. ފަހުން ވަނީ އެމީހުން ދޫކޮށްލާފަ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އެންއައިސީ + ރ. މަޑުއްވަރި މިނިސްޓްރީ އޮފް ޖެންޑާ އެންޑް ފެމިލީ ރޭޕް ކުށްކުރުން


VIA Franchise imaaraaithaa haadha vahtharey!\nވީއައިއޭ ފްރެންޗައިޒް އިމާރާތާ ހާދަ ވައްތަރޭ!\nޗައިނާ ޗިންގްޑައު ކްރޫޒްލައިން ޓާމިނަލްގެ ކުރެހުމެއް: ރާއްޖޭގެ ފްރެންޗައިޒް ބިލްޑިންއާ ވައްތަރު ގޮތެއް ހުރޭ--\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ މޫނުމަތިން ވަރަށް ރީތި އިމާރާތެއް އެބަ ފެނެ އެވެ. އަންނަ މަހު ހުޅުވަން ރާވަމުންދާ މި އިމާރާތަކީ އެއާޕޯޓަށް އަންނާނެ އިތުރު ފުރިހަމަ ކަމަކަށްވާނެ އެވެ. ބޭރުގެ ކާނާ ވިއްކާ ގިނަ ބްރޭންޑްތައް އަންނަ މި އިމާރާތުގެ ރީތި ކަމަށް ގިނަ ބަޔަކު ތައުރީފު ކުރެ އެވެ. އެކަމަކު، މިފަހަރު އެހެން ވާހަކަ އެކެވެ. މި އިމާރާތާ ވައްތަރު އެހެން އިމާރާތެއް ދުށިން ހެއްޔެވެ؟ މި ފޮޓޯ އިން މި ފެންނީ މި އިމާރާތާ އެއްވައްތަރުގެ އެހެން އިމާރާތެއްގެ ކުރެހުމެކެވެ. އަޅެ، ވައްތަރެއް ނޫންހެޔެވެ؟\nއާއްމު އުސޫލުން ފަހަރުގައި މިއީ އިއްތިފާގަކަށް ވުން ވެސް ގާތެވެ. ބޭރު ކުންފުންޏަކުން ފަރުމާކޮށްފައިވާ ރާއްޖޭގެ ފްރެންޗައިޒް ބިލްޑިންއާ ވައްތަރު ދެވަނަ ތަނެއް ހަދަން ފަށާފައިވަނީ، ޗައިނާގެ ޗިންގްޑައު ސިޓީގަ އެވެ. ރާއްޖޭގެ އިމާރާތާ ވައްތަރުކޮށް ހަދަނީ، ޗިންގްޑައު ކްރޫޒްލައިން ޓާމިނަލްގެ އިމާރާތެވެ.\nމި ދެ ފޮޓޯ އަޅައި ކިޔައިލަމާ ހިނގާށެވެ.\nވީއައިއޭ ފްރެންޗައިޒް ބިލްޑިންގް އާއި ޗިންގްޑައު ކްރޫޒްލައިން ޓާމިނަލްގެ ދެ ފޮޓޯއިން ކުޑަ ތަފާތެއް ފާހަގަ ކުރެވެނީ ހަމައެކަނި އިމާރާތުގެ ފުރާޅުގައި ގެނެސްފައިވާ ކަތި ކަމަށެވެ. ނުވަތަ ބަނޑިބަނޑި ލެއްވުމަށެވެ. އަދި ޗިންގްޑައު ކްރޫޒްލައިން ޓާމިނަލްގެ މައި ފުރާޅުމަތީގައި އިތުރު ކުޑަ އިތުރު ފުރާޅެއް އަޅާފައިވެ އެވެ.\nވީއައިއޭ ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ އެސޯސިއޭޓް ޖެނެރަލް މެނޭޖަރު ހަސަން އަރީފް ވިދާޅުވި ގޮތުގައި ތިޔަ ފޮޓޯ ފެނިފައިވާ ކަމަށާއި، ނަމަވެސް ވީއައިއޭ ފްރެންޗައިޒް އިމާރާތަކީ ކުރިން ހަދާފައިވާ ތަނެއް ކަމަށެވެ.\n"މި [ވީއައިއޭ ފްރެންޗައިޒް ބިލްޑިންގް] ތަން ނިމޭ ފަހުން ދޯ އެ [ޗިންގްޑައު ކްރޫޒްލައިން ޓާމިނަލް] އެ ތަން ޑިޒައިން ކުރަން ފެށީ. ހަދަން އުޅެނީ ވެސް. އިންޓް ކޭންބީ ކޯ އިންސިޑެންސް، އިޓް ކޭންބީ ވަޓްއެވާ ދެޓް އިސް، އެއްގޮތަކަށް ވެސް ނޭނގޭ،" ހަސަން ވިދާޅުވި އެވެ.\nމި ތަން ނިމޭ ފަހުން ދޯ، އެ ތަން ޑިޒައިން ކުރަން ފެށީ. ހަދަން އުޅެނީ ވެސް. އިންޓް ކޭންބީ ކޯ އިންސިޑެންސް، އިޓް ކޭންބީ ވަޓްއެވާ ދެޓް އިސް، އެއްގޮތަކަށް ވެސް ނޭނގޭ\nއެމްއޭސީއެލްގެ، ގެ އެސޯސިއޭޓް ޖެނެރަލް މެނޭޖަރު ހަސަން އަރީފް\nދުރުން ފެންނަ އިރު ރާޅު ތަކެއްގެ ގޮތުގައި ސިފަވާ ގޮތަށް ފަރުމާކޮށްފައިވާ މި ހިތްގައިމު އިމާރާތް ހުންނަ ތަނުގައި ހަދާ ރެސްޓޯރެންޓް އައުޓްލެޓްތަކުގައި އެއް ފަހަރާ 300 މީހުންނަށް ކެއިން ބުއިމުގެ ހިދުމަތް ހޯދޭނެ ޖާގަ އޮންނާނެ އެވެ.\nއަވަސްގައި ކުރިން، ލިޔެފައިވާ ފްރެންޗައިޒް ބިލްޑިންގެ އާޓިކަލް\nބޮޑު މިނުގައި ގާތްގަނޑަކަށް 14،000 އަކަފޫޓު ހުންނަ މި އިމާރާތުގެ ސްޓީލް އޮނިގަނޑު ރާވައި ވަނީ ނިމިފަ އެވެ. މި ތަން ހަދަނީ އެއާޕޯޓަށް އަންނަ މީހުން އަރާ ޖެޓީ ސަރަހައްދުގަ އެވެ. މި ތަނުގައި "ކޮފީ ޝޮޕް" ހިންގަން 231 އަކަ މީޓަރުގެ ސަރަހައްދެއް ހުންނާނެ އެވެ. އަދި "ޑޯނަޓް" ވިއްކަން ހާއްސަކޮށްގެން 80 އަކަމީޓަރުގެ ސަރަހައްދެއް ހާއްސަކޮށްފައިވާއިރު، "ކެޝުއަލް ޑައިނިން" އަށް 302 އަކަމީޓަރު ހުންނާނެ އެވެ. އަދި "ފާސްޓްފުޑް ކޮންސެޕްޓް" ރެސްޓޯރަންޓަކަށް 171 އަކަމީޓަރު ހާއްސަކޮށްފައިވެ އެވެ. މީގެ އިތުރުން ޕިއްޒާ ލިބޭ ސަރަހައްދުގެ ގޮތުގައި 99 އަކަމީޓަރުގެ ސަރަހައްދަކާއި އައިސްކްރިމީގެ މީރު ރަހަތަކަށް 14 އަކަމީޓަރުގެ ސަރަހައްދެއް ހުންނާނެ އެވެ. ޗައިނާގައި ތައްޔާރު ކޮށްގެން، ސްޓީލުން އޮނިގަނޑު ހަދައި، އަތުރާލާފައިވާ މި ފުރިހަމަ އިމާރާތް ފައްކާ ކުރަމުންދާ މި އިމާރާތުގެ ކުރެހުމަކީ ކޮޕީއެއް ހެއްޔެވެ؟ މި ސުވާލު ދޫކޮށްލާނީ ކިއުންތެރިންނަށެވެ.


SunOnline: Roadhaige Vasiyyaiy: Roadhaigai foruvifai vaa sirru\nރޯދައިގެ ވަސިއްޔަތް: ރޯދައިގައި ފޮރުވިފައިވާ ސިއްރު\nއައްޝައިޚް ހަސަން މޫސާ ފިކުރީ 09 May 2019, 18:01\nރޯދައާއި މެދު ވިސްނައި ފިކުރުކޮށްފިނަމަ ޢުބޫދިއްޔަތުގެ (އެބަހީ: އަޅުކަމުގެ) މާނަ އެނޫން އަޅުކަމެއްގައި ނުހިމެނޭފަދަ މަތިވެރި ދަރަޖައަކަށް ރޯދައިގަ އެކުލެވިގެންވާކަން ތިބާއަށް ހާމަވާނެއެވެ. މިއަޅުކަމުގެ ވަގުތު ދިގުދެމިގެންވުމުގެ އިތުރުން ދިރުއުޅުމުގެ ހުރިހާ ކަމެއް މިއަޅުކަން އަދާކުރަމުންދާ ވަގުތު ކުރެވެއެވެ.\nއަދި ކިއެއްތޯއެވެ! އަޅުކަމެއްގެ ތެރޭގައި އެނޫން އެހެން ހުރިހާ އަޅުކަމެއް ކުރުމުގެ ފުރުޞަޠު ލިބެނީ ހަމައެކަނި ރޯދައިގެ އަޅުކަމުގައެވެ. އޭގެ ތެރޭގައި ޠަހާރަތުގެ ބާބުންފެށިގެން ގޮސް ތިމާގެ ފުރާނަޔާއިގެން ނުކުމެ މާތް ﷲ ގެ މަގުގައި ޖިހާދުން ކުރުން ކަމުގައިވިޔަސްމެއެވެ. މިކަމަށްޓަކައި މާތް ﷲ ގެ ޙަޟުރަތުގައި ރޯދައިގެ އަޅުކަމުގެ މަޤާމު އުފުލިގެންވެއެވެ.\nޤުދުސީ ޙަދީޘްފުޅެއްގައިވެއެވެ. "قَالَ اللهُ - عز وجل - : كُلُّ عَمَلِ ابْنِ آدَمَ لَهُ إِلاَّ الصِّيَام ، فَإنَّهُ لِي وَأنَا أجْزِي بِهِ ، وَالصِّيَامُ جُنَّةٌ ، فَإذَا كَانَ يَومُ صَوْمِ أحَدِكُمْ فَلاَ يَرْفُثْ وَلاَ يَصْخَبْ فإنْ سَابَّهُ أحَدٌ أَوْ قَاتَلَهُ فَلْيَقُلْ: إنِّي صَائِمٌ . وَالذِي نَفْسُ مُحَمَّدٍ بِيَدِهِ لَخُلُوفُ فَمِ الصَّائِمِ أطْيَبُ عِنْدَ اللهِ مِنْ رِيحِ المِسْكِ . لِلصَّائِمِ فَرْحَتَانِ يَفْرَحُهُمَا : إِذَا أفْطَرَ فَرِحَ بفطره ، وَإذَا لَقِيَ رَبَّهُ فَرِحَ بِصَوْمِهِ " متفقٌ عَلَيْهِ މާނައީ: "މާތް ﷲ ވަޙީކުރެއްވިއެވެ. "އާދަމުގެ ދަރިޔާގެ ކޮންމެ ޢަމަލަކީ އޭނާއަށްޓަކައިވާ ކަމެކެވެ. ރޯދަފިޔަވައެވެ. ފަހެ ހަމަކަށަވަރުން، ރޯދައަކީ ތިމަން ރަސްކަލާނގެއަށްޓަކައިވާ ކަމެކެވެ. އަދި އެކަމަށް ދަރުމަ ދެއްވާނީ ތިމަން ރަސްކަލާނގެއެވެ."\nދެން ރަސޫލާ صلى الله عليه وسلم ޙަދީޘް ކުރެއްވިއެވެ. "ރޯދައަކީ ރައްކާތެރިކަމެކެވެ. ފަހެ، ތިޔަބައިމީހުންކުރެ މީހަކު، ރޯދައަށް ހުންނަ ދުވަހު، ހަޑިހުތުރު ބަސްތައް ނުބުނާހުށިކަމެވެ. އަދި އަޑުގަދަކޮށް ހަޅޭލައި ނަހަދާށެވެ. ފަހެ، އެހެން މީހަކު އޭނާއާ އަރައިރުންވެ ހަޑިހުތުރު ބަހެއް ބުނެފިނަމަ، އޭނާއަށް ބުނާހުށިކަމެވެ. ހަމަކަށަވަރުން، ތިމަންނާއީ ރޯދަވެރިއަކީމެވެ. އަދި އެކަލާނގެ އަތްޕުޅުގައި މުޙައްމަދުގެފާނުގެ ފުރާނަފުޅުވާ އިލާހު ގަންދެއްވައި ވިދާޅުވަމެވެ. ހަމަކަށަވަރުން، ރޯދަވެރިޔާގެ އަނގައިގެ ވަސް، ﷲ ގެ ޙަޟުރަތުގައި ގޮމަކަސްތޫރީގެ ވަހަށްވުރެ ވަސްމީރުވެގެންވެއެވެ. ރޯދަވެރިޔާއަށް ދެ އުފަލެއް ވެއެވެ. އެއީ، ރޯދަވީއްލާހިނދު (ފުރިހަމަގޮތުގައި ރޯދަހިފުނުކަމަށްޓަކައި) ލިބޭ އުފަލާއި، އަދި އޭނާގެ ވެރިރައްބުގެ ޙަޟަރަތާ ބައްދަލުވާހިނދު (އެކަލާނގެ ދެއްވާ މަރުމައާއި ސަވާބަށްޓަކައި) ލިބޭ އުފަލެވެ."\nމިބަސްފުޅުގައި މާނައާއެމެދު ވިސްނައިލަމާ ހިނގާށެވެ. އާދަމުގެ ދަރިއެއްގެ ހުރިހާ އަމަލެއް ވަނީ އޭނާއަށެވެ. "إلاَّ الصوم فإنّه لي وأنا أجزي به" - متفق عليه "ރޯދަ ފިޔަވައެވެ. އެ ރޯދަ ވަނީ ތިމަންރަސްކަލާނގެއަށެވެ. އަދި ރޯދައަށް ޖަޒާ ދެވާހުށީވެސް ތިމަންރަސްކަލާނގެވެ."\nކޮންމެ ޢަމަލަކަށްމެ ޖަޒާދެއްވާހުށީ ކީރިތިވަންތަ ﷲ އެވެ. ނަމަވެސް ރޯދައިގެ އަޅުކަން ވަކިވެ ހާއްސަ ކުރެވިފައިވަނީ މަތިވެރި ހިކުމަތަކަށްޓަކައެވެ.\nމި އަޅުކަމުގެ މާތްކަން ފާޅުވެގެންދާ އެއްމެބޮޑު އެއްކަމަކީ ރޯދަ ހިފުމުގެ މައްސަރަކީ ކީރިތި ޤުރްއާން ބާވަލެއްވުމަށް މާތް ﷲ އިޚްތިޔާރުކުރައްވާފައިވާ މައްސަރުގައި ކަމުގައިވުމެވެ. އަދި އެރެއްގެ މާތްކަން އެއްހާސް މައްސަރަށްވުރެ މާތްވެގެންވާ ލައިލަތުލް ޤަދްރިވިލޭރެއަކީ ރަމަޟާމަހުގެ ތެރޭގައި ލައްވާފައިވާ ރެއެއް ކަމުގައިވުމެވެ. އަދި އެމައްސަރުގައި ސުވަރުގޭގެ ދޮރުކޮޅުތައް ހުޅުވިގެންވެއެވެ. ނަރަކައިގެ ދޮރުތައް ބަންދުވެގެންވެއެވެ. އަދި ޝައިޠާނުންގެ ތެރެއިން މާރިދުން ކަސްތޮޅު އެޅުވިގެންވެއެވެ. އަދި އެމަހުގެ ކޮންމެ ރެއެއްގައި އަޅުތަކުންގެ ތެރެއިން އެއިލާހު އިރާދަކުރެއްވި ބަޔަކު ނަރައިކައިން މުއްތިކުރައްވައެވެ. މިހުރިހާ މަތިވެރިކަމެއް ލިބިގެންވަނީ ހަމައެކަނި ރަމަޟާން މަހަށެވެ.\nރޯދަވެރީންނަށް ޚާއްޞަވެގެންވާ ދޮރުކޮޅެއް ސުވަރުގޭގައި ވާހަކުގައި ރިވާވެގެންވެއެވެ. މާތް ﷲ، އެކަލޭގެފާނަށް ރުއްސުންލެވި ސަހުލު ބުނު ސަޢުދުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. މާތް ނަބިއްޔާ صلى الله عليه وسلم ޙަދީޘް ކުރެއްވިއެވެ. "ހަމަކަށަވަރުން ސުވަރުގޭގައި އައްރައްޔާނެވެ ކިޔުނު ދޮރުކޮޅެއް ވެއެވެ. ޤިޔާމަތް ދުވަހުން، ރޯދަވެރިން އެދޮރުކޮޅުން ސުވަރުގެ ވަންނަހުއްޓެވެ. އެބައިމީހުން ނޫން އެހެން އެއްވެސް މީހަކަށް އެ ދޮރުކޮޅުން ނުވަދެވޭހުއްޓެވެ. ބުނެވޭނެތެވެ. ރޯދަވެރިން ކޮބައިހެއްޔެވެ؟ ފަހެ، އެއުރެން އެ ދޮރުކޮޅުން ވަނުމަށްޓަކައި ތެދުވާނެއެވެ. އެ ދޮރުކޮޅުން އެބަމީހުން ނޫން އެހެން އެއްވެސް މީހަކު ނުވަންނާނެތެވެ. ފަހެ، އެބައިމީހުން އެންމެން ސުވަރުގެ ވަނުމުން، އެދޮރުކޮޅު ބަންދުކުރެއްވޭހުއްޓެވެ. އެނޫން އެއްވެސް މީހަކަށް، އެ ދޮރުކޮޅުން (ސުވަރުގެއަށް) ނުވަދެވޭހުއްޓެވެ." (މިޙަދީޘް ރިވާކުރެއްވީ އަލްބުޚާރީ އައި މުސްލިމެވެ.)\nރޯދަ ފިޔަވައި އެހެންކޮންމެ އަޅުކަމެއްގައި ކުރާ ޢަމަލެއް ފެންނާން އޮވެއެވެ. ނަމާދުކުރާ މީހާގެ ބޭރުފުށުގެ ހަރަކާތްތައް ފެނެއެވެ. ޙައްޖުވެރިޔާ، ތަވާފު ކުރާތަނާއި، ސަޢުޔު ކުރާތަނާއި، އަދި އެނޫންވެސް ޙައްޖުގެ އަޅުކަން އަދާކުރާތަން ފެނެއެވެ. ޒަކާތް ދިނުމާއި، ޞަދަޤާތް ކުރުމާއި، ކީރިތި ޤުރްއާން ކިޔެވުމާއި އަދި މިނޫނަސް ކޮންމެ އަޅުކަމެއްގައިމެ ކުރާ ޢަމަލެއް ފެންނާން އޮވެއެވެ. ނަމަވެސް ރޯދައިގެ އަޅުކަމަކީ ކަންތައްތަކުން އެއްކިބާވެ ހުރެގެން އަދާކުރާ އަޅުކަމެކެވެ. ކެއިންބުއިމާ، ދެމަފިރިން އެއްދާންކުރުންމުން އެއްކިބާވެހުރެ އަދާކުރަންޖެހޭ އަޅުކަމެކެވެ. ރޯދައިގެ އަޅުކަމަކީ، ނުކޮށްދޫކޮށްލާ ކަންތައްތަކެއްގެ މައްޗަށް ބިނާވެފައިވާ އަޅުކަމަކަށް ވީހިނދު، ކުރާ އެއްވެސް ޢަމަލެއް ފެންނާން ނެތުމަކީ އެއަޅުކަމަށް ޚާއްޞަވެގެންވާ ސިފައެވެ. ރޯދައަކީ ތިމާއާއި ތިމާގެ ވެރި ރައްބާއި ދެމެދުގައިވާ ސިއްރެކެވެ.\nރޯދައަކީ ޖިހާދެއް ކަމުގައި ބުނެވިދާނެއެވެ. އެހެނީ ރޯދަވެރިޔާ އޭނާގެ ހަވާނަފްސާއި، ޖިންސީ އެދުންތަކާއި ދެކޮޅަށް ގަދައަޅައި ޖިހާދުކުރެވެ. އެހެންކަމުން އޭނާގެ ހަށިގަނޑަށް ޝައިޠާނާގެ އަސަރު ފޯރުވުން ބަންދުވެގެން ދެއެވެ. ހަމައެފަދައިން މުޖާހިދުންގެ ސަބަބުން ﷲ ގެ މަގަށް ހުރަސްއެޅުމަށް މަސްކަތްކުރާ މީހުންގެ މަގުތައް ބަންދުވެގެން ދެއެވެ.\nރޯދައަށް ހުންނަވަގުތު ތަކުގައި ކެތްތެރިވެ ރުޅިމަޑުކުރައްވާށެވެ. އަދި ތިމާގެ ހަވާނަފްސާއި ދެކޮޅަށް ގަދައަޅައި ޖިހާދުކުރައްވާށެވެ. މި މަތިވެރި މައްސަރުގައި ގިނަގުނަ ހެޔޮ ޢަމަލު ކުރުމަށް ވަސިއްޔަތް ކުރަމެވެ.


BREAKING: Covid Ge Haalathaa Gulhigen Internet Ge Agu Iulaan Kurun Fas Koffi - Vaguthu\nކޮވިޑްގެ ހާލަތާ ގުޅިގެން އިންޓަނެޓުގެ އަގު އިއުލާން ކުރުން ފަސްކޮށްފި\nރާއްޖޭގައި ހަލުވިކަމާ އެކު ފެތުރެމުން އަންނަ ކޮވިޑް-19 ގެ ހާލަތާ ގުޅިގެން އިންޓަނެޓުގެ އަގު އިއުލާން ކުރުން ފަސްކޮށްފިއެވެ.\nއިންޓަނެޓުގެ އަގަށް އަންނަ ބަދަލުތައް އިއުލާން ކުރަން ޓެކްނޮލޮޖީ މިނިސްޓްރީގެ ފަރާތުން ފުރަތަމަ ނިންމީ އިއްޔެއެވެ. އެކަމަކު، އެ އަގުތައް އިއުލާން ކުރުން ކުއްލި ގޮތަކަށް މިއަދަށް ފަސް ކުރިއެވެ. ނަމަވެސް އެނގިފައިވާ ގޮތުން ކޮވިޑްގެ ހާލަތު ގޯސްވެފައިވާތީ އަގުތައް އިއުލާން ކުރުން މިހާރު ވަނީ މުއްދަތެއް ނެތް ގޮތަށް ފަސްކޮށްފައެވެ. އެ ތާރީހު ފަހުން އިއުލާން ކުރާ ގޮތަށް ވަނީ ހަމަޖެހިފައެވެ.\nއިންޓަނެޓުގެ އަގުތައް މިއަދު ހާމަކުރަން އުޅޭ ވާހަކަ ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ދޮގު ކުރައްވައެވެ.\nމަބްރޫކް ވިދާޅުވީ އިންޓަނެޓުގެ އަގު މިއަދު ހެޔޮ ކުރާނެ ކަމަށް އިއުލާންކޮށްފައި ނުވާނެ ކަމަށެވެ. އިންޓަނެޓުގެ އަގު ހެޔޮކުރުމަށް މަޝްވަރާ ކުރެވި އަގުތަކެއް ކަނޑައެޅިފައިވާ ކަމަށެވެ. އަދި އެކަމުގައި ޝެޑިއުލާ އެއްގޮތަށް ކުރިއަށްދާ ކަމަށް އޭނާ ވިދާޅުވިއެވެ.\n"ވަކި ދުވަހަކު އިއުލާން ކުރާނެ ކަމަކަށް ބުނެފައެއް ނުވާނެ،" މަބްރޫކް ވިދާޅުވިއެވެ.\nއިންޓަނެޓުގެ އަގު ހެޔޮ ކުރުމަކީ ރައީސް އިބްރާހިމް މުހައްމަދު ސޯލިހްގެ ވައުދުފުޅެކެވެ. އެކަމަކު އެ ވައުދު ފުއްދުމަށް އެކި ފަހަރުމަތިން ތާރީހުތައް ދީފައިވާތީ ރައްޔިތުންގެ ނުރުހުން ވެސް ސަރުކާރަށް ވަނީ ވަރަށް ބޮޑަށް އަމާޒުވެފައެވެ.\nސަރުކާރާއި އިންޓަނެޓުގެ ހިދުމަތްދޭ ފަރާތްތަކާ ދެމެދު ނިންމާފައި އޮތީ އެންމެ ބޮޑު ބަދަލަކަށް ފިކްސް ބްރޯޑް ބޭންޑްގެ ހިދުމަތުގެ އަގަށް ބަދަލު ގެނައުމަށެވެ. މީގެ ކުރިން އިންޓަނެޓްގެ ޚިދުމަތް ދެމުންދާ ފަރާތްތަކާ ސަރުކާރުން ބައްދަލުކޮށް އިންޓަނެޓުގެ އަގަށް ގެންނަ ބަދަލުތައް ޚިއްސާކޮށްފައިވެއެވެ. މި މައުލޫމާތުތައް ވަނީ "ވަގުތު" އަށް ލިބި ކަށަވަރު ކުރެވިފައެވެ.\nއެންމެ ފުރަތަމަ މުވާސަލަތީ ޚިދުމަތާއި އިންފޮމޭޝަން ޓެކްނޮލޮޖީގެ ދާއިރާ ވަރުގަދަ ކުރުމަށް ވަކި ވުޒާރާއެއް ވެސް މި ސަރުކާރުން އުފެއްދެވިއެވެ. އެކަމަކު އޭރު މިނިސްޓަރު މުހައްމަދު މަލީހް ޖަމާލަށް ނަތީޖާ ނުނެރެވުނު ކަމަށް ބުނެ މިނިސްޓަރު ކަމުން މަޖިލީހުން އިތުބާރު ނެތް ކަމުގެ ވޯޓެއް ނަގައިގެން އެ މަގާމުން ދުރުކުރިއެވެ.\nމެއި 25, 2021 11:40\nރައްޔިތުންއެހާބޭނުންވެފަތި ކަމެއް ކޮވިޑުގެހާލަތާހެދި ނުކު ރަންބުނުމަކީ ތާކުންތާކުޖެހޭކަމެއްނޫން.. ކޮވިޑުގެހާލަތު އެނގިތިބެގެން މުޅި ރާއްޖެއަށްފަތު ރަން ހުޅުވާލިއި ރުހިތައްނޭ ރި ކަހި ރުވަކެކޭވެސް ، ކު ރަންބޭނުންކޮންމެކަމެއްކު ރަމުންދިޔަބަޔަކު މިއަދުތިހެންބުނީމާ ސަޕް ރައިސްވާކަށްނުޖެހޭ\nމެއި 25, 2021 11:44\nދިވެހި ރާއްޖޭގެ ނެޓްވޯކަށް ކޮވިޑް ޖެހުނީބާ؟؟\nދިވެހި ރާއްޖޭގައި ހެދިފައިވާ މާލިއްޔަތު ޤާނޫނަށް އަމަލުކު ރުން ވެސް ހުއްޓިޖެ ކޮވިޑާއި ހެދި.\nއެކަމަކު ލޯކަލް ކައުންސިލް އިންތިޙާބް މަޑުޖައްސާލަން ނުކެ ރުނު. ޢޮޅުން ބޮޅުން\nފެއިލް ވެފަ ހުރިހާ ކަމަކުން ، ދެން ކޯއްޗެއް ހެދޭނީ...ހުސް ވަގުން\nމާނަވަ ރަށްސާފު! މިއޮތްހާދުވަސްވަންދެން މަލީހުމެންކު ރިމަސައްކަތުގެނަތީޖާވެސް މޭޒުމަތީގާބާއްވައިގެންތިބެފާ އެސޮ ރަށް އެކަމެއްނުކު ރެވުނިމީހުންދެއްތޯތިޔައީ ؟؟ އަނެއްކާއެމަންޖެވެސްބޭ ރުކޮށްލަންއުޅެނީދޯ؟\nކުރިޔައް އޮތްރިޔާސީ އިންތިހަބު މިގޮތައް ނުވެއް ޖެއްޔާ ކިތައްމެ ހާވެސްރަނގަޅު މިވެސް ސަރުކާރެކޯ (ރައްޔިތުންނައް އޮޅުވާލުން ވައްކަން ކުރުން ނޫންކަމެއް ނެއް)\nމެއި 25, 2021 11:48\nތިޔަ ފަސްކުރުން ދެމިގެން ދާނެ މަށައް ބައްޕަ ކިޔާފަ ކާފަ ކިޔަން ދެން\nމެއި 25, 2021 11:49\nކަންކަންނު ނުކުރެވުނީމާ ހުރިހާ ކަމެއްވެސް ތިޖަހަނީ ކޮވިޑް ބޮލައް ދޮގުހަދަން ވެެސްނޭން ގެނީ\nމެއި 25, 2021 11:51\nމެއި 25, 2021 11:55\nމެއި 25, 2021 11:56\nތަމެން ގަރުނޭ މެން ދެން އިސްތިއުފާ ދޭންވީއޭ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ ތަމެން އިސްތިއުފާ\nރައްޔިތުންނަށް ލުޔެއްލިބޭކަމެއް އޮތިއްޔާ ކޮންމެވެސް އެއްޗެކޭކިޔައިގެން ލަސްކުރެވޭތޯ ބަލަންވާނެ.\nމެއި 25, 2021 11:59\nކޮވިޑުގެ ހާލަތާ ގުޅިގެން 2023 ގެ ރިޔާސީ އިންތިޚާބު އޮންނާނެބާ؟\nމެއި 25, 2021 13:16\nހަމަ އިބިލީހު ކާވެންޏަށް މިދަނީ. ރައީސްކަމުގައި މިހާރު މިހުރީ އިބިލީސްބާ؟\nމެއި 25, 2021 14:15\nއިއްޔެ އަނގަ ފޭ ކޮއްފަ ހަބަރުތަކުގެ މާދަމާ އިޢުލާން ކުރާނަމޭ ބުނި އިރު ނޭންގޭތޯ ކޮވިޑްގެ ޙާލަތު އޮޮތް ގޮތެއް. ރައްޔިތުން ހިތްހަމަ ޖައްސާށޭ ކިޔާފަ ތިކަހަލަ ދޮގުތއް ހެދުން ހުއްޓާލަން ވެއްޖެއެއްނު މިހާރު.\nމިހާރު ރައްޔިތުންގެ އިތުބާރެއް ނުކުރޭ\nއިންޓަރނެޓް ގެ އަގުތައް އިއުލާން ކުރަން ކުރިން ނިންމި އިރު ކޮވިޑް ގެ ހާލަތު ނެތްތޯ\nމެއި 25, 2021 16:53\nސަރުކާރުން ބޭނުންވާކަން ކަން ކުރެވޭ. އެކި އެކި ނަންނަމުގަ ބަދަލުދީ ވައްކަން ކޮއް ހެދޭ. ރައްޔަތުން ނައް ފައިދާ ވާނެ ކަމެއް ކުރަން ވީމަ ކޮވިޑް.\nރައީސް ކަމާ ހަވާލު ވެ 100 ދުވަސް ތެރޭ ކުރަން ބުނި ކަމެއް ތީ. އެ އިރު ކޮވިޑް އެއް ނެތް ދޯ. ކީއް ވެ އޭރު ނުވީ. މިހާރު ގުނބޯ ހައްދާތާ3އަހަރު ވަނީ ެެެެެެެެެެ\nޢިންތިހާބައް ފަސްކޮށްލީ ދެއްތޯ\nކޮވިޑް އާ ގުޅީގެން ފުރީ އިންޓަނެޓް ދޭންވީ ނޫންތަ\nމެއި 26, 2021 14:58\nދެން ހެޔޮ އަގުހެޔޮ ނުކުރިޔަސް\nތިހެން ގަނަތެޅި މިހާރު މުސްކުޅި ވެއްޖެ\nމެއި 27, 2021 02:15\nކަލޯ ރާވެރިންގެ ދަރިންނަށް ވެސް ތިނެތިން އެކަތި އޮވޭ ހަނދާންކުރާތި.


Advantage New ah, dhen othee2final: Oscar | Mihaaru\nނިއުގެ ކޯޗު އޮސްކާ ބްރުޒޮން.-- ފޮޓޯ: ނިޝާން އަލީ/ މިހާރު\nއެޑްވާންޓޭޖް ނިއު އަށް، ދެން އޮތީ ދެ ފައިނަލް: އޮސްކާ\n15 މާޗް 2018 - 09:48 12 comments\nއޭއެފްސީ ކަޕްގައި ނިއު ކުޅުނު ދެ މެޗުން ވެސް ވަނީ މޮޅުވެފަ އެވެ. މުބާރާތުގެ ދެކުނު އޭޝިއާ އަށް ހާއްސަ ގްރޫޕުގެ އެއް ވަނައިގައި ނިއު އޮތީ ދެ މެޗުން ހަ ޕޮއިންޓާ އެކު އެވެ. ރޭ ޑާކާ އަބަހާނީ އަތުން 1-0 އިން ހޯދި މޮޅާ އެކު ބެންގަލޫރު ދެ ވަނައިގައި އޮތީ އެއް މެޗުން ތިން ޕޮއިންޓް ހޯދައިގެންނެވެ. ތިން ވަނައިގައި އޮތް އައިޒޯލާއި ހަތަރު ވަނައިގައި އޮތް ޑާކާ އަބަހާނީ އަަށް އަދި ޕޮއިންޓެއް ނުލިބެ އެވެ.\nއައިޒޯލް އަތުން އިއްޔެ 3-1 އިން ނިއު މޮޅުވި މެޗާ ބެހޭގޮތުން އޮސްކާ ބުނީ މޮޅުވީ ހުރިހާ ކުޅުންތެރިން ވެސް ޕްލޭނާ އެއްގޮތަށް މަސައްކަތް ކުރުމުން ކަމަށެވެ.\n"ވަރަށް އުނދަގޫ ޓީމަކާ ދެކޮޅަށް މި ކުޅުނީ. ފުރަތަމަ ހާފުގައި ހާއްސަކޮށް ވަރަށް އުނދަގޫ. އެކަމު ރާއްޖޭގެ ފިނިހޫނުމިން ހުންނަ ގޮތުން ރަނގަޅަށް މެޗު ތެރޭގައި ހަމަޖެހިގެން ކުޅެފިނަމަ އަހަރެމެންނަށް ރަނގަޅު ގޮތްގޮތް ވާނެ ކަމުގެ ޔަގީންކަން އޮތް. އަހަރެމެން ޕްލޭން ވެސް ވޯކްކުރި. ތެދެއް ހަމަ މޮޅަށް ކުޅުނު ޓީމު މި މޮޅުވީ،" އޮސްކާ ބުންޏެވެ.\nއޭނާ ބުނީ މެޗުގެ ކުރިން ވެސް އަދި މެޗުގެ އޮއިވަރު ދިޔަ ގޮތުން ވެސް އައިޒޯލަކީ ދަށް ޓީމެއްގެ ގޮތުގައި ނުދެކޭ ކަމަށެވެ.\n"އެއްވެސް ޓީމެއް އަންޑައެސްޓިމޭޓް ނުކުރަން. އައިޒޯލަކީ އިންޑިއާގެ ލީގު ޗެމްޕިއަނުން. އެ ޓީމު ވެސް ވަރަށް އުނދަގޫ ހާލަތެއްގައި މެޗު ކުޅުނީ،" އޮސްކާ ބުންޏެވެ.\nމި ގްރޫޕުން މުބާރާތުގެ އަނެއް ބުރުގެ ޖާގަ ލިބޭނީ އެއް ޓީމަށެވެ. އެ ޖާގަ އަށް އެންމެ ބޮޑަށް ވާދަކުރަނީ ނިއު އާއި ބެންގަލޫރެވެ. ބެންގަލޫރު އަދި އެއް މެޗު މަދުން ކުޅެފައިވީ ނަމަވެސް އަންނަ މަހުގެ 10 ވަަނަ ދުވަހު ނިއުއާ ދެކޮޅަށް ކުޅުމުގެ ކުރިން ބެންގަލޫރުގެ ފުރަތަމަ މެޗު ކުޅޭނެ އެވެ.\nމި މަހު ހަތް ވަަނަ ދުވަހު ކުޅެން އޮތް ބެންގަލޫރާއި އައިޒޯލް ކުޅޭ މެޗު އަންނަ މަހު ފަސް ވަނަ ދުވަހަށް ލަސްކުރީ ބެންގަލޫރު އިންޑިއަން ސުޕަ ލީގުގައި ގާތްގާތުގައި މެޗުތަކެއް ކުޅެމުން އަންނާތީ އެވެ.\nއޮސްކާ ބުނީ ބެންގަލޫރާ ދެކޮޅަށް ކުޅޭ ދެ މެޗަކީ ދެ ފައިނަލް ކަމަށެވެ.\n"ދެން އޮތީ ދެ ފައިނަލް. އަހަރެމެންނަށް ކުރިން ވެސް އެނގޭ ބެންގަލޫރާކަން ވާދަކުރަން އޮތީ. މިހާރު އެޑްވާންޓޭޖް މިއޮތީ އަހަރެމެންނަށް. ދެން އޮތީ އެމީހުންނާ ކުޅޭ މެޗުތައް ބަލަމާ ހިނގާ އެމީހުންނަށް އަހަރެމެން އަތުލެވޭތޯ. އަހަރެމެން މިތިބީ ޓޭބަލްގެ އެއް ވަނައިގައި ހަމަޖެހިލައިގެން. އެ މީހުން ދެ މެޗުން މޮޅުވިއްޔާ ދެން އޮންނާނީ ވަރަށް ވާދަވެރި ދެ މެޗު،" އޮސްކާ ބުންޏެވެ.\nގަލޮޅު ދަނޑުގެ ވިނަގަނޑުގެ ހާލަތު ގޯސްވުމުން އެކަމާ އެންމެ ބޮޑަށް ޝަކުވާކުރާ އެއް ކޯޗަކީ އޮސްކާ އެވެ. ސަބަބަކީ ނިއު ލައްވައި އޭނާ ކުޅުވަން ބޭނުންވާ ޕާސިން ގޭމް ނުކުޅެވެނީ ވިނަގަނޑުގެ ހާލަތު ގޯސްވުމުން ކަމަށްވާތީ އެވެ.\nއޮސްކާ ބުނީ އިއްޔެގެ މެޗަށް ދަނޑުގައި ރޯލަރު އަޅައި މެޗު ކުޅެން އޭނާ ބޭނުންވާ ހާލަތަށް ގެނެސްދިނީ ނިއުގެ މަސައްކަތުން ކަމަށެވެ.\n"އަހަރެން އަބަދުވެސް ޝަކުވާ ކުރަމުން މިދަނީ މިކަމުގެ. އަދި އެއް ފަހަރު މި ޝަކުވާ ކޮށްލާނަން. މިއަދު ހެނދުނު އަހަރެމެން ދަނޑަށް މީހުން ފޮނުވިން ރޯލަރު އަޅާފައި ފެން ޖަހަން. އެންމެން ބޭނުންވަނީ ޕޮސެޝަން ފުޓްބޯޅަ. އެކަމަކު މި ދަނޑު ރަނގަޅަށް ބަލަހައްޓާނަމަ އެ ފުޓްބޯޅަ ކުޅެވިދާނެ. އަހަރެން މި ދައްކަނީ ހަމައެކަނި ނިއު ރޭޑިއަންޓަށް ރަނގަޅުވާނެ ކަމެއްގެ ވާހަކައެއް ނޫން. މިއީ އެންމެންގެ ފަރާތުން. މީގެ ފައިދާ ފުޓްބޯޅަ އަށް ކުރާނެ. ގިނަ ސަޕޯޓަރުން މެޗުތައް ބަލާހިތްވެސް ވާނެ،" އޮސްކާ ބުންޏެވެ.\nގަލޮޅު ދަނޑު އޮންނަނީ ކުޅިވަރާ ބެހޭ މިނިސްޓްރީގެ ބެލުމުގެ ދަށުގަ އެވެ. އެ މިނިސްޓްރީން މީގެ ކުރިން ދަނޑުގައި ގަވާއިދުން ރޯލަރު އަޅަ އެވެ. އެ މިނިސްޓްރީން މިދިޔަ ހަފްތާގައި "މިހާރަ"ށް ބުނީ މި ވަގުތު ރޯލަރު ހަލާކުވެފައި އޮތުމުން އެ މަސައްކަތް ކުރުމަށް ދަތިތަކެއް ދިމާވެފައިވާ ކަމަށެެވެ. އަދި އެމްއާރްޑީސީގެ ރޯލަރު އެޅުމަށް އެދިފައިވާނެ ކަމަށް ވެސް ބުނެފައިވެ އެވެ.


Siyaasee Podium Thakaai Salaahuddin Al Ayyubi - vNews.mv\nސިޔާސީ ޕޯޑިއަމްތަކާއި ސަލާހުއްދީނުލް އައްޔޫބީ\n11 February 2018, 17:15\nވެރިމީހާއަށް ތާރީފުކުރަން ލިބޭ ހަމަކޮންމެ ދަނޑިވަޅެއްގައި މިއިންނެވީ މިގައުމުގެ ސަލާހުއްދީނުލް އައްޔޫބީއޭ ނުވަތަ މިގައުމުގެ މަހާތުމާ ގާނދީއޭ ބުނެ އަޑުގެ ކޮޅަށް ހަޅޭލާ ދިވެހިން މިހާރު އެބަފެނެއެވެ. ހިތަށް އަރައެވެ. އެހެން އެބުނާ މީހާއަށް ސަލާހުއްދީނުލް އައްޔޫބީ އެނގޭ ބާވައެވެ. މަހާތުމާ ގާނދީ އެނގޭ ބާވައެވެ. އެނގޭކަމާމެދު ވަރަށް ޝައްކެވެ. މިއީ އެނގޭ މީހުން ދެއްކުން އެކަށީގެންވާ ވާހަކަތަކެއް ނޫނެވެ. މިއީ ޚުޝާމަދުކުރުމުގައި އަޚުލާގީ އިންތައް ފަހަނަޅައިދިއުމުގެ ވާހަކަތަކެވެ.\nމިހާރު އެހުންނެވި ވެރިމީހާއަކީ ސަލާހުއްދީނުލް އައްޔޫބީއޭ ބުނާ މީހުން މީގެ ކުރީގައިވެސް އެދަރަޖައަށް އެހެން މީހުން ގެނެސްފައިވެއެވެ. މައުމޫނަކީވެސް ސަލާހުއްދީނުލް އައްޔޫބީއޭ ބުނީ އެ ދޫތަކުންނެވެ. އަދިކިޔެއްތަ ޑރ ވަހީދަކީވެސް ސަލާހުއްދީނުލް އައްޔޫބީއޭ ބުންޏެވެ. އެހެންވީމާ ސަލާހުއްދީނޭ އެކިޔަނީ އެއީ ކޮންކަމެއްކުރި ކޮންދުވަސްވަރެއްގެ ކާކުކަން އެނގި ތިބެގެންކަމާމެދު ޝައްކެވެ. ރާއްޖޭގެ އިހުގެ ރަސްރަސްކަލުންނަށް ކަލަމިންޖާއޭ ކިޔައި އުޅުނުގޮތަށް އެއީ ވެރިމީހާޔަށް ކިޔާން މޮޅު ލަގަބެއްކަމަށް ހީކުރަނީ ތޯއްޗެކެވެ. ނޫނީ އިސްލާމީ ތާރީޚުން ދަސްވެފައިވާ ހަމައެކަނި ފާތިހަކީ ސަލާހުއްދީނު ކަމަށްވުންވެސް އެކަށީގެންވެއެވެ.\nސަލާހުއްދީނުލް އައްޔޫބީއަކީ އަރަތްބެއް ނޫނެވެ. ކުރުދީއެކެވެ. ދުނިޔޭގައި އުޅުއްވީ މީގެ ނުވަސަތޭކަ ވަރަކަށް އަހަރު ކުރީންނެވެ. ގިނަބަޔަކު ސަލާހުއްދީނު ދަންނަނީ ފަލަސްތީނުގެ އަލްގުދުސް ނަސާރާއިންގެ އަތްދަށުން ސަލާމަތްކުރެއްވި ފާތިހެއްގެ ގޮތުގައެވެ. އޭނާގެ ވެރިކަމުގެ ދަށުގައި ފަތަހަކުރެއްވީ ގުދުސް އެކަންޏެއް ނޫނެވެ. އެފަދަ ކިތަންމެ ތަނެކެވެ. ސަލާހުއްދީނަކީ އެޒަމާނަށް ނިސްބަތްކުރާއިރު ވަރަށް ކުޅަދާނަ ވިސްނުންތެރި ރޭވުންތެރިޔެކެވެ.\nއެދުވަސްވަރަކީ އިސްލާމީދުނިޔެ ވަރަށް ބޮޑަށް ގަޑުބަޑުވެފައި އޮތް ދުވަސްވަރެކެވެ. ސަލާހުއްދީނުލް އައްޔޫބީގެ ބާރު އޮތީ އިސްލާމީ ދުނިޔޭގެ ހުޅަގުބިތުގައެވެ. އެއްވެސް އިރެއްގައި ސަލާހުއްދީނު އަމިއްލަފުޅު ރަސްކަމެއް ނުކުރައްވައެވެ. ހިންގެވި ވެރިކަމެއް ހިންގެވީ އެންމެކުރީން ފާތިމީ ދައުލަތުގެ ކޮންމެވެސް ޚަލީފާއެއްގެ ނަންފުޅުގައެވެ. ފަހުން ބައުދާދުގައި ހުންނަވާ އައްބާސީ ޚަލީފާއެއްގެ ނަންފުޅުގައެވެ.\nޝާމުކަރައިގެ ދިމިޝްގުގައި ސަލާހުއްދީނުލް އައްޔޫބީ އަވަހާރަވިއިރު އަމިއްލަފުޅު މިލްކިއްޔާތުގައި އެއްވެސް ފައިސާއެއް މުދަލެއް ނެތެވެ. ޖަނާޒާގެ ކަންތައްވެސް ހިންގޭނެފަދައެއް ނެތެވެ. ހުރިހާ މުދަލަކާއި ފައިސާއެއް ހޭދަކުރައްވައި ހުސްކުރެއްވީ ފަގީރުންނަށްޓަކައެވެ. އެއީ ހަނގުރާމައިގެ މައިދާނުގައި ހިތްވަރުގަދަކަމުގެ ސިންގާއެކެވެ. ރައްޔިތުންނަށްޓަކައި އަދުލުވެރިކަމުގެ ނަމޫނާއެކެވެ. ފަގީރުންނަށްޓަކައި ދީލަތިކަމުގެ އިންތިހާއެވެ. އެހެންވީއިރު މިފަދަ އެއްވެސް ސިފައެއް ލިބިގެންނުވާ މީހަކު ސަލާހުއްދީނުލް އައްޔޫބީއާ އެއްފަދަ ކުރެވޭނެ ބާވައެވެ. ނުކުރެވޭނެއެވެ.\nސަލާހުއްދީނުލް އައްޔޫބީއާ އެއްވަރު ކުރުމަކީ ނުވަތަ އެޝަޚުސިއްޔަތުން މިސާލުދައްކައި މީސްމީހުންނަށް ތާރީފުކުރުމަކީ އިސްލާމީ ތާރީޚަށް ކުރެވޭ މަލާމާތެކެވެ. އިސްލާމުންގެ ފުރަތަމަ ގިބްލަ ކަމުގައިވާ އަލްއަގްސާ އަލުން އިސްލާމުންނަށް ހޯއްދަވައިދެއްވި ފާތިހަށް ކުރެވޭ ބޭއިންސާފެކެވެ. ރައްދުކުރެވޭ ދެރައެކެވެ. ތިމާމެންގެ އަމިއްލަ ދުލުން މިވަރުގެ ބަސްބަސްބޭރުކުރެވޭއިރު އެކަން އަމިއްލަޔަށް މޭރުންނުވެ ދަތްޕިލަ ދައްކައިގެން ހިނިއައިސްފައި އެތިބެނީ ކީއްވެގެންބާވައެވެ. ހުޅުވިފައިވާ ޚުޝާމަދުކުރުމުގެ ބާޒާރުގައި ހަދިޔާބަދިޔާގެ އެދުމުގައެވެ.\nދެންއޮތީ މަހާތުމާ ގާނދީގެ ވާހަކައެވެ. ގާނދީއަކީ ކޮންކަމެއްކުރެއްވި ބޭފުޅެއް ބާވައެވެ. އެއީ އިނގިރޭސީންގެ އަތްދަށުން އިންޑިޔާއަށް މިނިވަންކަން ހޯއްދަވައިދެއްވި ބަތޮލެވެ. އިންޑިޔާގެ މިނިވަންކަމުގެ ބާނީއެވެ. މިކަން ގާނދީ ކުރެއްވީ ކަނޑިޔާއި ބަޑިޔާއި ބޮމަކުން ނޫނެވެ. މުލައްދަޑީގެ ބާރު ބޭނުން ކުރައްވައިގެންނެއް ނޫނެވެ. ސުލްހަވެރި ގޮތްގޮތުންނެވެ. ބާރުގެ ބޭނުންކުރުމާއި މުލައްދަނޑީގެ ބޭނުން ކުރުމަކީ ގާނދީ އެންމެ ބޮޑަށް ދެކޮޅުހެއްދެވި އަދި ރައްޔިތުންނަށް މަނާކުރެއްވި ކަންތަކެވެ.\nމިއިންނެވީ ސަލާހުއްދީނުލް އައްޔޫބީއޭ ބުނެފައި ދެންހަމަ އެނޭވާގައި މިއިންނެވީ މަހާތުމާ ގާނދީއޭ ބުނީމާ އެބުނެވެނީ ކޮން ވާހަކައެއް ބާވައެވެ. އެކަކީ ކަނޑީގެ ރަމްޒެކެވެ. އަނެކަކީ އޭގެ އިދިކޮޅެވެ. އެހެންވީމާ އެބުނާ އެއްޗެއް އެހެން މީހަކަށް މޭރުންނުވާތާގައި އެމީހަކަށްވެސް މޭރުން ނުވަނީއެވެ. އެހެންނޫންނަމަ ދައްކާ ވާހަކަ ދެކޮޅު ޖައްސަން އެނގުނީހެވެ. ޚުޝާމަދުކުރުމުގައިވެސް އިންތަކަކާއި ހަމަތަކެއް އޮންނާންވާނެއެވެ. އިންތަކާއި ހަމަތަކުން ބޭރު ވެވެނީ ވެރިމީހާ ރުއްސުމަށެވެ. ވެރިމީހާ ރުހޭ ކަމަކަށް ވަނީވިއްޔާ އެއޮތީ ބާޒާރު ހުޅުވިފައެވެ. އިނާމު ލިބިގަތުމުގައި އެކަކު އަނެކަކަށްވުރެ ކުރިއަރާން އުޅެ ކުފުރުވެ ނިމިދިއުން މައްސަލަޔަކަށް ނުވަނީއެވެ.\nލިޔާންކަމަށް ހިތުލައިގެން އުޅުނު މިންވަރަށްވުރެ މިހާރުވެސް ދިގުވެއްޖެއެވެ. އެކަމަކު ނިންމައިލާނީ އަދި އެއްވާހަކަ ބުނެފައެވެ. ސަލާހުއްދީނުލް އައްޔޫބީ އާއި މަހާތުމާ ގާނދީ އަކީ ޚުޝާމަދުކުރާ މީހުން ކައިރިކުރައްވައިގެން މަގާމުތައް ދެއްވައިގެން އުޅުއްވި ބޭފުޅުންނެއް ނޫނެވެ. އެއީ އެބޭފުޅުން ނަފްރަތު ކުރެއްވި ސިފައެކެވެ. އެބޭފުޅުންގެ މިއުސޫލު ގެންގުޅުއްވި ވެރީން މިދިވެހިރާއްޖެއިންވެސް ވަނީ ފެނިފައެވެ. އެފަދަ ބޭފުޅަކަށް އެންމެފަހުން ފެނިފައިވަނީ ވެލާނާގޭ ނާސިރެވެ. ނާސިރުގެ ވެރިކަމުގައި ޚުޝާމަދުކުރާ މީހުންނަށް ފުރުސަތެއް ނުދެއްވައެވެ. އެފަދަ މީހުންގެ ދޫތަކުން މުޖުތަމައު ފަސާދަކުރާކަށް ޖާގައެއް ނުދެއްވައެވެ.


Ali Hussain nethumun minister Dr. Hussain aa suvaaleh nukurevunu | Mihaaru\nއެންވަޔަރަމަންޓް މިނިސްޓަރު ޑރ. ހުސެއިން ރަޝީދު ހަސަން. --- ފޮޓޯ: މަޖިލިސް\nއަލީ ހުސެއިން ނެތުމުން އެންވަޔަރަމަންޓް މިނިސްޓަރާ ސުވާލެއް ނުކުރެވުނު\n27 ނޮވެމްބަރ 2019 - 10:584comments\nއެންވަޔަރަމަންޓް މިނިސްޓަރު ޑރ. ހުސެއިން ރަޝީދު ހަސަނާ ސުވާލުކުރަން ރައްޔިތުންގެ މަޖިލީހުގެ މިއަދުގެ ޖަލްސާގައި އެޖެންޑާ ކުރި ނަމަވެސް، ސުވާލުކުރަން ހުށަހެޅުއްވި ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވަޑައިގެން ނެތުމުން، ސުވާލުކުރުން ކެންސަލް ކުރަން ޖެހިއްޖެ އެވެ.\nއަލީ ހުސެއިން، މިނިސްޓަރު ޑރ. ހުސެއިނާ ސުވާލު ކުރައްވަން އެޖެންޑާ ކުރި ސުވާލަކީ ބ. ކެންދޫ، ބ. ދަރަވަންދޫ އަދި ބ. ކަމަދޫގެ ފެނާއި ނަރުދަމާގެ ޕްރޮޖެކްޓަކީ މި އަހަރުގެ ބަޖެޓުގައި ހިމެނިފައިވާ މަސައްކަތަކަށްވާ އިރު، އެ މަސައްކަތް ފެށޭނީ ކޮން ތާރީހެއްގައިތޯ ބެއްލެވުމަށެވެ.\nއެކަމަކު، ވަގުތު ޖެހުނު އިރު ވެސް މެންބަރު އަލީ ހުސެއިން މަޖިލީހުގެ ތަޅުމަށް ވަޑައެއް ނުގަންނަވަ އެވެ. މެންބަރު މަޖިލީހަށް ވަޑައިގަތްތޯ ބައްލަވަން ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ސާޖެންޓް އޮފް އާމްސް މުހައްމަދު ހަލީމްގެ އަރިހުން ވެސް އެދިވަޑައިގަތެވެ.\nއަލީ ހުސެއިން ވަޑައިނުގަންނަވާތީ ބ. އަތޮޅުގެ އެހެން މެމްބަރަކަށް އެ ސުވާލު ކުރެވިދާނެތޯ އަމީން އާންމު ފާތުމަތު ނިއުޝާގެ އަރިހުން ނަޝީދު އެއްސެވި އެވެ. އެކަމަކު، އަމީން އާންމު ވިދާޅުވީ އެއީ އެހެން މެމްބަރަކަށް ސުވާލު ނުކުރެއްވޭނެ ކަމަށެވެ.\nއަލީ ހުސެއިން ވަޑައިނުގެންނެވި ސަބަބެއް އެނގޭ ގޮތެއް ނުވި އެވެ.\nކެންދޫ ދާއިރާގެ މެމްބަރު އަލީ ހުސެއިން. --- ފޮޓޯ: މިހާރު\nއެ މައްސަލަ މަޖިލިހުގެ ޖަލްސާ އަށް އެޖެންޑާކޮށްފައި އޮތުމުން މިނިސްޓަރު ވެސް މަޖިލިހުގެ ތަޅުމަށް ވަޑައިގެން އިންނެވި އެވެ. އެކަމަކު، ފަހުން މިނިސްޓަރު ނުކުމެވަޑައިގަތީ އެވެ.\n"އެންވަޔަރަމަންޓް މިނިސްޓްރީގެ މަސައްކަތްތަކާ ގުޅޭ ގޮތުން މި މަޖިލީހާއި ރައްޔިތުންނަށް މައުލޫމާތު ފޯރުކޮށްދިނުމުގެ ރަނުގެ ފުރުސަތެއް ގެއްލިދާ ކަމީ އަޅުގަނޑުމެން ހިތާމަ ކުރާ ކަމެއް،" މިނިސްޓަރުގެ ކިބައިން މާފަށް އެދިވަޑައިގެން ނަޝީދު ވިދާޅުވި އެވެ.\nމިއީ އެންވަޔަރަމަންޓް މިނިސްޓަރު މަޖިލިހުގެ ތަޅުމަށް ހާޒިރުވެވަޑައިގެންނެވި ހަތަރު ވަނަ ފަހަރެވެ.\nއެކި މައްސަލަތަކުގައި ރައްޔިތުންގެ މަޖިލީހުގެ މެންބަރުން ގެންދަވަނީ ވަޒީރުން ހާޒިރުކޮށް، ސުވާލުކުރަމުންނެވެ. ނަމަވެސް، އާ މަޖިލީހުގައި، ސުވާލު ކުރައްވަން ހަމަޖެހިފައިވާ މެންބަރު މަޖިލީހަށް ވަޑައިނުގަންނަވައިގެން، މިނިސްޓަރަކާ ސުވާލު ނުކުރެވުނު މިއީ ފުރަތަމަ ފަހަރެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަލީ ހުސެއިން (ކެންދޫ) މިނިސްޓަރު ޑރ. ހުސެއިން ރަޝީދު ހަސަން\nރިސޯޓު ވިއްކާލާއިރު ޓެކުހެއް ނަގަންޖެހޭ: އަލީ ހުސެއިން\nނަޖިސް ނައްތާލާނެ އެހެން ގޮތެއް ހޯދަނީ


"kharijee vazeeru masooliyyathu adhaakurevvumugai dhemi hunnavaane"\nލީބިޔާގެ ޚާރިޖީ ވަޒީރު ނަޖްލާ މަންޖޫޝް - ގައުމީ މަސްލަހަތާ ގުޅުން ހުރި ވާހަކައެއް ވިދާޅު ނުވާ ކަމަށް ވިދާޅުވި\nލީބިޔާގެ ޚާރިޖީ ވަޒީރު ނަޖްލާ މަންޖޫޝް އަމިއްލަ ފުޅަށް ކަންކަން ނިންމަވާ ކަމަށް ސަރުކާރު ހިންގާ ރިޔާސީ ކައުންސިލުން ބުނި ބުނުން އެކަމަނާ ދޮގުކުރައް ވައިފި އެވެ.\nމީޑިއާ ރިޕޯޓްތައް ބުނާ ގޮތުން ނަޖްލާ މިވަގުތު ހުންނެވީ މަގާމުގެ މަސްއޫލިއްޔަތު އަދާނުކުރެވޭ ގޮތަށް އެކަހެރިކޮށްފަ އެވެ. އެއީ 1988 ގައި ސްކޮޓްލޭންޑްގެ ލޮކަބީ މަތިން ދަތުރު ކުރަނިކޮށް ގޮއްވާލި އެމެރިކާގެ ޕޭން އޭމް މަތިންދާބޯޓުގައި ހަރުކުރި ބޮން އުފެއްދި ކަމަށް ބުނާ އަބޫ އަޖައިލާ މުހައްމަދު މަސްއޫދު އެމެރިކާއާ ހަވާލުކުރެވިދާނެ ކަމަށް އެކަމަނާ ވިދާޅުވުމުންނެވެ.\nނަޖްލާ ބީބީސިއަށް ދެއްވި އިންޓަވިއުރެއްގައި ވިދާޅުވި ކަމަށް ވަނީ މަސްއޫދު އެމެރިކާއަށް ފޮނުވާލުމުގައި ޓްރިޕޮލީ އޮތީ އެމެރިކާއަށް އެއްބާރުލުންދޭ ގޮތަށް ކަމަށެވެ.\nލޮކަބީ ހަމަލާގައި މަތިންދާބޯޓުން ދަތުރުކުރި 270 މީހުން ވަނީ މަރުވެފަ އެވެ. ފަޅުވެރިންގެ ތެރޭގައި ގިނައީ އެމެރިކާ މީހުންނެވެ. އިނގިރޭސިން ވެސް ހިމެނެ އެވެ.\nއެމެރިކާއާ ލީބިޔާއާ ދެމެދު އުފެދުނު މިމައްސަލާގައި އެމެރިކާއިން ލީބިޔާއަށް ބޮންއަޅައި ޓްރިޕޮލީގެ ބިނާތައް ފަނާކުރި އެވެ. އަދި ލީބިޔާއަށް އިގުތިސާދީ ގޮތުން ދަތިކުރުމުގެ ފިޔަވަޅުތައް އެޅި އެވެ.\nލީބިއާއިން 2003 ގައި މިހަމަލާގެ ޒިންމާ ނަގައި އާޢިލާތަކަށާއި އެއާލައިނަށް ބަދަލުދިނެވެ. އެހެން ނަމަވެސް ދެގައުމުގެ ދެމެދުގައި އުފެދުނު ހޫނުކަން އަދި ވެސް ފިލައިގެން ނުދެ އެވެ.\nރިޔާސީ ކައުންސިލުން މަންޖޫޝް 14 ދުވަހަށް އެކަހެރި ކުރުމަށް ވަނީ ނިންމާފަ އެވެ. ކައުންސިލުން ބުނި ގޮތުން ދާޚިލީ ކަންކަން ނިންމެވުމުގައި އިދާރީ ގޮތުން ޚިލާފުވުންތަކެއް ހުރި ކަމަށެވެ.\nއެހެން ނަމަވެސް ލީބިޔާގެ ސަރުކާރުން ވަނީ ރިޔާސީ ކޮމިޝަންގެ ނިންމުމާ ދެކޮޅު ހަދާފަ އެވެ. ސަރުކާރުން ބުނީ ޚާރިޖީ ވަޒީރު އާދައިގެ މަތިން އެކަމަނާގެ މަސްއޫލިއްޔަތު އަދާކުރެއްވުމުގައި ދެމިހުންނަވާނެ ކަމަށެވެ. މަސައްކަތް ކުރިއަށް ގެންދަވާނެ ކަމަށް ވިދާޅުވެފައެވެ.\nމަންޖޫޝް ބަޔާނެއް މެދުވެރިކޮށް ވިދާޅުވީ ލޮކަބީ ބޮމުގެ ހަމަލާގައި މަރުވި މީހުންނާ ބެހޭ ގޮތުން ކުރި ސުވާލަކަށް ޖަވާބު ދެއްވި ކަމަށެވެ. އެހެން ނަމަވެސް ގައުމީ މަސްލަހަތު ގެއްލޭ ފަދަ ވާހަކައެއް ވިދާޅުނުވާ ކަމަށެވެ.\nޓެރަރިޒަމް ޓެރަރިސްޓް ހަމަލާ


ހއ. ދިއްދޫގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙު ކުރެއްވުމާއި، ދިއްދޫގެ ގޮނޑުދޮށް ހިމާޔަތް ކުރުމުގެ މަޝްރޫޢާއި، ދިއްދޫގެ މަގުހެދުމުގެ މަސައްކަތުގެ ނިމުން ފާހަގަކުރުމާއި، ދިއްދޫގައި ހަދާފައިވާ ހައުސިންގ ޔުނިޓްތައް ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nހއ. ދިއްދޫގައި ޤާއިމުކޮށްފައިވާ ފެނުގެ ޚިދްމަތް އިފްތިތާޙު ކުރެއްވުމާއި، ދިއްދޫގެ ގޮނޑުދޮށް ހިމާޔަތް ކުރުމުގެ މަޝްރޫޢާއި، ދިއްދޫގެ މަގުހެދުމުގެ މަސައްކަތުގެ ނިމުން ފާހަގަކުރުމާއި، ދިއްދޫގައި ހަދާފައިވާ ހައުސިންގ ޔުނިޓްތައް ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n18 ޖުލައި 2018، ރިފަރެންސް: PR-2018-57\nއަޅުގަނޑު ހިތަށްއަރާ، ދެން ކޮން ވާހަކައެއްބާއޭ ދައްކަންއޮތީ، ނޫނީ ދެއްކޭނީ. ޢަބްދުއްރަޙީމުގެ ވާހަކަފުޅަށްފަހު، ހަމަ ދަތި އުނދަގޫ ގޮޅިއަކަށް އަޅުގަނޑު މިހުރީ ފެތިފައި. ދިއްދޫ ކަހަލަ ފޯރިގަދަ ރަށެއްގައި އަޅުގަނޑަކަށް ނޭނގެ، ދެން އިތުރަށް ވާހަކަ ދައްކާނެގޮތެއް. އެހެންނަމަވެސް، ދިއްދޫގެ ލޮބުވެތި ޢިއްޒަތްތެރި ރައްޔިތުންނާ ބައްދަލުކުރާއިރު، އެންމެ ކުޑަމިނުން، ތިޔަބޭފުޅުން އަޅުގަނޑަށް ތިޔަ ވިދާޅުވި ހޫނު މަރުޙަބާއަށް، އަޅުގަނޑަށްޓަކައި ޝައުޤުވެރިކަމާއެކީ އިސްތިޤްބާލުގައި ތިއްބެވި ތިއްބެވުމަށް ޝުކުރިއްޔާއޭ ނުދަންނަވައި ފޭބުމަކީ ފަސޭހަކަމެއްނޫން.\nއަޅުގަނޑަށް ހީވަނީ، އަޅުގަނޑުގެ ކުރިން ވާހަކަފުޅު ދެއްކެވި ބޭފުޅުންގެ ވާހަކަފުޅާއި، އަދި ޢަބްދުއްރަޙީމު ތިޔަބޭފުޅުންނަށް އެ ނަގައިދެއްވި ފިލާވަޅުން އަދި ޚާއްޞަކޮށް، އިދިކޮޅުގައި ތިއްބެވި ބޭފުޅުންނަށް ނަންގަވައިދެއްވި ފިލާވަޅުން، މިއަދު ސިޔާސީ ވާހަކައެއް އަޅުގަނޑު ދެއްކުމަކީ އެއްގޮތަކަށްވެސް މުނާސަބު ކަމެއްނޫން. އެހެންވީމާ، އެއްވެސް ސިޔާސީ ވާހަކައެއް ނުދައްކައި ކުރިއަށް ގެންދެވޭތޯ ބަލާނަން.\nއާދެ! ދިއްދޫގެ ތިޔަ ހުރިހާ ލޮބިވެތި ރައްޔިތުންނަށް، ވަރަށް ހޫނު މަރުޙަބާއެއް ދަންނަވަން. އަދި ހަމަ އެއާއެކީ އަޅުގަނޑު ދަންނަވާލަން ބޭނުންވަނީ، އަޅުގަނޑާއެކީ މި މަސައްކަތް ކުރައްވާ ޓީމުގެ ބޭފުޅުން. އޭގެތެރެއިން، މި ރަށްރަށަށް ބޭނުންވާ ޚިދުމަތްތައް ފޯރުކޮށްދިނުމުގައި ޢަމަލީގޮތުން މަސައްކަތް ކުރައްވާ ވަޒީރުންނާއި، ކުންފުނިތަކުގެ އިސްވެރިންނާ އަދި އަޅުގަނޑުމެންގެ އާރުކާޓީއެއްގެ ގޮތުގައި މި ރަށްރަށަށް ދަތުރުކުރައްވާ ހުރިހާ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވައި މަރުޙަބާ ދަންނަވަމޭ.\nއާދެ، ޝައްކެއްވެސްނެތްގޮތުގައި، ކޮންމެ ބުރަ މަސައްކަތެއް ކުރާއިރު، އިސް މީހެއް ހުންނާނެ. އެކަމަކު މައިސޯބު އެނބުރޭއިރު ކުދި ސޯބުތަކެއް ހުރެގެން ނޫނީވިއްޔާ، މުޅި މެޝިން ނުއެއް އެނބުރޭނެ. އެހެންވީމާ، މި ހުރިހާ ބޭފުޅުންގެ މަސައްކަތަކީ، ޝައްކެއްވެސްނެތްގޮތުގައި، އިޚުލާޞްތެރިކަމާއެކީ މަރުޙަބާ ޙައްޤު، ޝުކުރު ޙައްޤު މަސައްކަތްޕުޅުތައް. މި ހުރިހާ ބޭފުޅުންގެ މަސައްކަތްޕުޅުތަކަށް އަޅުގަނޑު ޝުކުރު ދަންނަވަމުން އަޅުގަނޑުގެ ވާހަކަ ފަށާނީ.\nދިއްދުއަށް އައިސް ހުއްޓުމުން، ދިއްދޫގައި މިހުރި ވަސީލަތްތަކުގެ ފަސޭހަކަމާ ދޭތެރޭގައި އަޅުގަނޑަށް ހަމަ ކަށަވަރު، ރާއްޖޭގެ އެކި ހިސާބުން ތުންފިއްތާނެ ރަށްރަށް މަދެއްނުވާނެ. ދިއްދުއަކީ، ނަސީބުވެރި ރަށެއް. ހއ. ގެ މައި ރަށް. އަދި ތަޢުލީމީގޮތުން، ޢިލްމީގޮތުން، ސިޔާސީގޮތުން ވަރަށް ޙަރަކާތްތެރި ވަރަށް ކަންކަމާ ވިސްނާވަޑައިގަންނަވާ ރައްޔިތެއް އޮތް ރަށެއް. ސިޔާސީ ވިންދު އެންމެ ވަރުގަދައަށް ޖަހާ ރަށްތަކުގެ ތެރޭގައި ހިމެނޭ. އަޅުގަނޑުމެންގެ ތެރޭގައި ސިޔާސީ ވިންދު އެންމެ ވަރުގަދައަށް ޖެހީ ބޮޑުތިލަދުންމަތީގައި ކަމުގައިވާއިރު، ބޮޑުތިލަދުންމައްޗަށް ޝަރަފެއް ގެނެސްދޭނެ ރަށަކަށް ދިއްދޫ ހިމެނިގެންދޭ. އެހެންވީމާ، އަޅުގަނޑުމެން ގަބޫލުކުރަންޖެހޭ، ދިއްދުއަކީ ނަމޫނާ ދައްކާނެ ރަށެއްކަމަށް. ޢަބްދުއްރަޙީމު ދެންމެ އެ ވާހަކަފުޅު އެ ދެއްކެވީ. ދިއްދުއަކީ، މިއިން ކޮންމެ ކަމެއްގައި ނަމޫނާ ދައްކަންޖެހޭ ރަށެއް. ދިއްދުއަކީ، ޚާއްޞަގޮތެއްގައި ސިޔާސީ ކަންކަމުގައި އިސްވެ އެހެންމީހުން ގޮވައިގެން ކުރިއަށްދާންވީ މަގު ކަނޑައަޅައިދޭނެ، މިޞްރާބު ކަނޑައަޅައިދޭވަރުގެ ހިތްވަރުހުރި ރައްޔިތެއް އޮތް ރަށެއް.\nދިއްދުއަށް އައިސްފައި، އަޅުގަނޑު، މި ނިމިގެންދިޔަ މަޝްރޫޢުތަކުގެ ތެރޭގައި މި ހުޅުވަނީ އެންމެ މަޝްރޫޢެއް ނޫން. ގޮނޑުދޮށް ހިމާޔަތްކުރުން ކަމުގައިވީނަމަވެސް، ފެނުގެ މަޝްރޫޢު ކަމުގައިވީނަމަވެސް، އަދި އާބާދީއަށް ދަތިވެފައި އޮތް ހައުސިންގގެ މަޝްރޫޢު ކަމުގައިވީނަމަވެސް، މަގުހަދާ ނިމުމުގެ މަޝްރޫޢު ކަމުގައިވީނަމަވެސް، މިހިރީ ހައްތަހާ މިރަށަށް އައިސްފައިހުރި ފަސޭހަ ކަންކަން. ގޮނޑުދޮށް ހިމާޔަތްކުރުމުގެ މަޝްރޫޢަކަށް ބަލާކަމަށްވަންޏާ، ދެންމެ މިނިސްޓަރ ޠާރިޤުގެ ވާހަކަފުޅުގައި އެ ވިދާޅުވި، އެ މިނިސްޓްރީން މިއަދު ނިންމެވި މަޝްރޫޢަށް ބަލާކަމަށްވަންޏާ، އެއްގަމު ތޮށީގެ މަޝްރޫޢަށް ބަލާކަމަށްވަންޏާ، 450 މީޓަރު. އެކަމަކު، ދިއްދޫގެ ރައްޔިތުން ވަރަށް ރަނގަޅަށް ހަނދުމަފުޅު ހުންނާނެ، 2014 ވަނަ އަހަރުގެ ކުރީކޮޅު މެދަކާ ހިސާބަށް ދިޔައިރު މަޝްރޫޢު ނިމިގެން ދިޔައީ، ނޫނީވިއްޔާ، މަޢާފުކުރައްވާ، އޮކްޓޫބަރާ ހަމައަށް ދިޔައިރު މަޝްރޫޢު ނިމިގެން ދިޔައީ. އޭރު އޮންނާނެ، ހައުސިންގ މިނިސްޓްރީންވެސް 185 މީޓަރުގެ ގޮނޑުދޮށް ހިމާޔަތްކުރުމުގެ މަޝްރޫޢެއް ހިންގަވައި ނިންމަވާފައި. އެހެންވީމާ، ދިއްދޫގައި މި ގޮނޑުދޮށް ހިމާޔަތްކުރުމުގެ މަޝްރޫޢަށް ބަލާކަމަށްވަންޏާ، ގާތްގަނޑަކަށް 650 ކައިރިވަރުގެ މީޓަރުގެ ގޮނޑުދޮށް ހިމާޔަތްކޮށް މިއޮތީ ނިމިފައި. ދިއްދުއަކީ ވަރަށް ގިނަ މިކަހަލަ ވަސީލަތްތައް ފުރިހަމަވެފައި އޮތް ރަށެއް. ހަމައެކަނި، ސިޓީއަކަށް ބަދަލުނުވާކަން. އެހެންނަމަވެސް ދިއްދޫގައި މި ދެންނެވި ކަހަލަ ހުރިހާ ވަސީލަތްތަކެއް މިހުރީ ފުރިހަމަވެފައި.\nއެހެންވީމާ، ދިއްދޫން އެބަޖެހޭ އެހެން ރަށްރަށަށް މިސާލު ދައްކަވަން. އަޅުގަނޑުމެން ދާ އެހެން ބައެއް ރަށްރަށުގައި އަޅުގަނޑުމެން ހަމަ އެރުމާއެކީ ކުރިމަތިވާ ކަންތައްތަކުގައި އަޅުގަނޑުމެން ވިސްނާލާއިރު، ގަބޫލުކުރަންޖެހޭ ރައްޔިތުން އެދިވަޑައިގަންނަވަމުން ގެންދަވާ ކަންތައްތައް، ރައްޔިތުން އެދިވަޑައިގަންނަވަނީ ކީއްވެގެންކަން. އެއީ، ވަރަށް ގިނަ ރަށްރަށުގައި މި ހުންނަނީ ވަރަށް ގިނަ ކަންތައްތައް ފުރިހަމަވެގެންގޮސްފައި. އެހެންނަމަވެސް، އެހެން ރަށްރަށުގައި އެ ހިސާބަކަށް ކަންކަމެއްނުދޭ.\nއަޅުގަނޑު ނެތިން، ހަތަރު އަހަރު ބައިގެ ސަބަބު ދައްކާކަށް. އެހެންނަމަވެސް، އަޅުގަނޑު ދަންނަވާނަން، ގަބޫލުކުރައްވާށޭ، ދައުލަތަކުން ކުރާ ހޭދައިގައި އަޅުގަނޑުމެންނަށް ހަކަތަ ހުރެގެން ކުރެވޭ މަސައްކަތަށް ބަލާއިރު، 187 ރަށުގައި ބޭނުންވެފައި މިހުރި ގިނަ ކަންތައްތަކަށް ބަލާއިރު، ހަމަ ރަށްރަށަށް ކަންތައްތައް ދިއުމުގައި އުޅޭނެ ތަރުތީބުގެ ކަމެއް. އެކަމަކު، މިއަދުވެސް ހަމަ ދިއްދޫގެ ރައްޔިތުންގެ ކުރިމަތީގައި އަޅުގަނޑު ދަންނަވަން ބޭނުންވާ ވާހަކައަކީ، އަޅުގަނޑާއި ރައްޔިތުންނާ ދޭތެރޭގައި އޮތް ފާލަމަކީ، ރައްޔިތުންގެ މަޖިލީހުގެ މެންބަރުކަމަށް ދެކެވަޑައިނުގަންނަވާށޭ. އަޅުގަނޑާއި ދިއްދޫގެ ރައްޔިތުންނާ ދޭތެރޭގައި އޮތް ފާލަމަކީ، އަޅުގަނޑުމެންގެ ދޭތެރޭގައި އޮތް ގާތްކަން. އަޅުގަނޑަށް ކުރައްވާ އިތުބާރު. ދިއްދޫގެ ރައްޔިތުންނަށް އަޅުގަނޑު ކުރާ އިޙުތިރާމު. އެހެންވީމާ، ރާއްޖޭގެ ކޮންމެ ރަށެއްގައި ރައްޔިތަކީ، އަޅުގަނޑު އެބޭފުޅުންނަށް ޚިދުމަތްކުރަން އޮތް ރައްޔިތެއް. އަޅުގަނޑަށް ކަންކަން ފަސޭހަވެގެންދޭ، އަޅުގަނޑުގެ ފިކުރުގައި ދިއްދޫ ރައްޔިތުންގެ އަޣުލަބިއްޔަތުގެ ފިކުރުގައި ރައްޔިތުންގެ މަޖިލީހުގެ މެންބަރެއް ހުރެއްޖެ ކަމަށްވަންޏާ. އޭރަށް އަޅުގަނޑަށް ވާހަކަތައް އައުން ފަސޭހަވާނެ. އެކަމަކު، ފަހަރުގައިވެސް ގަބޫލުނުކުރައްވާތި، އެއީ ހަމައެކަނި ދިއްދުއަށް ތަރައްޤީ އަންނަންއޮތް ވަސީލަތް ކަމަށް. ދިއްދުއަށް ތަރައްޤީ އަންނަ ވަސީލަތްތަކަކީ، ސަރުކާރުން ކަންތައް ކޮށްދޭން ބޭނުންވާތީ، އޭރަކު ހުންނަ ރައީސަކު އެކަން ކޮށްދޭން ބޭނުންވާތީ ކުރާ ކަންތައް. ރައްޔިތުންގެ މަޖިލީހުގެ މެންބަރުންނަކީ މުހިންމު ބައެއް. އެކަމަކު، ރައްޔިތުންގެ މަޖިލީހުގެ މެންބަރުން ވަރުގަދަވެގެންދަނީ، ބަދަހިވެގެންދަނީ، އެތައް ބައެއް ގުޅިގެން، އޭގެ އަޣުލަބިއްޔަތު ނަގައިދޭނެ ޕާޓީއެއް އޮވެގެން. އެ ޕާޓީގެ ލީޑަރަކީ ރައްޔިތުން ބޭނުންވާ ތަރައްޤީ ގެނެވޭވަރުގެ ހަކަތަ ހުރި، އަދި ޤާބިލުކަން ދައްކާ މީހަކަށްވީމާ. އެހެންނޫނީވިއްޔާ، ރައްޔިތުންގެ މަޖިލީހުގެ މެންބަރު، ދާއިރާތައް ފުރުވަމުން ގެންދެވިޔަސް، ގަދަފަދަކަމަކީ، ނޫނީވިއްޔާ އެކުވެރިކަމަކީ، ގަދަފަދަ ބާރެކޭ ބުނާ އުސޫލުން އެންމެ މީހަކަށް ކޮށްދެވޭނެކަމެއް ނޯންނާނެ. ޢަބްދުއްރަޙީމް އެވާހަކަފުޅު ދެއްކެވީ، އަޅުގަނޑު ނަން ހާމަނުކޮށް ރައްދުދޭކަށް ނޫން، އެކަމަކު އަޅުގަނޑު ދަންނަވާލާނަން، މީގެ ޙަޤީޤީ މިސާލު ތިޔަބޭފުޅުން ނަންގަވާ.\nގދ. ތިނަދޫ، ގދ. ތިނަދުއަށް ބޭނުންވާ ގިނަ ކަންތައްތަކެއް އޮހެމުން އެދަނީ ކީއްވެގެންތޯ؟ އެ ދާއިރާގައި ތިއްބެވި ދެ މެންބަރުންނަކީވެސް އަޅުގަނޑުމެންނާ ވަކިވެވަޑައިގެން، ވަރަށް ކުރީކޮޅު ވަކިވެވަޑައިގެންނެވި ދެ މެންބަރުން. އަދި މަސައްކަތް ކުރެއްވެވުމުގައިވެސް އެކި ފަހަރު އަޅުގަނޑުމެންނަށް އުނދަގޫތައް ކުރިމަތިލާން ޖެހުނު ބޭފުޅުން. އެހެންނަމަވެސް، އެ ދެ ބޭފުޅުންނެއް ނޫން، އަޅުގަނޑާއި، ތިނަދޫ ރައްޔިތުންނާ ގާތްކޮށްދެނީކީއެއް. އަޅުގަނޑާއި ތިނަދޫ ރައްޔިތުންނާ ދޭތެރޭގައި އޮންނަ ގާތްކަމެއް. ތިނަދޫ ރައްޔިތުންނަށް ޚާއްޞަ ކަންތައްތަކެއް ކޮށްދޭން އަޅުގަނޑު ބުނީ، އެ ދެ ބޭފުޅުން އަޅުގަނޑު ކައިރީ އެދިވަޑައިގަންނަވައިގެނެއް ނޫން. ތިނަދުއަށް ދިމާވެފައިހުރި ހިތްދަތިކަމާއި، ތިނަދޫގައި ދެވަނަފަހަރު، ރަށް ހުސްކުރުމަށްފަހު، ދެވަނަފަހަރު އާބާދުވެގެން 50 އަހަރު ފުރެމުންދާތީ، އަޅުގަނޑު ނިންމި ނިންމުމެއް އެއީ. އެހެން އެއްވެސް ބޭފުޅަކު ނިންމެވި ނިންމެވުމެއްނޫން އެއީކީއެއް. އަޅުގަނޑު ނިންމި ނިންމުމެއް އެއީ. ތިނަދުއަށް ދިމާވެފައިހުރި ބޮޑެތި ކަންކަމާއި، އަދި ތިނަދޫގެ ސައިކީ، ނޫނީވިއްޔާ އެމީހުންގެ ނަފްސާނިއްޔަތުގައި ޖެހިފައިވާ މައްސަލަތަކަށް ޙައްލެއް ގެނެސްދިނުމަށް، ތިނަދުއަކީ ޚާއްޞަ މަސައްކަތްތަކެއް ސަރުކާރުން 50 އަހަރާ ދިމާކޮށް ކޮށްދޭން ބޭނުންވާ ތަނެއްކަމަށް ކަނޑައެޅީ އަޅުގަނޑު. އެއީކީއެއް، ކެބިނެޓަށް ގެންގޮސްގެން ނިންމި ކަމެއްވެސްނޫން. އެހެންވީމާ، އެކަންކަން އެތަނަށް އައީމާ، ތިނަދޫގެ އެއްވެސް މެންބަރަކަށް ނޫނީވިއްޔާ، އެހެން ބޭފުޅަކަށް ވިދާޅެއްނުވެވޭނެ، މިއީ ތިމަންނާ ކުރި ކަންކަމެކޭ. އެކަމެއް ނުހިނގާނެ އެގޮތަކަށް. އެކަމެއް ނުހިނގާނެ އެގޮތަކަށް.\nއަޅުގަނޑުމެން ހިންގާ މަޝްރޫޢުތަކަށް، ރައްޔިތުންގެ މަޖިލީހަށް ސަރުކާރުން އިސްވެ ބަޖެޓެއް ފޮނުވަނީ. ސަރުކާރުން އިސްވެ ބަޖެޓެއް ފޮނުވާއިރު، ސަރުކާރުގެ ތަރައްޤީގެ މަޝްރޫޢުތައް ބެހިގެންދާނެ ގޮތާއި، ކޮން ރަށަކަށް، ކޮންކަހަލަ ތަރައްޤީއެއް އަންނަނީ ކީއްވެގެންތޯއާއި، އެކަން ކަނޑައަޅަނީ. ސަރުކާރުން، ރައީސުލްޖުމްހޫރިއްޔާ ކަނޑައަޅަނީ. އެއަށް އަޅުގަނޑުމެން ތާއީދުކުރާ ބޮޑު އަޣުލަބިއްޔަތު އޮންނަ މަޖިލީހެއް އޮތީމާ އޭގައި ރައްޔިތުންގެ މަޖިލީހުގެ މެންބަރުން މައްސަލަތައް ފައިޞަލާ ކުރައްވާފައި، އަދި ކޮންމެވެސްވަރަކަށް އެ ކޮށާ މަށާފައި، އެހެންނަމަވެސް، ސަރުކާރުން އޮންނަ ތާއީދަކުން ރައްޔިތުންގެ މަޖިލީހުން އެކަން ކުރައްވަނީ. ރައްޔިތުންގެ މަޖިލީހަކީ، ސަރުކާރުން ހިންގާ ތަނެއްނޫން. ރައްޔިތުންގެ މަޖިލީހަކީ ބަޖެޓް ހަދައިގެން ހޭދަކުރާ ތަނެއްވެސް ނޫން. އަޅުގަނޑުމެންގެ މިއޮތީ ބާރުތައް ވަކިވެފައިއޮތް ނިޒާމެއް. ހިންގުމުގެ ބާރުގައި މަސްއޫލިއްޔަތު އުފުލަނީ، ރައްޔިތުން އިންތިޚާބުކުރާ ރައީސަކު. ހިންގުމުގެ ދާއިރާގެ އެންމެ ބޮޑު މަސްއޫލިއްޔަތަކީ، ރައްޔިތުންނަށް ބޭނުންވެފައިހުރި ކަންކަން، ރައްޔިތުން ބޭނުންވާ މިންވަރަށް ކޮށްދިނުން، ކަނޑައެޅުން. އެކަންކުރަން އެނގެންޖެހޭނެ. އެކަންކުރަން ކެރެންޖެހޭނެ. އެކަމަށް ބޭނުންވާ ފައިސާ ހޯދަންޖެހޭނެ. އެކަންކަން ކުރުމުގައި ރައްޔިތުންގެ މަޖިލީހަށް ގޮސް އެ ތާއީދު ހޯދަނީ، ޤާނޫނުއަސާސީގެ އެކަމަކީ، މުޅި ރައްޔިތުންނަށް ހާމަވެގެންދާ، ޝާމިލުވެގެންދާ، މަޝްރޫޢުތަކެއް ކަމަށްވާތީ، މުޅި ރާއްޖެއަށް ތަރައްޤީ އަންނައިރު، އެ ތަރައްޤީގެ މަޝްރޫޢުތަކަށް އާނބަސް ކިޔަންތިބި ބަޔަކީ، ރައްޔިތުންގެ މަޖިލީހުގެ މެންބަރުން ކަމުގައިވާތީ، އެކަން އެދަނީ.\nއެކަންކުރުމުގައި މި ހަތަރު އަހަރު ތެރޭގައި، އެމް.ޑީ.ޕީ.ގެ ރައްޔިތުންގެ މަޖިލީހުގައި ތިއްބަވާ އެމް.ޑީ.ޕީ.ގެ މެންބަރުން ކަންކުރެއްވިގޮތް، ދިއްދޫގެ ރައްޔިތުންނަށްވެސް އެނގިވަޑައިގަންނަވާނެ. އެއްވެސް މެންބަރަކު ތަރައްޤީއަށް ދެއްވި ވޯޓެއް ނޯންނާނެ. އެއްވެސް މެންބަރަކު، ސަރުކާރުން ރައްޔިތުންނަށް ކޮށްދޭން ބޭނުންވާ ކަންތައްތައް އެދިގެން ރައްޔިތުންގެ މަޖިލީހަށް ގެންދިޔައިމާ އެމް.ޑީ.ޕީ.ގައި ތިއްބެވި މެންބަރުން ދެއްވި ވޯޓެއް ނޯންނާނެ. މިއީ ޙަޤީޤަތް. މި ޙަޤީޤަތް އަޅުގަނޑުމެން ގަބޫލުކުރަންޖެހޭނެ. އެހެންވީމާ، އެއީ ސަރުކާރުން، އެ ސަރުކާރެއްގެ ވިސްނުމާއެކީ، އެ ސަރުކާރެއްގެ އިސްކޮށް ހުންނަ މީހަކު ރާއްޖޭގެ ދުވެލި ކަނޑައަޅާނެ މިޞްރާބާއި، ދުވެލި ގެންދާނެ ސްޕީޑް ކަނޑައަޅަނީ، އެ ސަރުކާރެއް ހިންގަން ހުންނަ މީހަކު. އެހެންވެގެން، ރައްޔިތުން ހުރިހާ އެންމެންވެގެން އެންމެ މީހަކު އިންތިޚާބު ކުރަނީ. އެއީ ތަފާތަކީ. ރިޔާސީ ނިޒާމުގައި އޮންނަ ތަފާތަކީ.\nބަރުލަމާނީގައި، ދާއިރާތައް ވަކިކޮށް ކޮންމެ ދާއިރާގެ ބަސްބުނާނެ މީހަކު ކަނޑައަޅަނީ. އެއީ 5000 މީހުންގެ އާބާދީއަކުން ވެއްޖިއްޔާ، ކަނޑައަޅާ މެންބަރެއް. އެއާ ތަފާތުވަނީ، ރާއްޖޭގައި އުޅޭ ގާތްގަނޑަކަށް ހަތަރުލައްކައެއްހާ މީހުން. އެ ހުރިހާ އެންމެން ވޯޓު ޙައްޤު އެންމެންގެ ތެރެއިން އެކަކު މި ކަނޑައަޅަނީ، އެ އެންމެން އިތުބާރުކުރާ މީހަކަށް. އެ ވޯޓު ކައިރި މިވަނީ. އެހެންވީމާ، އެކެއްގެ ކޮނޑުގައި އެޅިފައި އޮތް ޒިންމާއާއި މަސްއޫލިއްޔަތު، އެހެން އެންމެންގެ ކޮނޑުގައި އެޅިފައި އޮތް ޒިންމާއާއި މަސްއޫލިއްޔަތަށްވުރެ ބޮޑު. ޝައްކެއްވެސްނެތްގޮތުގައި، މުއައްސަސާތައް ހިންގަން ތިބި މީހުންގެ މަސްއޫލިއްޔަތަށްވުރެ އެކަން ބޮޑު. ބާރުތައް ވަކިވާ ސަބަބު އެބަހުރި. ޝައްކެއްވެސްނެތްގޮތުގައި، ދައުލަތް ހިންގުމުގައި، ސަރުކާރު ހިންގުމުގައި، ސަރުކާރުން ޚަރަދުކުރުމުގައި، މަޝްރޫޢުތައް ރޭވުމުގައި، މަޝްރޫޢުތައް ރައްޔިތުންނާ ހަމައަށް ގެނައުމުގައި ރައްޔިތުންގެ މަޖިލިސް ޖުމްލަކޮށް އޮންނަ ދައުރަށްވުރެ ރައީސުލްޖުމްހޫރިއްޔާގެ ދައުރު އިސްވެގެންދަނީ. ހަމައެހެންމެ، ހުރިހާކަމެއް ނިންމުމުގައި ދައުލަތް ހިންގުމާއި، ދައުލަތުގެ އަމާންކަމާއި، މަޞްލަޙަތާއި، ޤައުމިއްޔަތަށް ވިސްނާފައި އެންމެ އިސްބަހެއް މުޅި ދައުލަތު ހިމާޔަތުގައި އެކަން ކުރަން ހުރި މީހަކީ ރައީސުލްޖުމްހޫރިއްޔާ. އެހެންވެގެން، އަޅުގަނޑު ދަންނަވަމުން އައީ، ފެބުރުވަރީ 1 ގެ ޙުކުމާ ގުޅިގެން، މިކަން ކުރާ ބަޔަކީ ސުޕްރީމް ކޯޓެއް ނޫނޭ. ސުޕްރީމް ކޯޓަކީ، ޢަދުލާއި އިންޞާފުގެ މައްސަލަތައް ނިންމާތަން. އެކަމަކު، އެއީ މުޅި ދައުލަތަށް އަންނަ މިކަހަލަ ބޮޑެތި ކަންކަމުގައި، އެކަމުގައި ބަސްބުނާ ބައެއް ނޫން. ދުނިޔޭގެ ހުރިހާ ތަނެއްގައިވެސް އެކަން އޮންނަނީ އެގޮތަށް.\nއެހެންވީމާ، އަޅުގަނޑު ދަންނަވާލަން މިއުޅޭ ވާހަކައަކީ، ދިއްދޫގައި އެތައް މަޝްރޫޢުތަކެއް ފެށިގެންދާއިރު، އެތައް މަޝްރޫޢުތަކެއްގެ ނިމުން ފާހަގަކުރަމުން މިދަނީ. މި މަޝްރޫޢުތައް ނިމިފައިހުރިތާ އަދި މީގެ ފަސޭހަ ދިއްދޫގެ ރައްޔިތުންނަށް ލިބިވަޑައިގަންނަވާތާ ދުވަސްތަކެއްވެއްޖެ. ދިއްދުއަކީ، ތަރައްޤީއަށް ލޯބިކުރާ ބައެއް. ދިއްދުއަކީ ސިޔާސީ ވިންދު އެންމެ ވަރުގަދައަށް ހިނގާ ރަށެއް. ދިއްދުއަކީ، ނަމޫނާ ރަށަކަށް އެބަ ވާންޖެހޭ. ދިއްދުއަކީ، ޕީ.ޕީ.އެމް.ގެ ސަރުކާރަށް، އަޅުގަނޑުމެންގެ ވިސްނުމާއި އަޅުގަނޑުމެންގެ ފިކުރަށް ތާއީދުކުރާ ބޮޑު އަޣުލަބިއްޔަތެއް، ބޮޑު ބަޔަކު އުޅޭ ތަނެއް. ޚިޔާލު ތަފާތުވާ ކަންކަމާއި، ޚިޔާލު ތަޣައްޔަރުވާ ކަންކަމުގައި ވަކިވަކި ފަރުދުންނަށް އިސްކަން ނުދެއްވާ. ވަކިވަކި ފަރުދުންނަށް އިސްކަން ނުދެއްވާ ސަބަބު، މިއަދު މި ޓެންޓުގައި ހުރެފައި، އަޅުގަނޑުމެން ބަލައިލިޔަސް އަޅުގަނޑުމެންނަށް މިއޮތީ ފެންނަން.\nމި ފެހި، ރަތާއި، ހުދާ ގުޅުނީމާ، އަޅުގަނޑުމެންނަށް ޔުނިޓީ މި ފެންނަނީ. މި ފެހި، ރަތާއި ހުދުގެ ސާލުން ޒީނަތްތެރިކުރީމާ، އަޅުގަނޑުމެންނަށް ރީތިވެގެން މިދަނީ. ވިހުރުވޭ ދިދައިގެ ދިވެހި ނިޝާނަކަށް މި ފެއްސާއި، ރަތާއި ހުދު ފެނުނީމާ، އަޅުގަނޑުމެންގެ އެކުވެރިކަން މިއަންނަނީ. މިއީ އިސްތިޤްލާލް. މިއީ ސިޔާދަތު. މިއީ މިނިވަންކަން. މިއީ ދައުލަތެއް. މިއީ ޤައުމިއްޔަތު. އެހެންވީމާ، މިތާ ދަށުގައި ތިބެގެން ދައްކާ ވާހަކައަކީ، ޤައުމީ ސިފަތަކެއް ހުންނަންޖެހޭނެ ވާހަކައަކަށްވާނެ. މިހާރުވެސް މި ތިން ކުލައިގެ ތެރެއިން ދެ ކުލަ ދުރަށްލައްވާ. އަޅުގަނޑުމެން ކުރުނީސް ނުކުރާނަމު. އެކަމަކު، މި ތިން ކުލަ އެކުލެވުނީމާ، އަޅުގަނޑުމެން ކުރުނީސް މިކުރަނީ.\nއަޅުގަނޑު މިއަދު ނަގައިދޭން ބޭނުންވަނީ ތަރުބިއްޔަތުގެ ފިލާވަޅެއް. އަޅުގަނޑަށްވުރެ ރަނގަޅަށް އިޤްތިޞާދީ ވާހަކަ ޢަބްދުއްރަޙީމް ދައްކަވައިފި. އެވާހަކައިގެ ތަފްސީލަކަށް ދާކަށް ނެތިން. އަޅުގަނޑު ނަގައިދޭން ބޭނުންވާ ފިލާވަޅަކީ، ވަޠަނަށް، ޤައުމަށް އިޚުލާޞްތެރިވުމާއި، ވަޠަނަށް، ޤައުމަށް އަމާނާތްތެރިވުމާއި، މިއީ މުއައްސަސާތައް ހިންގަން ތިބޭ ބައެއްގައި ކޮންފަދަ ވަރުގަދަ ސިފައެއްތޯ. އެ މުއައްސަސާތަކުގެ މައްޗަށް ޢަމަލުކުރަން ތިބޭ ރައްޔިތުން އެދޭ ކޮންކަހަލަ ވަރުގަދަ ސިފައެއްތޯ. ސިޔާސީ ލީޑަރުންނަކީ މަވެތި މީހުން. ސިޔާސީ ލީޑަރުންގެ ވިސްނުމަކީ އަމިއްލަ ވިސްނުން. ސިޔާސީ ލީޑަރުންގެ ވިސްނުމަކީ، ޤައުމީ ވިސްނުމަށްވާކަމަށްވަންޏާ، ޤައުމަށް އަންނަ ތަރައްޤީގައި އާނއެކޭ ބުނަން ހުރިހާ އެންމެންނަށް ކެރެންވާނެ. ސިޔާސީ ލީޑަރުންނަކީ، ޤައުމަށް ހެޔޮއެދޭ ބައެއް ކަމަށްވަންޏާ، މި ރައްޔިތުންގެ ތަރައްޤީއަށް މިކުރާ މަސައްކަތުގައި ބަޖެޓަށް ވޯޓުލާން ކެރެންވާނެ. ސިޔާސީ ލީޑަރުންނަކީ ޤައުމަށް ހެޔޮއެދޭ ބައެއް ކަމަށްވަންޏާ، ޤައުމުގެ ފަތިފުށް ބޭރަށް ފަޟީޙަތްކުރާ ބަޔަކަށް ސިޔާސީ މީހުން ވެގެނެއްނުވާނެ. އަދި އެކަމުން ޤައުމު ސަލާންޖަހާ ހިސާބަށް ދާންޖެހުން، ނޫނީވިއްޔާ ނުއުފުލޭވަރުގެ ތަކުލީފެއް އުފުލަންޖެހޭ ޙާލަތަކަށް ޤައުމުގެ ޙާލަތު ފުރޮޅާލާ ބަޔަކަށް ސިޔާސީ މީހުން ވެގެންނުވާނެ. އިސްތިޤްލާލާއި ކަރާމާތް ހިފަހައްޓާ ބަޔަކީ ސިޔާސީ ލީޑަރުން ކަމަށްވަންޏާ، އަޅުގަނޑުމެންނަށް މި ފެންނަ ފަހުގެ ސިޔާސީ ލީޑަރުންގެ ތެރޭގައި އެ ސިފައެއް ދައްކަވައެއްނުދެއްވާ. މިތަނަށް އައިއްޔާ އައި ނޮހޮރުއްޕާނެއް، މިތަނަށް އުފުލަން ޖެހުނިއްޔާ އުފުލަން ޖެހުނު ތަކުލީފެއް މިއައީ ސިޔާސީ ލީޑަރުންގެ އަމިއްލަ އެދުން، ކުރިމައްޗަށް އިސްކުރީމާ. ޤައުމީ މަޞްލަޙަތާއި، ޤައުމީ ސިޔާދަތާއި މުޅި ރައްޔިތުންގެ މަޞްލަޙަތަށްވުރެ، ސިޔާސީ ފަރުދުން އެ ބޭނުންވާ ކަންތައްތައް، އެމީހުން އިސްކުރީމާ.\nއެހެންވީމާ، މިސާލުގެ ދަށުގައި ތިބެގެން އަޅުގަނޑުމެން ވާހަކަ ދައްކާއިރު، އަޅުގަނޑުމެންގެ ޤައުމީ ސިފަތަކާ ދޭތެރޭގައި ވާހަކަ ނުދައްކަވާ. ދަރިންގެ ތަރުބިއްޔަތުގެ ނަމޫނާއަކީ ކޮންމެ މަންމައަކު، ބައްޕައަކު އެދޭ ކަންކަން. ކުޑަކުޑަ ޢާއިލާއަކަށް ވިސްނަވާ. ކުޑަކުޑަ ޢާއިލާއަކީ، އެ ޢާއިލާއެއް ހިމެނޭ އެތައް ޢާއިލާތަކަކާއެކީ، ދިއްދޫ ކަހަލަ މުޖުތަމަޢެއް. ދިއްދޫ ކަހަލަ މުޖުތަމަޢުތަކެއް ހިމެނޭ އެތައް ރަށެއް އެކުލަވައިލީމާ މި އަންނަނީ އަތޮޅެއް. އެކަހަލަ އެތައް އަތޮޅެއް އެކުލަވައިލީމާ މި އަންނަނީ ދިވެހި ދައުލަތް. ދިވެހި ދައުލަތް އައިމާ، ދިވެހި ދައުލަތުގެ މިކަހަލަ ކަންކަން ނިންމުމުގައި ޢާއިލާގެ ތެރޭގައި އޮންނަ އަމާނާތްތެރިކަމާއި، ސުލްޙަވެރިކަމާއި، ޢާއިލާއިން ގަބޫލުކުރާ އުސޫލުތަކަށް ތަބަޢަވުމުގެ އިސްތިސްނާ ނެތް މިންވަރު، މުޅި ދައުލަތުގެ މައްޗަށް އެ ދަނީ ހަމަހަމަކަމާއެކީ.\nއަމާނާތެއް ނެތް މީހަކަށް ކިހިނެއްތޯ ދަރިއެއް ބަލަން ނޫނީވިއްޔާ، ޙައްޖަށް ގޮސްފައި އަންނައިރު ދަރިއެއް ބަލަން ހަވާލުކުރަން ކެރޭނީ؟ އަމާނާތްތެރިކަން ނެތް ބައެއްގެ ތެރޭގައި ކިހިނެއްތޯ ލާރިތަކެއް ހަވާލުކުރާނީ ބަޔަކަށް، މި ލާރިން ރައްޔިތުންނަށް ބޭނުންވާ ކަންކަން ކޮށްދޭށޭ. އަމާނާތްތެރިކަން، ތެދުވެރިކަން ނެތް ބަޔަކަށް ކިހިނެއްތޯ އަޅުގަނޑުމެން ހަވާލުކުރާނީ ޢަދުލު އިންސާފު ޤާއިމުކޮށްދޭށޭ. އަމާނާތްތެރިކަން، ތެދުވެރިކަން ނެތް ބަޔަކަށް ކިހިނެއްތޯ އަޅުގަނޑުމެން ބުނާނީ ރައްޔިތުންގެ ޒިންމާ، އަހަރުމެން ހޮވި މަންދޫބަކު ގޮސް ގޮނޑީގައި އިށީނދެގެން އަދާކޮށްދޭށޭ. އަޅުގަނޑުމެންނަށް ކޮންކަމެއްތޯ މަޖިލިސް ތެރެއިން ފެނިގެން މިދިޔައީ. އަޅުގަނޑުމެންގެ ޚިޔާލަށް ތާއީދުކުރާ ރައްޔިތެއް ހަމަގައިމުވެސް އޭރު ރާއްޖޭގެ އެކޮޅުން މިކޮޅަށް ބަލާ ކަމަށްވަންޏާ، ބޮޑަށް އަޣުލަބިއްޔަތު އޮތީ. އެހެންވެގެން ދޮގެއްތޯ އަޅުގަނޑުމެން އެހާބޮޑު ތާއީދެއް ރައްޔިތުންގެ މަޖިލީހުން އަޅުގަނޑުމެން ނެގީ. އެއީ ރައްޔިތުން އަޅުގަނޑުމެންނަށް ތާއީދުކުރައްވާތީ. ރައްޔިތުން އަޅުގަނޑުމެންނަށް އިތުބާރު ކުރައްވާތީ. އަދި އަޅުގަނޑުމެންގެ އުސޫލުތަކާއި އަޅުގަނޑުމެން ކުރަންއުޅޭ ކަންތައްތައް ރައްޔިތުންނަށް ގަބޫލުކުރެވޭތީ. އެހެންނޫނީ، އެ ތާއީދު ދެއްވަންވީ އެހެން ކޮންމެވެސް މީހަކަށް. އެ ތާއީދު ރައްޔިތުން ދެއްވީ، މި ރަށުންވެސް ދެއްވީ އަޅުގަނޑުމެންގެ ފިކުރަށް. އަޅުގަނޑުމެންގެ ވިސްނުމަށް. އަޅުގަނޑުމެންގެ މެނިފެސްޓޯއަށް. ދެން މި ދިމަދިމާއިން ނުކުމެގެން ތިބި މީހުން މަވެތިކަން އިސްކޮށްފައި، މަޞްލަޙަތު ދޫކޮށްލާފައި، މި ދެންނެވި އަމާނާތްތެރިކަން ނަގާލީމާ، އެއީކީއެއް އަޅުގަނޑުމެންގެ ޕާޓީގެ މައްސަލައެއްނޫން. އެއީ އެ މީހުންގެ ހުރި އަމިއްލަ އެދުމުގެ ސިފަތަކެއް އިސް އެކުރީ. އެހެންވީމާ، އެ މީހުންނަކަށް މިއަދަކު ރައްޔިތުންގެ ޙައްޤުގައި ވާހަކަ ދެއްކުމުގެ އެއްވެސް ޖާގައެއް ނޯންނާނެ. އެ މީހުންނަކީ، އެ މީހުންގެ އަމިއްލަ ކުލަތައް އެ މީހުންގެ އަމިއްލަ ސިފަތައް ކުރިއަށް ނެރުނު ބައެއް. އަދި މިކަންކަން ކުރުމުގައި ދައުލަތަށް ޚިދުމަތް ކުރެއްވި ކިތަންމެ އިސް ބޭފުޅުންނެއް މިކަމުގައި އުޅުއްވިނަމަވެސް، އަޅުގަނޑުގެ ފޮތުގައި އަޅުގަނޑުގެ ކުރިމަތީގައި ކުށެއް ވެއްޖިއްޔާ، ކުށެއް. ކުޑަމީހަކު ކުރިޔަސް، ބޮޑު މީހަކު ކުރިޔަސް، އެއީ ކުށެއް. ރާއްޖެއަށް ދިމާވެފައިހުރި ނުރައްކާތެރި ކަންތައްތައް، މި ފަހުގެ ތާރީޚުގައި ފެނިފައިހުރީ، 88 ނޮވެންބަރުން3ވަނަ ދުވަހުން ފެށިގެން. އޭގެފަހުންވެސް ނުރައްކާތެރި ކަންކަން އެހުރީ ހިނގާފައި. ހަމަގައިމުވެސް އެއިން ކޮންމެ ކަމެއް، ބަލައިލާއިރު ކޮންމެވެސް ދިވެއްސަކު މީގެތެރޭގައި އުޅޭ. މުޅި ދައުލަތަށް ހެޔޮއެދިގެން، މުޅި ރައްޔިތުންނަށް ހެޔޮއެދިގެން އުޅޭ، ބައެއްގެ ފަރާތުން މިކަހަލަ ސިފަތަކެއް ނުފެންނާނެ. މިކަހަލަ ސިފަތަކެއް ފެނިގެންނުވާނެ. އަޅުގަނޑުމެން އެންމެންގެ އެޖެންޑާއަށްވުރެ މުޅި ޤައުމުގެ މަޞްލަޙަތާއި މުޅި ޤައުމުގެ އެޖެންޑާ ވަރުގަދަވާނެ.\nއަޅުގަނޑުމެންގެ ފަރުދީ ޚިޔާލު ތަފާތުވުންތަކަކީ، މޭޒުކައިރިއަށް އައިސްގެން ޙައްލުކުރެވޭނެ ކަންކަން. އަޅުގަނޑުމެން މިހާތަނަށް އައިއިރު، މި ސަރުކާރު ފެށިގެން މިހާތަނަށް އައިއިރު، ޚިޔާލު ތަފާތުވާ މީހުންނަށް ބާރަފަހަރު ދަޢުވަތުދީފިން، މޭޒުކައިރިއަށް އަންނާށޭ، އަޅުގަނޑުމެންނާ ވާހަކަ ދައްކަން. ކީއްވެގެންތޯ ނާދެވިގެން މިއުޅެނީ؟ އަދި އިސްތިސްނާތަކަކާއެކީ ބޮޑެތި ކުށް ކޮށްފައި ތިބޭ މީހުންނަށް މިނިވަންކަން ހޯދައިދޭން ކުރާ މަސައްކަތްވެސް، އަޅުގަނޑު ބުނިން، ޤާނޫނަށް ތިޔަ އިޞްލާޙު ގެނެސްދޭށޭ. ޤާނޫނަށް ތިޔަ އިޞްލާޙު ގެނެސްގެން ރައްޔިތުންގެ މަންދޫބުން ބޮޑު އަޣުލަބިއްޔަތަކުން، ތިޔަ ކަންކަން ކުރާކަމަށްވަންޏާ، ލިޔެވިފައި އޮތް ޤާނޫނު ދޫކޮށްލާފައި، ފަހުން ގެންނަ ޤާނޫނަކުން ވަކި މީހުންނަށް ވަކި ފަރުވާދޭންވެސް، އަޅުގަނޑު މިހުރީ ތައްޔާރަށޭ. އެކަންވެސް ރައްޔިތުންގެ ޙައްޤުގައި ނިންމަންޖެހޭ ބަޔަކީ، ރައްޔިތުންގެ މަޖިލީހުގެ މެންބަރުން. އެމީސްމީހުން އެކަން އެގޮތަށް ނިންމާކަށް ބޭނުމެއްނުވޭ. އަދި އަޅުގަނޑުމެންގެ ފިކުރުގެ ކުރީގައި އަޅުގަނޑުމެންގެ ޕާޓީއަކުންވެސް، އެއިރު، އަޅުގަނޑުމެންގެ ޕާޓީގައި ތިއްބެވި ބޭފުޅުންވެސް އެކަންކަމަށް ޖާގަދޭކަށްވެސް ބޭނުމެއްނުވި. އެ ވާހަކަތަކަށް ވަޑައިގެންނެވި އެއްބޭފުޅަކު ޢަބްދުއްރަޙީމް އެއީ.\nއެހެންވީމާ، މުޅި ރައްޔިތުންގެ ޙައްޤާއި، މުޅި ޤައުމުގެ އަމަން ގެއްލޭވަރުގެ ކަންތައްތައް ކުރީމާ އަޅުގަނޑުމެން ވިސްނަންވާނެ، ކޮންމެ މީހަކު ކުރިނަމަވެސް، އެއީ ޤައުމުގެ ދިފާޢުގައި ޤައުމުގެ ރައްޔިތުންގެ ޙައްޤުގައި. މަޞްލަޙަތު ދަމަހައްޓަން ބޭނުންވެގެން، އިސްތިޤްލާލާއި ކަރާމާތާއި، ޤައުމަށް އޮންނަ ޝަރަފު ދަމަހައްޓާ މީހަކު އެކަމެއް ނުކުރާނެ. މިއަދު ބޭރުގެ ފަރާތްތަކުން އަޅުގަނޑުމެންނަށް ނުފޫޒު ފޯރުވަން، ނޫނީވިއްޔާ އަޅުގަނޑުމެންނާ ދޭތެރޭގައި ދަތިކުރުމުގެ ފިޔަވަޅު އަޅާނެ. އެންމެ ގަދައަށް އަތްޖަހާފައި ޢީދު ގެނެސްގެން މިއުޅެނީ ކޮންބަޔެއްތޯ؟ އެއީތޯ ޤައުމަށް ހެޔޮއެދުމަކީ. ރައީސްކަމަކު ޔާމީން އަބަދަކު ނުހުންނާނެ. ދައުލަތް ހިނގަންވާނެ. އިންޑިޔާ ކަނޑުގައި ބޮޑެތި ރާޅު އަބަދުވެސް ނަގާނެ. އެ ރާޅު މަތަކުރުމަކީ، އަޅުގަނޑުމެންނަށް ކުރެވޭނެ ކަމެއްނޫން. އެއީ، ފިޠުރަތުގެ އިންސާފު. އެކަމަކު ކޮންމެ މީހަކު އެކަމެއް ކުރާއިރުވެސް، ބަލަންވާނެ އެމީހާގެ އެޖެންޑާއާއި، އެމީހާގެ ޢަމަލާއި އެމީހާ ދައްކާ ވާހަކައާއި، ކަންކަން ތަންފީޒު ކުރާއިރު، އެއީ ރައްޔިތުންގެ ޙައްޤު ތަންފީޒުކުރަނީ، ކިހާ މިންވަރަކަށްތޯ. އަދި އެއާއެކީ ދެން ވާހަކަ ދައްކާ މީހުން ކޮށްފައިހުރި ކަންކަމާއި އަދި އެމީހުން ދައްކައިދީފައި ހުރި މިސާލުން އެ މީހުންނަށް ކިހާވަރަކަށްތޯ ޤައުމަށް ޚިޔާނަތްތެރިވެވިފައި ހުރީ. ނޫނީ ކިހާވަރަކަށްތޯ ޤައުމުގެ މަޞްލަޙަތު ޙިމާޔަތްކޮށްދީފައި އޮތީ. އަޅުގަނޑުމެން ކީއްވެގެންތޯ ދިއްދޫގައި ނުވިސްނަންވީ. އެކަން ފެށެނީ ރައްޔިތުންގެ މަޖިލީހުގެ މެންބަރާ ހަމައަކުންނެއްނޫން. ޝައްކެއްވެސްނެތްގޮތުގައި، އެކަންކަން ކުރުމުގައި ރައްޔިތުންގެ މަޖިލީހުގެ މެންބަރުން ހިމެނޭ. ރައްޔިތުންގެ މަޖިލީހުގެ މެންބަރުންގެ ބޮޑު އަޣުލަބިއްޔަތު ލިބިއްޖިއްޔާ ކުރެވިދާނެ ކަންތައް އިންތިހާ. އެއީ، ޑިމޮކްރަސީގައި އަޅުގަނޑުމެން ގަބޫލުކުރާ ސިފަ. އެކަމަކު ޑިމޮކްރަސީގައިވެސް އަޅުގަނޑުމެން ގަބޫލުކުރާ ސިފައިގެ ތެރޭގައި ލޭންދޭނު ވިޔަފާރިކުރުމާއި، ރިޝްވަތު ދިނުމާއި، ކަރަޕްޝަނާ، އެއީ އަޅުގަނޑުމެން ހިމަނާ ކަމެއްނޫން. އަޅުގަނޑުމެން ރައްޔިތުންނަށް ރައްޔިތުންގެ ފަރާތުން އެވަރުގެ އިތުބާރަކާއި ތާއީދެއް އެ މީހުންނަށް ދެނީ، އަމާނާތެއް ހަވާލުކޮށްފައި. އެ އަމާނާތަކީ، ރައްޔިތުންގެ ވިންދާއި، ރައްޔިތުންގެ ރޫޙާއި، ރައްޔިތުން އެދޭގޮތަށް ކަންކަން ކުރަން.\nމަޖިލީހަށް ހޮވާފައި މީހާ ފޮނުވީމާ، އެއްގޮތަކަށްވެސް އޭނާ މިނިވަންވީކީނޫން. އޭނާގެ ނޯންނާނެ މިނިވަން ޚިޔާލެއް. އޭނާގެ ޚިޔާލުތައް އަންނަންވާނީ، ރަށަށާއި ދައުލަތަށް ބޭނުންވާ ތަރައްޤީ އެންމެ ފުރަތަމަ ކަމަކަށް. ރަށަށް ޚިޔާނާތްތެރިނުވުން. ރަށަށް ޣައްދާރުނުވުން. ރަށުގެ އަމާނާތާއި ރަށުގެ ކަރާމާތަށް އިސްކަންދިނުން. އަދި އެއާއެކީ، އޭނާގެ ދާއިރާއަށް ކަންކަން އިސްކޮށްކުރުން. މިއީ، މިހާރުވެސް ޤާނޫނުއަސާސީގައި ދުސްތޫރުގައި މިހާރުވެސް ލިޔެފައި އޮތްގޮތް. އެއްވެސް މީހަކަށް މުޅި ޤައުމުގެ މަޞްލަޙަތު އެއްފަރާތަށް ޖައްސާފައި، ދާއިރާގެ މަޞްލަޙަތުގެ ވާހަކަ ނުވެސްދެއްކޭނެ. މަނާކަމެއް ޤާނޫނުއަސާސީގައި މިހާރުވެސް.\nއެހެންވީމާ، ރާއްޖޭގެ މި ފަހުގެ ތާރީޚުގައި މި ހިނގާދިޔަ ކަންތައްތަކަކީ، ދުނިޔޭގެ ތާރީޚުގައިވެސް ހިނގާ ކަންކަމެއްނޫން. ދުނިޔޭގެ ތާރީޚުގައި މިކަންކަން ވާއިރު، ދުނިޔޭގައި، މިހާރު ޤައުމުތަކުގައިވެސް، އެއްފިކުރެއްގެ، އެއް ސިޔާސީ އައިޑޮލޮޖީގެ ފަލްސަފާގައި އުޅެފައި ތިބި މީހުން، އެ ފިލޯސަފީ ދޫކޮށްލާފައި އެހެންގޮތަކަށް ގޮސްފި ކަމަށްވަންޏާ، އޭނާގެ ދާއިރާގެ ގޮނޑި ގެއްލޭނެ. ދިވެހިރާއްޖޭގައި އެފަދަ ޤާނޫނެއް ލިޔެފައި ނެތީމާ، ސުޕްރީމް ކޯޓުން އެވަރުގެ ރޫލިންގއެއް ނެރުއްވީ. އެކަމަކު ރައްޔިތުން ހަވާލުކުރި އަމާނާތަށް ބަލާކަމަށްވަންޏާ، އެ އަމާނާތް ހަވާލުކުރި ރައްޔިތުން، މިއަދު މި ތިއްބެވީ މިތަނުގައި. ޢަބްދުއްރަޙީމް އެ ސުވާލު ކުރެއްވީމާ، އަޅުގަނޑަށް މިތަނުން އެއްއަޑަކުން އަޑުއިވިގެންދިޔައީ، ތިމަންނާމެން އެކަމެއް ގަބޫލެއް ނުކުރަމޭ.\n88 ނޮވެންބަރުން3ވަނަ ދުވަހު، އެ ދިން ޢުދުވާނަކީ، ދިވެހިރާއްޖެއަށް ހެޔޮއެދިގެން، ދިވެހި ފަސްގަނޑަށް ހެޔޮއެދިގެން، ދިވެހިރާއްޖޭގެ ވަކިކަމެއް ބީވެގެންގޮސްގެން، ރައްޔިތުންގެ މަޞްލަޙަތަށް އުނިކަމެއް އައިސްގެން އައިކަމެއްނޫން. އެއީ، ވަކި ބަޔަކު ވަކި ފިކުރަކަށް ވަކި ބޭނުމެއް އަމިއްލަ އެދުމުގައި ޙާޞިލުކުރުމަށްޓަކައި. އެއަކުންނެއް އެއްވެސް ވަރަކަށް ކިޔައެއްނުދޭ، ދިވެހިރާއްޖެއަށް އަންނާނެ ތަރައްޤީގެ ވާހަކައެއް. މިހާރު މި ނުކުމެވަޑައިގެން އުޅުއްވާ ބޭފުޅުންވެސް، ދިވެހި ރައްޔިތުންގެ ކުރިމަތީގައި ވިދާޅުވޭ، މިހިރީ މިހިރީ، ތިމަންނާމެންގެ ފަރާތުން ހިނގާފައިހުރި ކަންކަމޭ. އަދި ވިދާޅުވެދެއްވަންޖެހޭ، ކީއްވެގެންތޯ އެކަންކަން ހިނގާފައިހުރީ.\nއެހެންވީމާ، ދިއްދުއަށް އައިސްފައި، ފެހި، ރަތާއި، ހުދުގެ ދަށުގައި ހުރެގެން އަޅުގަނޑު މި ވާހަކަ ދައްކާއިރު، އަޅުގަނޑުމެން އިސްކުރަންޖެހޭ ސިފަތަކެއް އޮވޭ. އެންމެފުރަތަމަ ކަމަކީ، ޤައުމިއްޔަތަށް އޮތް ލޯބި. ޤައުމިއްޔަތަށް އޮތް ލޯތްބަކީ، ޅެންބަހަކުން ނިންމާލެވޭނެ ކަންކަމެއްނޫން. އެކަމަކު ހަމަ އެ ޅެންބަސް، ނޫނީވިއްޔާ އެ ޅެން ހައްދަވާފައިހުރި މުޝީރުން، ނޫނީވިއްޔާ އެ ޅެން ލިޔުއްވާފައިހުރި ޝާޢިރުންގެ ޅެމުން، އެބަޔަކަށް ފަސޭހަ ބައިތެއް ނަގާފައި ލިޔުނީމަކާ ކަމަކުނުދާނެ. އަޅުގަނޑުމެން ގަބޫލުކުރަންޖެހެނީ، ފެއްސާއި، ރަތާއި ހުދުގެ ދަށުގައި ތިބޭކަމަށްވަންޏާ، އަޅުގަނޑުމެން ހުރިހާ އެންމެންގެ ސިފަތަކަށްވުރެ، ހުރިހާ ޕާޓީއެއްގެ ވިސްނުމަށްވުރެ އިސްވެގެން މިދަނީ، ޤައުމިއްޔަތުގެ ސިފަ. ޤައުމިއްޔަތުގެ ސިފައިގެ އެންމެބޮޑު އަސާސަކީ މި ޤައުމިއްޔަތު، ޤައުމިއްޔަތެއްގެ ގޮތުގައި ދަމަހައްޓަން ބޭނުންކަމަށްވަންޏާ، މި ޤައުމަށް ހެޔޮއެދުން. މި ޤައުމަށް ހެޔޮއެދޭ ބަޔަކު ޤައުމުގެ ފަތިފުށެއް ބޭރަކު ނުކިޔާނެ. ޤައުމަށް ދެރަވާގޮތަކަށް ކަންކަމެއް ނުކުރާނެ. ޤައުމުގެ ދާޚިލީ ކަންކަމަކަށް ބޭރުގެ ފަރާތްތަކަށް އަތްބާނާކަށް ޖާގައެއްނުދޭނެ. އެއީކީ، ޤައުމަށް ހެޔޮއެދޭ މީހުންގެ ސިފައެއްނޫން. އަދި ސިފައިންނާއި ފުލުހުންނާ ކުރިމަތިލާކަށް މީހުން ނެރޭކަށް ގޮވައެއްވެސްނުލާނެ. ސިފައިންނާއި ފުލުހުންނަކީވެސް، ޤާނޫނު ތަންފީޒު ކުރުމުގައި ޤާނޫނުން ކަނޑައަޅާ ކަންކަމަކަށް، ޤާނޫނު ކަނޑައަޅާ މިންވަރަކަށް ކަންކަންކުރާ ބައެއް.\nއެހެންވީމާ، ކީއްވެގެންތޯ އަޅުގަނޑުމެންގެ ޚިޔާލު ތަފާތުވެގެން މިއުޅެނީ. ކޮންކަމަކާތޯ، ވިސްނުން ތަފާތުވެގެން މިއުޅެނީ. ވިސްނުން ތަފާތުވާކަމެއް އޮތިއްޔާ، ހަމަގައިމުވެސް، ވިސްނުން ތަފާތެއްނުވާނެ، ދަރުމަވަންތަ ހޮސްޕިޓަލް އަޅައިގެން. ހަމަގައިމުވެސް ވިސްނުން ތަފާތެއްނުވާނެ، 24 ގަޑިއިރު ކަރަންޓް މި ހުރިހާ ރަށްރަށަކަށް ލިބޭތީ. ހަމަގައިމުވެސް ވިސްނުން ތަފާތެއްނުވާނެ، ދިއްދުއާއި މާލެއާއި އަދި އެހެން ރަށްރަށަށް ކަރަންޓާއި ފެނާއި މި ޚިދުމަތްތައް އެއްއަގަކަށް އައިސްގެން ޚިޔާލު ތަފާތެއްނުވާނެ. ޚިޔާލުތަފާތެއް ނުވާނެ 24 ގަޑިއިރު ކަރަންޓް ލިބިގެންނެއް. ޚިޔާލު ތަފާތެއްނުވާނެ، މި ރަށުގައި މަގުތައް ހެދިގެންނެއް، ބަނދަރު ހެދިގެންނެއް. ފެނާއި ނަރުދަމާ ލިބިގެންނެއް ޚިޔާލު ތަފާތެއްނުވާނެ. ކޮންކަމެއްގައި ޚިޔާލުތަފާތު މިވަނީ. ޚިޔާލު ތަފާތުވެގެން ނުވާނެ، ދިވެހިރާއްޖޭގައި އޮންނަންވީ ދީނަކީ، އިސްލާމްދީން ކަމަށް ބުނެގެން. ޚިޔާލު ތަފާތުވެގެންނުވާނެ، ދިވެހިރާއްޖޭގައި މަޖިލިސް އެކުލެވިގެންވަނީ، ވަކި ގޮތަކަށޭ ބުނެގެން.\nއެހެންވީމާ، ޚިޔާލު ތަފާތުވާ މީހުން ޚިޔާލު ތަފާތުވާގޮތް، ބުނެދީ. އެކަމަކު މި ސަރުކާރު އޮތްއިރު، މި ސަރުކާރު އޮންނަ ހިނދަކު، ޤާނޫނު ތަންފީޒު ކުރުމުގައި އަޅުގަނޑުމެން ފަހަތަކަށް ނުޖެހޭނަމު. ސިޔާސީ ކަންކަމުގައިވެސް ބޮޑެތި ކުށްކުރާ މީހުންނަށް ޙައްޤު އަދަބު ލިބުނީމާ، އެއްގޮތަކަށްވެސް ވިސްނައިގެންނުވާނެ ޚިޔާލު ތަފާތުވާކަމަކަށް. އެއީ، ނާއިޞާފެއްވެސްނޫން.\nއިންޞާފު ޤާއިމުކުރުމުގެ އެންމެ އިސް ފަރާތަކީ، ރައީސުލްޖުމްހޫރިއްޔާއެއް ނޫން. ދިވެހިރާއްޖޭގެ ދުސްތޫރު ނިޔާކުރަނީ، އިންސާފު ޤާއިމުކުރާނީ ކޯޓުތަކުންކަމަށް. މައްސަލައެއް އޮވެއްޖިއްޔާ މައްސަލަ ތަޙުޤީޤުކުރާނެ. ތަޙުޤީޤަށް ކަމެއް ސާބިތުވާވަރަށް ތަޙުޤީޤަށް މަޢުލޫމާތު ލިބިއްޖިއްޔާ ޕްރޮސިކިއުޓަރ ޖެނެރަލް، އެ މައްސަލައެއް ފޮނުވާނީވެސް. ދެ މަރުޙަލާ، ތިން މަރުޙަލާ ހިނގާފައި އެދަނީ. ޢަދުލު އިންސާފު އެންމެފަހުން ނިމިގެން އެ ދަނީ ސުޕްރީމް ކޯޓުން. އެހެންވީމާ، ކޮންމެ މީހަކަށްވެސް ނާއިންޞާފުން ކަންތައް ކުރެވޭ ކަމަށްވަންޏާ، މިހާރު މި ވަކާލާތުކުރާ ކޮންމެ މީހަކަށް އެބަ ލިބޭ، އޭނާ ގެންނާނެ ފެންވަރުގެ ލޯޔަރުން ގެނެސްގެން، އޭނާގެ މަޢުޞޫމުކަން ކޯޓުގައި އޭނާ ހާމަކޮށްދިނުން. އޭނާގެ މަޢުޞޫމުކަން ކޯޓުގައި ހާމަކޮށްދިނީމާ، ރައްޔިތުންގެ ދަރުބާރު އޭނާއަކީ މަޢުޞޫމު މީހެއްކަމަށް ގަބޫލުކުރާނީ. އެއީކީ، ރައީސް ޔާމީން ކުރާކަމެއްނޫން. އެކަމަކު މުޅި ރަށުގެ އަޣުލަބިއްޔަތުގެ އިންސާފަކީ، ނޫނީވިއްޔާ މުޅި ރަށުގެ އަޣުލަބިއްޔަތުގެ އަމާންކަމަކީ، ވަކިވަކި ފަރުދުންގެ ނުރައްކާތެރިކަމަށް ހުށަހަޅާނެކަމެއް ނޫންކަމަށް ކަށަވަރުކޮށްދިނުމަކީ، ރައީސް ޔާމީން ކުރަންޖެހޭކަމެއް. މަޢުޞޫމު އެތައް ބައެއްގެ ޙައްޤު ބޮޑު، އަނިޔާވެރި މަދުބަޔަކަށްވުރެ.\nމިކުރެވޭ މަސައްކަތުން ރާއްޖޭގެ އެކި ހިސާބުގެ ޚާއްޞަކޮށް މާލޭގައި، ބޮޑެތި ކުށަށް އަރައިގަންނަ މީހުން އިރާދަކުރެއްވިއްޔާ، މަދުވެގެން މިދިޔައީ އެހެންވެގެން. ކީއްވެގެންތޯ އަޅުގަނޑުމެން ހަނދާންނެތެނީ. އަޅުގަނޑުމެން ހިންގަވާ މީގެ ފަސް އަހަރު ކުރިއަށް ޖެހިލަމާ. ކޮންކަހަލަ ރަޙުމެއް ނެތް ކަންތައްތަކެއްތޯ ރާއްޖޭގެ އެކި ހިސާބުގައި ކޮށްފައިހުރީ. މިކަމާއެކީތޯ އަޅުގަނޑުމެން ކުރިއަށްދާންވީ. އެކަންކަން ހިނގާފައިހުރީ ކިހިނެއްތޯ؟ އެކަންކަން ހިނގާފައި ހުންނަނީކީ ފަތިސްވާއިރު، އަޅުގަނޑުމެންނަށް އިރު ފެނިފައި، އިރުއޮއްސޭއިރު، އިރުއޮއްސޭކަން، ޤުދުރަތީ ޠަބީޢަތުގައި އޮންނަ ކަމެއްގެ ގޮތުގައެއް ނޫން. އެކަހަލަ ރަޙުމްކުޑަ ޢަމަލު ހިންގާފައިހުރީ. އެކަހަލަ ރަޙުމްކުޑަ ޢަމަލު ހިންގުމަށް އިސްފަރާތްތަކުން މަޝްވަރާދީގެން، ލާރިވެސް ދީގެން އަދި އެކަން ކުރުވައިގެން. ޒުވާން ކުދިން މިކަހަލަ ޙައްޤުތަކަށް އަރައިގެންފައިހުރީ. އެހެންމީހުންގެ ޙައްޤުތަކަށް އަރައިގެންފައިހުރީ ކަންކަން ކުރުވާފައި ހުރީމާ.\nމިހާރު މިއޮތީ، އަޅުގަނޑުމެންގެ ސަރުކާރު. އަޅުގަނޑުމެންގެ ސަރުކާރަކުންނެއް، އެކަހަލަ ކަންތައްތަކެއް އަޅުގަނޑުމެން ދުވަހަކުވެސް ނުކުރުވާނަން. ކުރުވަން ހިތަށްވެސްނާރާ. ވަރަށްކައިރި މިސާލެއް އަޅުގަނޑު މިދަންނަވަނީ. ކުރީގެ ސަރުކާރުގައި އަޅުގަނޑުމެން ސިޔާސީ މީހުންނަށް އަނބިދަރިން ގޮވައިގެން ގޭގައި ތިބެން އުނދަގޫނޫންތޯ؟ ކޮންމެ ރެޔަކު ގޭދޮށަށް އެއްވާނެ. ހަޅޭއްފަޅޭއްލަވާނެ. ކޮންމެ ދުވަހަކު، ކޮންމެ ދެތިންރެއިން އެއްރޭ ގެޔަށް ގާއުކާނެ. މިއަދު ހަމަގައިމުވެސް، އަޣުލަބިއްޔަތަށް ބަލާކަމަށްވަންޏާ، ތާއީދަށް ބަލާކަމަށްވަންޏާ، އަޅުގަނޑުމެންގެ ސަރުކާރު ތާއީދުބޮޑު. އަދި އެކަންކުރަން އަޅުގަނޑުމެން އެދޭނަމަ، ކޮން ސިޔާސީ އިދިކޮޅު ލީޑަރަކަށްތޯ މާލޭގައި ކެތްވާނީ. އެކަމަކު އެއީކީ އަޅުގަނޑުމެން ގަބޫލުކުރާގޮތެއްނޫން. އަޅުގަނޑުމެންނަކީ، އުފެދިފައިހުރި ފާރުތަކަށް، ޒަޚަމުތަކަށް، އަޅުގަނޑުމެން ބޭނުންވަނީ، އެކަންކަން ފަސޭހަވުން. އެއީ، މާޒީކަމަށް ގަބޫލުކުރަން. އެހެންވެގެން މި ރިޔާސީ ދައުރުގެ ފުރަތަމަ އަހަރަކީ، އެހާ ފަސޭހަ އޮމާން އަހަރަކަށް ވެގެންދިޔައީ.\nކޮންބައެއްތޯ ހާލަތު ބަދަލުކުރީ. ހާލަތު ބަދަލުކުރީ އަޅުގަނޑެއްނޫން. ފެބުރުވަރީ 27 ގައި މުޒަހަރާއެއް. މޭ ޑޭގައި މުޒާހަރާއެއް. މިކަންކަންކުރީ ކީއްވެގެންތޯ؟ މަވެތި ސިފަތަކެއް ހުރެގެން. ކީއްވެގެންތޯ ކެތްކޮށްލަން ނުކެރިގެން މިއުޅެނީ، ރައްޔިތުންގެ ވޯޓަކާ ހަމައަށް. ރައްޔިތުންގެ ވޯޓު ދައްކަންވީނޫންތޯ، ރައްޔިތުންގެ މަޖިލިސް އިންތިޚާބުކުރާ ދާއިރާއާ ހަމައިން. ރައްޔިތުންގެ ވޯޓު ދައްކަންވީނޫންތޯ 23 އާ ހަމައިން. އޭގެކުރިން، ޤާނޫނާއި އުސޫލުތަކުގެ ބޭރުން ކަންކަން ކުރަން އުޅުމަކީ އަނިޔާ. އެއިން ލިބޭނީ ބަޔަކަށް ގެއްލުން. އެކަންކަން ކުރާކަމަށްވަންޏާ، އެކަންކަން ކުރާ މީހުންނާ ދޭތެރޭގައި ފިޔަވަޅު އެޅޭނެ. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، މާލޭގައި އަމާންކަން ގެއްލިގެންދާއިރު. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، މާރާމާރީ ހިންގާއިރު. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، އެއްވެސްކަހަލަ ރަޙުމެއްނެތި މަޢުޞޫމު މީހުން ކަތިލާ ވައްޓާލާތަން ބަލާކަށް. އެއީކީ އަޅުގަނޑަށް ފަސޭހަކަމެއްނޫން. އަޅުގަނޑަކަށް ބަލަހައްޓައިގެން ހުންނާކަށް ފަސޭހައެއްނޫން، ކުޑަކުދިންގެ ޙައްޤުތަކަށް އަރައިގަނެގެންދާއިރު. އަންހެންވެރިންގެ ޙައްޤުތަކަށް އަރައިގެންދާތަން ބަލަހައްޓައިގެން ހުންނާކަށް. އަޅުގަނޑު އައީ ރައްޔިތުންނަށް ބޭނުންވާ ކަންކަން ކޮށްދޭން. އަޅުގަނޑު އައީ ޤާނޫނު ތަންފީޒުކުރަން. އަދި އަޅުގަނޑު އައީ އެއިރު ނެތް ޤާނޫނެއް ރައްޔިތުންގެ މަޞްލަޙަތު ހިމާޔަތްކުރަން، އެ ޤާނޫނުވެސް ހަދަން. އަދި އެ ޤާނޫނު ހަދައިގެން ހިންގަންވެސްމެ.\nއެހެންވީމާ، މީގެތެރެއިން އިސްތިސްނާ ބޭނުންވާ ބައެއްގެ މަވެތި ސިފަތައް މިއުޅެނީ އިސްވެގެން. މިއުޅެނީކީ އެއްވެސްގޮތަކަށް ޤައުމިއްޔަތުގެ ސިފަ އިސްވެގެނެއްނޫން. އެ ބޭފުޅުންނަކަށް ފަސޭހަފުޅެއްނުވާނެ، މިކަހަލަ ސާލެއްގެ ދަށުގައި ހުންނަވައިގެން މިކަހަލަ ވާހަކަ ދައްކަވާކަށް. އެ ބޭފުޅުން އަބަދުވެސް ދައްކަވަން އޮންނާނީ، އެ ބޭފުޅުންގެ ތެރޭގައި ކަންތައްތައް ހިނގާ ގޮތުގެ ވާހަކަ. މިވެނިކަމެއް މިވެނިގޮތަކަށްވީނަމަ މާ ރަނގަޅުވާނޭ. އަޅުގަނޑުމެން ޕާޓީގައި ދިމާވީ ކޮންކަމެއްތޯ. އެއީ ދޮގެއްތޯ އަޅުގަނޑުމެންގެ ރަށްރަށުގައި ޕާޓީގެ މެންބަރުންނަށް ތާއީދުކުރައްވާ ބޭފުޅުންނަށް ކޮންމެވެސްވަރެއްގެ ހީނަރުކަމެއް، މާޔޫސްކަމެއް އައިސްގެން މިއުޅެނީ، ރައްޔިތުންގެ މަޖިލީހުގެ މި ދާއިރާގެ މެންބަރާ ހަމައިން އައީ އެކަން ދޮގެއްތޯ؟ އެކަމަކު އެއީ ބޮޑު އަމާނާތެއް ހަވާލުކޮށްފައި އިންތިޚާބުކުރި މީހެއްނޫންތޯ؟ އެ އިންތިޚާބުކުރި އެ އަމާނާތް ހަވާލުކުރި މީހާ ފަދައިން، މުޅި ރައްޔިތުން އިންތިޚާބުކުރި މީހަކީ އަޅުގަނޑު.\nއަޅުގަނޑުވެސް މިގޮތަށް އޭގެ ބައެއް ބޭފުޅުން ކަންތައް ކުރައްވާގޮތަށް އަޅުގަނޑު ކަންތައްކުރަން ދިމާކޮށްފިއްޔާ ވާނީ ކިހިނެއްތޯ؟ އެ ދަތުރު ޖެހިވަޑައިގެންނެވީ، އަޅުގަނޑުގެ ކުރިން ރައީސްކަން ކުރެއްވި ބައެއް ބޭފުޅުންނަށް. އުސޫލާއި، ހަމައާއި، އިންސާފާއި ރައްޔިތުންގެ މަޞްލަޙަތާއި، އަޅުގަނޑުމެންގެ އިންސާފު ދޫކޮށްލީމާ، ނުކުންނާނެ ނަތީޖާތައް ނުކުމެގެންދިޔައީ. އަޅުގަނޑު މިއައީ، ތާރީޚު އިޢާދަވިޔަނުދޭން. އެ ތާރީޚު އިޢާދަވިޔަނުދޭން އައި މީހެއް އަޅުގަނޑަކީ. އަޅުގަނޑުމެން ގަބޫލުކުރާ އުސޫލުތައް އެހެރީ ދުސްތޫރުގަޔާއި ޤާނޫނުތަކުގައި ކަނޑައަޅާފައި އަޅުގަނޑުމެން ގަބޫލުކުރާ ވިސްނުމާއި ފިކުރު، މި ފެންނަނީ، ރަށްށަށް އައީމާ. މި ރަށްރަށުން ޖަހަނީ، ތަރައްޤީގެ ވިންދު. މިރަށްރަށުން ގޮވާލަނީ، ތަރައްޤީ ގެންނަން. އެކަން ކުރުމުގައި، މިހާތަނަށް އިރާދަކުރެއްވިއްޔާ އަޅުގަނޑު ފަސްޖެހިފައެއް ނޯންނާނެ. އަޅުގަނޑާ ވާދަކުރައްވާ ބޭފުޅުންވެސް އަދި އަޅުގަނޑާ ވާދަކުރައްވާ އަޅުގަނޑުމެންގެ ފިކުރާއި، އަދި އަޅުގަނޑާ ވާދަކުރައްވާ އިދިކޮޅު ފިކުރުގެ ބޭފުޅުންނަކަށްވެސް އަޅުގަނޑު މިގެންނަ ތަރައްޤީ މިއަށްވުރެ ފުޅާކޮށް މިއަށްވުރެ ފުރިހަމައަށް ގެންނެވޭނެ ވާހަކައެއް ވިދާޅެއްނުވާނެ. އެ ބޭފުޅުން އެ ތިބީ މިހާރުވެސް ބިރުން ފިތްކަނޑައިގެންގޮސްފައި. ލޯނުން ލާރިއެއް ނަގައިގެން ރައްޔިތުންނަށް ކަމެއްކޮށްދޭން ވެއްޖިއްޔާ، ސަހަރޯ ގޮވަގޮވައި އެ ތިބެނީ. ދެން ކޮންކަމެއްތޯ އެމީހުންނަށް ކުރެވޭނީ.\nއެހެންވީމާ، ދިއްދޫއަކީ، ސިޔާސީ ވިންދު ހިނގާ ރަށަކަށްވެފައި، މި ފެހި، ރަތާއި، ހުދުން ޒީނަތްތެރި ކުރެވިފައިހުރި ޓެންޓެއްގައި ހުރެގެން އަޅުގަނޑުމެން ދައްކަން ބޭނުންވަނީ، ޤައުމިއްޔަތުގެ ވާހަކަ. އަޅުގަނޑުމެންގެ ޤައުމަށް އިޚުލާޞްތެރިވާން އަޅުގަނޑުމެން ދަސްކުރަންޖެހޭ. އަޅުގަނޑުމެންގެ ޤައުމަށް އިޚުލާޞްތެރިވާން ދަސްނުކުރެވުނީމާ، ނޫނީވިއްޔާ ދަސްކޮށްގެން، އެކަންކޮށްދޭނަމޭ ބުނާ މީހުން ބޮޑެތި އަމާނާތްތަކުން އެއްކިބާވެގެން ދިޔައިމާ، އަމިއްލަވަންތަކަން އިސްކުރީމާ އަދި އޮތް އުސޫލު، ޤާނޫނީ ހަމަތަކުގެ ބޭރުން ބަދަލުކޮށްލަން ދިމާކުރީމާ، ނުކުންނަ އުނދަގުލާ އަޅުގަނޑުމެން މިއަދު މި ކުރިމަތިލަނީ. އެއީ، އެތެރެއިން ކަމަށްވީނަމަވެސް، މަޖިލީހުގެ ތެރެއިން ކަމަށްވީނަމަވެސް، ސުޕްރީމް ކޯޓަށް ވަދެގެން، އެ ހިންގި ޖަރީމާއެއްގެ ތެރެއިން ނަމަވެސް، އަދި ބޭރު ޤައުމުތަކަށް ގޮވާލައިގެން ކަމަށްވީނަމަވެސް، ލަޝްކަރު ގެންނަން ގޮވާލައިގެން ކަމަށްވީނަމަވެސް، އެކަންކަން ކޮށްގެން އެއުޅެނީ ކޮންބައެއްތޯ؟ ސަމާލުވޭ! އެއީކީ، އަޅުގަނޑުމެން މިކަހަލަ މަޢުޞޫމު މުޖުތަމަޢެއްގެ ތެރޭގައި ތިބެގެން، އަޅުގަނޑުމެން އެކަންކުރަން ބޭނުންވާ ގޮތެއްނޫން. ބޭރުގެ ބަޔަކު ރާއްޖެއަށް އައިސް، ރާއްޖޭގެ ކަންތައްތައް ހަމަޖައްސާފައި، ރާއްޖޭގައި ލަޝްކަރެއް ބާއްވަންޏާ، މި ދިވެހި ފަސްގަނޑުގައި ޤާނޫނުއަސާސީން ކަށަވަރުކޮށްދޭ އަޅުގަނޑުމެންގެ ހުރިހާ މިނިވަންކަމުގެ ކުރިމަތީގައި އަޅުގަނޑުމެންނަކީ، ދެވަނަ ދަރަޖައިގެ ރައްޔިތުންނަށް ނޫން، ކޮންގޮތެއްތޯ އަޅުގަނޑުމެންނަށް އޮތީ.\nއެހެންވީމާ، އަޅުގަނޑުމެން ބޭނުމެއްނޫން، އަޅުގަނޑުމެންގެ ރަށުގައި އަޅުގަނޑުމެންނަކީ، ދެވަނަ ދަރަޖައިގެ ރައްޔިތުންނަށްވާކަށެއް. އަޅުގަނޑުމެންގެ ޢަޒުމާއި، އަޅުގަނޑުމެންގެ ޖޯޝާއި، އަޅުގަނޑުމެންގެ ވިސްނުމާއި، މިއާއެކީ އަޅުގަނޑުމެން ޤައުމު ބިނާކުރާނީ. އެ ވިސްނުން އަޅުގަނޑުމެންގެ ތެރޭގައި ނާންނަކަމަށްވަންޏާ، އެކަންކުރަން ނޭނގޭ ބަޔަކު، ބޭރުގެ މީހުންނަށް ދަޢުވަތު ދިނީމާ، ގަބޫލުކުރަން އެބަޖެހޭ، އުފުލަންޖެހޭ މަސްއޫލިއްޔަތުންވެސް އެ މީހުން އެތިބީ އެއްކިބާވެގެން. އެހެންވީމާ، އެވަރު ބަޔަކާ ކަންކަން ހަވާލުކުރާއިރު، އަޅުގަނޑުމެން އެބަޖެހޭ ދެވަނަ ވިސްނުމަކަށް ދާން.\nއެހެންވީމާ، ދިއްދޫގައިވެސް އަޅުގަނޑު ދަންނަވާލަން ބޭނުންވަނީ، ހަމަ މިކަހަލަ ވާހަކަތަކެއް. އެންމެ އަމާނާތްތެރި ސިފައަކީ، މުޅި ޤައުމުދެކެ ލޯބިވާންޖެހޭ ސިފަ. އޭގެތެރޭގައި އެންމެބޮޑު ބަހާއެއްގެ ގޮތުގައި މިއޮތީ، އަޅުގަނޑުމެންގެ ދީން އަޅުގަނޑުމެން ރައްކާތެރިކުރާނަމޭ، ދީނަށް ގަދަކަން ދޭނަމޭ.\nދެންއޮތީ، ޤައުމީ ސިފަތައް. އޭގެފަހުން މި އޮންނަނީ، ޞުލްޙައާއި މަޞްލަޙަތާއި، ދެންހުރި ކަންތައް. އެހެންވީމާ، ވަރަށް ފަސޭހަވެގެން ހިނގައްޖެ، މިއަދު މި ޓެންޓުގައި ހުރެގެން މި ވާހަކަ ދައްކަން. ޤައުމީ ސިފަތަކުން އަޅުގަނޑުމެން ޖަރީވާން، ޒީނަތްތެރިވާން ދަސްކުރަންޖެހޭ. މި ސިފަތައް މިހާތަނަށް ދޫކޮށްލާފައި ތިބި މީހުން އަޅުގަނޑުމެންނަށް ފެނިގެން މިދަނީ. އެ ސިފަތައް ދޫކޮށްލާފައިވާ މީހުންނަކީ، އެމީހުންގެ ޠަބީޢަތުގައިވެސް، އެ މީހުންނާ ހަވާލުވާ އަމާނާތަށް ފުރަގަސްދޭ ބައެއް. އެހެންވީމާ، އެމީހުންގެ ފަހަތުން ހިނގުމުގެ ބޭނުމެއް އެބައޮތްތޯ. އެ މީހުންގެ ފަހަތުން ހިނގައިގެން އަޅުގަނޑުމެންނަކަށް ލިބޭނެ އެއްވެސް ކުރިއެރުމެއް ނޯންނާނެ. ނުރައްކާތެރިކަމާއި، އަނިޔާވެރިކަމާއި އަދި އަޅުގަނޑުމެންގެ ޤައުމުގެ މިނިވަންކަމާއި އަދި އަޅުގަނޑުމެންނަކީ، މިދެންނެވި ގޮތަށް ހިތްދަތި ބައެއްގެ ގޮތުގައި އިންތިޒާރުކުރާ ބައެއް ކަމަށްވަންޏާ، އެކަމައިގެން އަޅުގަނޑުމެން ކުރިއަށްދާނީ.\nއެކަމަކު ﷲ ގެ މަގުގައި ޤައުމިއްޔަތުގެ ސިފަތަކާއެކީ، ދިވެހިރާއްޖެއަށް ހަމަޖެހުމާއެކީ، ތަރައްޤީ ގެންނަކަމަށްވަންޏާ، އަޅުގަނޑުމެންގެ މަސައްކަތުގައި މާތް ﷲގެ ބަރަކާތް މިންވަރު ކުރައްވާނެ!\nوَمَـا تَوْفِيقِي إِلَّا بِاللّـــه عَلَيْـهِ تَوَكَّلْتُ وَإِلَيْـهِ أُنِيبُ


(9 މެއި 2017 އާ ގުޅޭ)\n"މީހަކު އައީތަ މިއަދު؟ ސަލްދައްތަމެންތަ؟ އިވުނު ވާހަކަ ދައްކާ އަޑު" މައުރީން އަހާލިއެވެ. އެއާއެކު ރުބީނާއަށް ޤައިސްގެ ވާހަކަ ހަނދާންވިއެވެ. ހިތާއި ސިކުނޑިއަށް ވެރިވެފައިވާ އުދާސްކަން އެއްފަރާތްކޮށްލާފައި މައުރީންއާ އޭނާ ކުރިމަތިލި އެވެ.\n"މައު... މަންމަ މިއުޅެނީ ޤައިސް ބޭބެއާ މެރީ ކުރަންވެގެން" މައުރީނުގެ ކޮންމެ ހަރަކާތަކަށް ރުބީނާ ބަލަން އިނެވެ.\nރުބީނާގެ ގާތުގައި ސޯފާއަށް ދެފައި އަރުވައިގެން މައުރީން އިށީން އިރު އޭނާ ކަމަކާ ވިސްނާ ކަހަލަ އެވެ. ޖަވާބެއް ބޭނުންވެފައި އިން ރުބީނާއަށް ހިމޭންކަމުގެ ދެތިން ސުކުންތު ވެސް ކެތް ނުކުރެވުނެވެ. ރަނގަޅަށް މައުރީނާ ދިމާއަށް އެނބުރިލާފައި އަނެއްކާ ވެސް އިހު ބުނިހެން ޤައިސްއާ އިންނަން އުޅޭ ވާހަކަ ތަކުރާރުކޮށްލި އެވެ.\n"މައު ބޭނުންވަނީ މަންމައާއެކު ހުންނަން" ހިތް ނުތަނަވަސް ވެފައި އިން ފަދަ ގޮތަކަށް މައުރީން ބުންޏެވެ. އެއާއެކު ރުބީނާ ހިނިތުން ވެލިއެވެ.\n"މަންމަ ނޫޅެމޭ މައު ދޫކޮށްލާކަށް... މެރީ ކުރާން އުޅޭތީއާއެކު މައުއަކީ މިހާރު މަންމަގެ ހުރި ހަމައެކަނި ދަރިފުޅު. އެހެންވެ ދަރިފުޅު ގާތުގައި ނުބުނެ އެކަހަލަ ކަމެއް ނުކުރަން ވެގެން މިބުނީ... މަންމަ ވެސް މިހާރު ބޭނުންވަނީ ޤައިސް ބޭބެއާ މެރީކުރަން... އެއްވެސް އިރެއްގައި ބައްޕައަކީ މައުއާ ހެދިގެން އެހާވަރުން އުޅުނު މީހެއް ނޫން. މިހާރު ވެސް އެ އުޅެނީ އެ އައިރާގެ ހިތްހަމަޖައްސާ ދެވޭތޯ. ދޮންބެ މަސައްކަތް ކުރާން ފެށީމަ އަހަރުމެންނަށް ކިރިޔާ ވެސް ހަމަޖެހިލައިގެން އުޅެވެން ފެށީ. އޭގެ ކުރީން އުޅުނީ ކިހާ ދަތިކޮށް. އެއީ މައުގެ ބައްޕަ ބޭނުންވާ ގޮތް" މައުރީންގެ ކޮނޑުގައި މަޑުމަޑުން ރުބީނާ ފިރުމާލި އެވެ.\n"ޤައިސް ބޭބެއާ މަންމަ މެރީކޮށްގެން އެގެއަށް އަހަރުމެން ބަދަލުވާނީތަ؟" މައުރީނަށް އެންމެ މުހިންމުވި ސުވާލުކޮށްލި އެވެ.\n"އާން! ޤައިސް ބޭބެ އެދެނީ އެގެއަށް އެއްކޮށް ބަދަލުވާން. މައުއަށް ބޭނުންވާ ހުރިހާ ކަމެއް ވެސް ކޮށްދޭނެ ވާހަކަ ބުނި" މައުރީނަށް ކުރީން ވެސް ޤައިސް އުޅެމުންދާ ގެ ވަނީ ވަރަށް ކަމުގޮސްފައިކަން ރުބީނާ ދެނަހުއްޓެވެ. އަދި އެފަދަ މުއްސަނދި އަރާމު ދިރިއުޅުމަކަށް ހަމައެކަނި އެދޭ މީހަކީ އޭނާ އެކަނި ނޫންކަން ވެސް ރުބީނާއަށް ވަނީ އެނގިފަ އެވެ. ދަރިފުޅުގެ ސިކުނޑިއާ އެހާ ފަސޭހައިން ކުޅެލެވުނީ އެހެންވެއެވެ.\n"މައުއަށް ވެސް ޤައިސްބޭބެ ކަމުދޭ. އޯކޭ މަންމަ މެރީ ކުރިޔަސް" ކުޑަކޮށް ހިނިއައިސްފައި އިނދެ މައުރީން ބުނެލި އެވެ. އެހިނދު ރުބީނާ ނިކަން ބޮޑަށް ހިނިތުންވެލުމާއެކު ފުންނޭވާއެއް ދޫކޮށްލި އެވެ. ދެން އިތުރަށް ޤައިސްއާ ކައިވެނި ކުރުމަށް އޭނާއަށް ހުރަސް އަޅާނޭ މީހަކު ނުހުންނާނޭކަން އެނގި އިންތިހާއަށް ހިތްހަމަޖެހިލި އެވެ. ނަމަވެސް އެ ހިތްހަމަޖެހުން ދެމިގެން ދިޔައީ މަދު ސުކުންތު ކޮޅަކަށެވެ. ސިކުނޑީގެ ކަނަކުން އައިރާގެ ޚިޔާލުތައް އުތުރި ގަތުމާއެކު ނަފްސުގެ އަމާންކަން ގެއްލި މޫނުމަތީގައިވި އުޖާލާކަން ފަނޑުވެއްޖެ އެވެ.\n"އޭނާއަށް ގޮތެއް ހަދާފައި ނޫނީ ނުދާނަން" ދަތް ބާރު ކޮށްލުމާއެކު ހިތާހިތާ ރުބީނާ ބުނެލި އެވެ. ރަނގަޅު ފުރުޞަތަކަށް ރުބީނާ ވަނީ ބޭނުންވެފަ އެވެ. އޭނާގެ ރޭވުންތެރިކަން ކިތަންމެ މޮޅު ނަމަވެސް ކާމިޔާބު ލިބެން އޮތީ އެ ރޭވުންތެރިކަން އެންމެ އެކަށޭނެ ވަގުތުގައި ޙިކުމަތްތެރިކަމާއެކު އޭގެ ބޭނުން ހިފިއްޖެ ނަމައެވެ. އެ ވަގުތަކަށް އޭނާ ހުންނަންޖެހޭނީ ނިކަން ހުޝިޔާރު ވެއެވެ. އަމީރަކީ ވެސް ނިކަން ވިސްނުން ރަނގަޅު މީހެކެވެ. ވީއިރު އޭނާ ފަދަ މީހަކަށް ދަޅަ ދެއްކުމަކީ ޚުދު ރުބީނާއަށް އޮތް ގޮންޖެހުމެކެވެ. އެންމެ ހީނުކުރާ ވަގުތު އޭނާގެ އަތުން އައިރާ ޖަހައިގަންނާކަށް އަމީރު ފަހަކަށް ނުދާނެ އެވެ. ސިކުނޑިއަށް ބާރު ބޮޑުވަމުން ދިޔަވަރަކަށް ރުބީނާގެ ނިތްކުރިން ދާތިކި ފާޅުވަމުން ދިޔައެވެ. މިފަހަރު އޭނާ ބޭނުންވަނީ އެކުވެރިންގެ ޚިޔާލަކާ ނުލާ އަމިއްލައަށް ނިންމުމެއް ނިންމާށެވެ.\nހަޔާތުގެ އިރު އޮއްސިފައިވާއިރު އައިރާގެ ނަފްސު ވަނީ ބޯމިން ނޭނގޭ ހިމޭންކަމުގެ ފާރަކުން ޙިޞާރުވެފައެވެ. އަލަމާރީގައި ހުރި އިސްކޮޅު ފެންވަރުގެ ބޮޑު ލޯގަނޑުން ފެންނަމުންދިޔަ އައިރާގެ ސޫރައަށް ނަޒަރު ހުއްޓާލައިގެން ހުއްޓެވެ. ލައިލެކް ކުލައިގެ ކަށިމައްޗަށް އަރާ ގަޔަށް ދޫކޮށް ހުރި ހެނދުމުގެ ދަށުން ލާފައި ހުރި ހުދުކުލައިގެ ސްކީނީ ފެނެއެވެ. ހެދުމުގެ ކުރިމަތީގެ ބައެއްގައި މަތިން ފެށިގެން ތިރިއަށް ބޮޑެތި ހުދު ކުލައިގެ މިނާ ހަރުކޮށްފައި ހުއްޓެވެ. އަޅާފައި ހުރީ ހެދުމުގެ ކުލައަށްވުރެ މަޑު ކުލައެއްގެ ޝިފޯން ޝޯލެކެވެ. އޭނާ ތައްޔާރުވެގެން އެ ހުރީ ލިޒީގެ ކައިވެނި ކުރެވޭއިރު އެ ޙަފްލާގައި ބައިވެރިވުމަށެވެ. ނަމަވެސް އައިރާގެ ދެ ލޮލުން ވިދުން ކެނޑިފައިވާ ކަހަލައެވެ. ހިނިތުންވެލުން ބުރަކަމަކަށް ވެފައިވާ ކަހަލައެވެ.\n"އަހަންނާއެކު ލިޒީގެ ކައިވެންޏަށް ދާނަން ކަމުގައި ބުނީމެއްނު... ދެން ކީއްވެ މިއަދު އަހަރެން އެކަނި ދާން ދޫކޮށްލީ؟ ކީއްވެ ނިޔާނު ނައީ؟ އައު ހެދުން ލައިގެން ހުރި ނަމަވެސް މިއަދު ރީއްޗޭ ބުނެލަން ވެސް ނިޔާނު ނެތް... ދިރިއުޅުމުގެ މައިދާނުގައި އަހަރެންގެ އަތުން ތި ދޫކޮށްލީ އަހަރެން ނިޔާނަށް އެންމެ ބޭނުންވި ދުވަހު... ހެޔޮނުވާނެ ނިޔާނު! މީ އަހަންނަށް ފެންނަ ބިރުވެރި ހުވަފެނެކޭ ބުނެ އަހަރެން ނިޔާނުގެ ދުނިޔެއަށް ހޭލައްވާލަބަލަ... ބުނެބަލަ ނިޔާނު އަހަންނާ ވަތްކެއް ނުވަމޭ... ޕްލީޒް ނިޔާނު... ތި އަޑުން އަހަންނަށް ގޮވާލަ ބަލަ... އަހަރެން ހޭލަން ބޭނުން... ނިޔާނުގެ ގާތުގައި ހުންނަން ބޭނުން... މި ދުނިޔެއިން ނުކުންނަން ބޭނުން... އަހަރެންގެ މޭފިތެމުންދާހެން ހީވަނީ... ރޮއެރޮއެ މި ހިތް ފާރުވާން ކައިރިވެއްޖެ. މީތަ ނިޔާނު އަހަރެންދެކެ ވީ ލޯތްބަކީ... ކީއްވެތަ ނިޔާނު ނައީ؟ އަހަރެން އިންތިޒާރުކޮށްކޮށް ވަރުބަލިވެއްޖެ. ނިޔާނު ބުނީމެއްނު ލޯބިވާ މީހުންނާ ދުރުގައި ހުރުމަކީ ކުރާން އެންމެ އުނދަގޫ ކަންތަކޭ... ދެން އާދޭ.... ޕްލީޒް... ޕްލީޒް..." އައިރާގެ ދެ ލޮލުގައި ބޮނޑިވަމުންއައި ކަރުނަތައް ނުކިޔަމަންތެރިކަމާއެކު ސައިލެއް ފަދައިން ދެ ކޯތާފަތުން ފައިބަން ފެށިއެވެ. އެހިނދު ދެ އަތްތިލައިގެ ތެރޭ އެ މޫނު ފޮރުވާލިއެވެ. ޝަކުވާގެ އަޑު އިވޭ ވަރަށްވުރެ ނިޔާނުވީ ދުރުގައިކަން އެނގި ޒަޙަމްވެފައިވާ ހިތުން ލޭ ކަރުނަ އޮހޮރި ގިސްލެވިއްޖެއެވެ.\nކޮޓަރީގެ ދޮރު ހުޅުވާލި ކަމެއް އައިރާ ނުދެނަހުއްޓެވެ. އެތެރެއަށް ވަންނަން އުޅުނު ހިނދު ޝިމްލާގެ ދެފައި ގަނޑުވީ އިވެމުންދިޔަ ވޭނުން ފުރިގެންވި ރުއިމުގެ އަޑުންނެވެ. އެ އަޑުގެ އަސަރުގައި ޖެހި ޝިމްލާގެ ހިތް މަޑު ކަފަކޮޅަކަށް ވެގެން ހިނގައްޖެ އެވެ. ދެ ލޮލުން ކަރުނަ ނިރާލީ އިޚްތިޔާރަކާ ނުލައެވެ. ސިކުނޑި ހާސްކަމުން ބައްދާލީ އައިރާގެ ހިތާމަތައް ލުއިކޮށްދޭން ބޭނުންވެ އެކަން ކުރެވޭނޭ ގޮތެއް އެ ސިކުނޑިއަށް ނައުމުންނެވެ. އައިރާ ރޯތަން ފަހަކަށް އައިސް ނުފެންނާތީ ޝިމްލާއަށް ހީވީ އެކުއްޖާ ހުރީ ތަޤުދީރުގެ ނިޔާއާ ޞުލްޙަވެ ކެތްތެރިކަން ޚިޔާރުކޮށްގެން ކަމުގައެވެ. ނަމަވެސް މެދުކެނޑުމެއްނެތި އިވެމުންދިޔަ ގިސްލުމުގެ އަޑުގައިވަނީ އެ ހިތުގައި އަޅަމުންދާ ވޭނުގެ އަސަރެވެ. ކެތްތެރިކަން ފޫދުއްވާލާފައިވާ ކަހަލައެވެ.\n"އައިރާ!..." ގަދަކަމުން ކަހަލަ ގޮތަކަށް އައިރާގެ ގާތަށް އައިސް ހުއްޓިލުމާއެކު ޝިމްލާ ގޮވާލިއެވެ. އޭނާއަށް އިތުރަށް އެއްވެސް އެއްޗެއް ނުބުނެވުނެވެ. ޝިމްލާގެ ހިލަން ވުމާއެކު އައިރާ އޭނާގެ މޫނުގައި އަޅާފައިވާ ދެއަތުން ލޮލާއި ކޯތާފަތް ފުހެލިއެވެ. އަދި އަވަސް އަވަހަށް ޝިމްލާއަށް ނުފެންނާނޭހެން އެނދުގެ އަރިމަތީ ކަބަޑު މަތީ ބަހައްޓާފައި ހުރި ޓިޝޫ ފޮށިން ދެތިން ޓިޝޫ ދަމައިގަތުމާއެކު މޫނުގައި ހާކަން ފެށިއެވެ. ރުއިން ހުއްޓާލަން އޭނާ މަސައްކަތް ކުރި ނަމަވެސް ގިސްލެވިފައި ހުރިލެއް ބޮޑުކަމުން ނަފްސު ހަމައަކަށް އަޅުވަން އުނދަގޫވިއެވެ. އަވަސް ފިޔަވަޅުގައި އައިރާ އައިސް ވަނީ ފާޚާނާއަށެވެ. ތިން ހަތަރު ފަހަރަށް މޫނު ދޮވުނެވެ. މޭގައިވީ ހިތް މަސަލަސް ކުރެވުނީ ދެނެވެ. ރީތިކޮށް މޫނު ސާފުކޮށްލުމާއެކު ފާޚާނާއިން އައިރާ ނުކުމެގެން އައިސް ރީތިވާ މޭޒު ދޮށުގައި ހުއްޓިލާ މޫނުގައި ފުށްޖަހާލި އެވެ. ލޮލުގެ ކައިރިއަށް ވެރިވެފައިވާ ރަތްކަން ފޮރުވާލުމަށް ޓަކައި ކަޅުކުލައިގެ އަނދުން ފަންސޫރު ރަވާގައި ހަކާލިއެވެ. ހިކެމުންދިޔަ ދެ ތުންފަތް ތެތްމާލުމަށް ލިޕްބާމެއް ބޭނުންކޮށްލި އެވެ. ޝިމްލާއާ އައިރާ ކުރިމަތިލީ ދެނެވެ. އޯގާތެރިކަމާއެކު އައިރާގެ ކޯތާފަތުގައި ޝިމްލާގެ ކަނާއަތް ޖައްސާލުމާއެކު މަޢުނަވީ ހިނިތުންވުމެއް ބަދަލުކޮށްލިއެވެ.\n"ލިޒީމެން އެބަތިބި އައިސް" މަޑުމައިތިރިކަމާއެކު ޝިމްލާ ބުނެލިއެވެ. އެއާއެކު އައިރާ ބޯޖަހާލާފައި ކުރިއަށް ހިނގައިގަތީ ލިޒީއާ ބައްދަލުކުރުމަށެވެ. އައިރާގެ ހަރަކާތްތަކަށް ބަލަމުން އޭނާގެ ފަހަތުން ކަހަލަ ގޮތަކަށް ޝިމްލާ އައެވެ.\nކައިވެނީގެ ފޯމު ފުރުމަށް ޓަކައި ޤައިސްއާއި އޭނާގެ އެންމެ ގާތް އެކުވެރިއެއް ކަމުގައިވާ ވަޖީހުގެ އިތުރުން ކޯޓުގެ އިސް ދެމީހަކާއެކު ރުބީނާ އުޅޭ ގެއަށް އައެވެ. ސިޑިން އަރައިގެން އައިސް ރުބީނާ އުޅޭ އެޕާޓްމެންޓަށް މަޑުކޮށްލި ވަގުތު ސިޑީގެ ހަރުފަތްތަކުން މަތިން ތިރިއަށް ބަޔަކު ފައިބާ ތަން ފެނި އެއްފަރާތަށް ޤައިސްމެން ޖެހިލި އެވެ. އެމީހުން ތިރިއަށް ދާން ފެށުމުން ޤައިސް އަވަހަށް ރުބީނާގެ އެޕާޓްމެންޓުގެ ރަނގަބީލަށް އޮބާލި އެވެ. އެއާއެކު ގިނައިރެއް ނުވެ ދޮރު ހުޅުވީ ރުބީނާއެވެ.\nޤައިސް އަންނަކަން ރުބީނާއަށް އޮތީ ކުރީން އެނގިފައެވެ. އެ ބައިގައި އޭރު ރުބީނާގެ ދެ އެކުވެރިން ސަލްމާއާއި ހިދާ ވެސް ތިއްބެވެ. މެންދުރުގެ ވަގުތަށް ވެފައި ސުފުރާމަތި ފެންނަނީ އެހެން ދުވަސް ދުވަހަށްވުރެ މާ ބޮޑަށް ވެސް މުއްސަނދިކޮށެވެ. ސިޓިންރޫމާ ބަދިގެ އެއްކޮށް ހުރުމުގެ ސަބަބުން ގޭތެރޭގައި ވެސް ކާއެއްޗެހީގެ މީރު ވަސް ހަރުލާފައި ހުއްޓެވެ.\nސޯފާގައި ޤައިސްއާއި އޭނާއާއެކު އައި އެންމެން ހަމަޖެހިލުމާއެކު ތަބަކެއްގައި ފިނި ބުއިމެއް އަޅާފައި ހުރި ތަށިތައް އަތުރައިގެން ހިދާ އައިސް ސޯފާތަކުގެ މެދަށް ވާގޮތަށް ހުރި ބިއްލޫރި ކުޑަމޭޒުގެ މަތީ ބެހެއްޓިއެވެ. އަދި ފަހަރަކު މީހަކަށް އެ އިން ތަށްޓެއް ދިއްކުރަމުން ދިޔައެވެ. މަސައްކަތް ފެށީ ކޮންމެ މީހަކު ވެސް ހޫނުވެފައިވާ ސިކުނޑި އަތުގައިވާ ތަށިން އެތިފޮދެއް ބޯލާ ފިނިކަން އިހުސާސް ކޮށްލުމަށްފަހު އެވެ. ކޯޓުން އައިސް ތިބި ދެ މީހުން ކައިވެނި ފޯމު ފުރަން ފެށިއެވެ. އޭރު އެތަނަށް މައުރީން ވެސް އަތުވެއްޖެ އެވެ. އެއްފަރާތުގައި ސަލްމާއާއި ހިދާގެ ގާތުގައި އެކުއްޖާ މަޑުކޮށްލައިގެން ހުއްޓެވެ. ރުބީނާ އިނީ ޤައިސްގެ ގާތުގައި ސޯފާގަ އެވެ. ފަރިވެލައިގެން އިން އިރު އޭނާގެ ރީތިކަން އިތުރުވެފައިވެއެވެ. މޫނުމަތީގައިވާ ހިނިތުންވުމާއި ދޭތެރެއަކުން ޤައިސްއާ ބަދަލުކޮށްލާ ކަތި ނަޒަރުތަކުން އޭނާއެކޭ ދަރިފުޅު މަރުވިތާ ސާޅީސް ދުވަސް ވެސް ނުވާ މައެއް ކަމަކަށް އެކަކުވެސް ހީއެއް ނުކުރާނެ އެވެ. ދަރިފުޅު ވަކިވެ ދިއުމުގެ މަޑުމޮޅިކަމެއް އޭނާގެ ނުވެއެވެ.\n"ކައިވެނީގެ ރަން ކިޔަންވީ ވަގުތުމީ" ކޯޓުން އައިސް ތިބި ދެ މީހުން ކުރެ ފޯމު ފުރަމުން ދިޔަ މީހާ އިސްއުފުލާލި ވަގުތު އޭނާ ފުރަމުން ދިޔަ ފޯމަށް ބަލަން އިން ސަލްމާގެ ފިރިމީހާ ވަޖީހު އަވަހަށް އަހާލިއެވެ. އެހިނދު ޤައިސް އޭނާގެ ވާން އުޅޭ އަނބިމީހާއަށް ބަލާލިއެވެ.\nސަލްމާއާއި ހިދާ އަވަހަށް ރުބީނާއާ ގާތަށް ޖެހިލާ ސިއްރު ވާހަކަތަކެއް ދެއްކިއެވެ. އެއާއެކު ދެން ފެނުނީ ރުބީނާ ލަދުރަކި ގޮތަކަށް ހީނލިތަނެވެ. އަދި ސަލްމާގެ އަތުގައި ޖަހާލާފައި ދެފަރާތަށް ބޯހޫރާލިއެވެ.\n"ބުނޭ ރޫބީ... އިރާދަކުރެއްވިއްޔާ ރޫބީގެ ރަން ރޫބީއާ ހަވާލު ކުރާނަން" ޔަގީންކަމާއެކު ޤައިސް ބުނެލިއެވެ. ފުން ނޭވާއެއް ލުމާއެކު ރުބީނާގެ ކައިވެނީގެ ރަނަކަށް ފަސްދޮޅަސް ހަ ހާސް ހަ ސަތޭކަ ފަސްދޮޅަސް ހަ ރުފިޔާ ކިޔައިފިއެވެ. އެހިނދު ސަލްމާއާއި ހިދާގެ މޫނުމަތިން ލާނެތް ހިނިތުންވުމެއް ފާޅުވެގެން ދިޔައެވެ. ފޯމު ފުރަން އިން މީހާއަށް ހިނިއައިސްފައި އިން ޤައިސް ބަލާލުމާއެކު ބޯޖަހާލީ ރުބީނާ އެ ބުނި އަދަދު ރަނުގެ ގޮތުގައި ލިޔާށޭ ބުނާ ފަދައިންނެވެ. ވަޖީހު ވެސް އިނީ ޒާތެއްގެ ހިންޏެއް އައިސްފައެވެ. ކައިވެނީގެ ރަނާއެކު ފޯމު ފުރުމުގެ ހުރިހާ ކަމެއް ނިމިގެން ހިނގައްޖެއެވެ.\nލިޒީއާއި މިރާން ދެމަފިރިންގެ ގޮތުގައި ކޯޓުން ނުކުންއިރު އެ ދެމަފިރިންނަށް ޓަކައި އައިރާ ހެޔޮ ދުޢާ ކުރިއެވެ. އަމިއްލަ ދިރިއުޅުމަށް އެޅިފައިވާ ފަދަ ކަޅުހިޔަންޏެއް އެ ދެމަފިރިންގެ މައްޗަށް މިންވަރު ނުކުރެއްވުން އެދި އައިރާ ދުޢާ ކުރިއެވެ. އެންމެ ގާތް އެކުވެރިޔާއަށް ޓަކައި ހިނިތުންވެލައިގެން އައިރާ ހުއްޓެވެ. ލިޒީއަށް ލިބިފައިވާ އުފާވެރިކަން ފާޅުކުރަން އޭނާ ޖެހިލުންވެފައި ހުރީ އައިރާގެ ހާލާމެދު އޭނާ ހަމްދަރުދީވާތީ އެވެ. އެކަން ވެސް އައިރާ ދެނެގަތެވެ. އިސްވެ ކުރިއަށް ފިޔަވަޅު އަޅާ ހޫނު މަރުޚަބާއާއެކު ލިޒީގެ ގައިގާ އައިރާ ބައްދާލިއެވެ.\n"މާދަން ނޫން އަނެއް ދުވަހު ރަށަށް ދާން ފުރަން. އޭގެ ކުރިން އަހަރުމެންނާއެކު ކެއުމެއްގައި އައިރާ ބައިވެރިވާންވާނެ. އެހެންނޫނީ ކައިވެނީގެ ސައި ހޯދަން އައިރާ މުޅި އުމުރު ދުވަހަކު ވެސް ކިޔާނެ" ނިކަން ހިނި އައިސްފައި ހުރެ މިރާން ބުނެލިއެވެ. އޭނާއަކީ ބަސްމަދު މަޑުމައިތިރިކޮށް ވާހަކަދައްކާ ޒުވާނެކެވެ. އެހެންވެ މަޖަލަކަށް އެއްޗެއް ބުންޏަސް ބައެއްފަހަރު ހީވާނީ ސީރިއަސް ވެލާފައި ބުނެލާހެނެވެ.\n"އެއީ ތެދެއް... އައިރާ ގޮވައިގެން ޑިނާއަށް ދިއުން އަދި އޮތީ" މިރާންއާ އެއްބައިވެލަމުން ލިޒީ ބުންޏެވެ.\nލިޒީގެ ކައިވެނީގައި އަމީރުގެ ދެމަފިރިންނާއި އޭނާ ދަރިފުޅު ވެސް ބައިވެރި ވިއެވެ. ކޯޓުން ނުކުމެ އިރު ކޮޅަކު ބޭރުގައި މަޑުކޮށްލުމަށްފަހު ލިޒީއާއި މިރާން އެމީހުންގެ ޢާއިލާއާއެކު ޓެކްސީއެއްގައި އެމީހުން ތިބޭ ގެސްޓު ހައުސްއަށް ދިއުމަށް ދިޔައެވެ. އަމީރު ވެސް ޓެކްސީއެއް ހޯދާ ޝިމްލާއާއި އައިރާ އެ އަށްލާފައި ގެއަށް ފޮނުވާލިއެވެ. އަދި އޭނާ ގެއަށް އައީ ދަރިފުޅު ގޮވައިގެން ސައިކަލުގައެވެ.\n"އަމީރު! ދުށީންތަ ރުބީނާމެން ބަޔަށް އައިސް ތިބި މީހުން؟" ކޮޓަރީގައި ހުރެ އަމީރު ބޭލި ގަމީސް ކޮނޑެއްގައި އަޅުވަމުން ޝިމްލާ އަހާލިއެވެ. އޭރު ހެދުން އަޅުވާ ހަރުން ގޭގައި ލާ އުޅޭ ޓީޝާޓެއް އަމީރު ނަގަނީއެވެ.\n"ފެނުނު... އެއީ އާދައިގެ ބައެއްނޫން... އެތަނުން އެކަކު ޔަގީންނުން ވެސް ނޯޅޭނެ. ޝިމްލާއަށް ވެސް އޭނާ އެނގޭނެ. އަހަރުމެން ނޫން އެތައް ބަޔަކު އޭނާ ދަންނާނެ" އަމީރު ބުނެލީ ދެކެވެމުންދިޔަ ވާހަކައާ ގަޔާނުވެ ހުރެއެވެ.\n"އަހަންނަށް ވެސް ދަންނަވައްތަރު ޖަހައިގެންނޭ މި އަހާލީ. އެކަމަކު ހަނދާނެއްނުވޭ ކޮންތާކުންކަމެއް ފެންނަނީ؟ އެއީ ކާކުތަ؟" ޝިމްލާ އިތުރަށް އޮޅުން ފިލުވަން މަސައްކަތް ކުރިއެވެ.\n"އެއީ ރާއްޖޭގެ މަހުޖަނުން... މަޝްހޫރު ޤައިސް އެކަކަށް ހުރީ. މިގޭ ތެރޭގައި ވެސް އުޅުނު އޭނާގެ ފޮޓޯ ޖަހާފައި އޮތް މަޖައްލާއެއް... އެކަމަކު އޭނާ ރުބީނާގެ ބަޔަށް އަންނަން ޖެހުނު ގޮތެއް ނޭނގެނީ... މިފަހަރު ކޮންކަހަލަ ކުޅިވަރެއް ކުޅޭންކަމެއް ނޭނގޭ އޭނާ އެ އުޅެނީ" އަމީރުގެ މޫނުމަތިން ފޫހިކަން ފާޅުވޭވޭ ހުއްޓެވެ. (ނުނިމޭ)


Happy Market In Thaketheege Agu Roadha Nimendhen Heyo Agehgai Foarukoh Dheny – adduLIVE\nމި ރޯދަމަހު ހެޕީމާކެޓުން ތަކެތި ވިއްކާނީ އެންމެ ހެޔޮ އަގުގައި!\nMay 06, 2019, 14:04 ހަސަން ރަޝީދު\nހެޕީ މާކެޓުން ވިއްކާ ހުރިހާ މުދަލެއްގެ އަގު ރޯދަ މަސް ނިމެންދެން އެންމެ ކުޑަ އަގުގައި ފޯރުކޮށްދޭން ނިންމައިފިއެވެ.\nހެޕީ މާކެޓުގެ ސީއީއޯ އަލީ އިހުސާން މިއަދު ވިދާޅުވީ ރޯދަ މަހަކީ ބައެއް ބާވަތްތަކުގެ ކާބޯތަކެތި ބޭނުންކުރާ މިންވަރު އިތުރުވާ މަހަކަށް ވުމުން ބާޒާރުގައި ތަކެތީގެ އަގު އުފުލުމަކީ ކޮންމެ ރޯދަ މަހަކުވެސް ދިމާވާ ކަމެއް ކަމަށެވެ. ނަމަވެސް އާދަޔާ ހިލާފަށް ބައެއް ބާވަތްތަކުގެ ކާބޯތަކެތީގެ އަގު މިއަހަރުގެ ރޯދަ މަހާއި ގުޅިގެން އުފުލެމުންދާކަން ފާހަގަކުރެވިފައިވާ ކަމަށް އިހުސާން ވިދާޅުވިއެވެ.\n"މިކަމުން ރައްޔިތުންނަށް ދިމާވާނެ ދަތިކަން އިހުސާސްވާ ހާލު، އަޅުގަނޑުމެންގެ ކުންފުނިން ވިއްކަމުންދާ ހުރިހާ މުދަަލެއްގެ އަގު ރޯދަ މަސް ނިމެންދެން ބެހެއްޓޭނެ އެންމެ ހެޔޮ އަގުގައި ހިފަހައްޓާނެ ކަމުގެ ޔަގީންކަން އަރުވަން" އިހުސާން ވިދާޅުވިއެވެ.\nއެގޮތުން ވަކިން ހާއްސަކޮށް ފިނިކުރި ކުކުޅާއި ކުކުޅުގެ ބައިތައް އަދި ކުކުޅު ބިހުގެ އަގު ބޮޑުވިޔަނުދީ ކޮންޓްރޯލް ކުރާނެ ކަމަށްވެސް އިހުސާން ވިދާޅުވިއެވެ. އަދި މިގޮތަށް އެހެން ވިޔަފާރިވެރިން ވެސް އަމަލުކޮށްދެވެން އޮތްނަމަ އެކަން އެގޮތަށް ކޮށްދިނުމަށް ވެސް އިހުސާން ވަނީ ގޮވާލާފައެވެ.